ފާނަ މަސްވެރިކަން ކުރަން އުޅުނު ދޯންޏަކުން މީހަކު ކަނޑަށް ވެއްޓިގެން ހޯދުމުގެ މަސައްކަތް އެމްއެންޑީއެފް ކޯސްޓްގާޑުން ފަށައިފި\n13 ޖުލައި 2018 15:54\nއދ އަތޮޅުގައި އޮންނަ ވިލަމެންދޫ އައިލެންޑް ރިސޯޓް އެންޑް ސްޕާ ކައިރީ ފާނަ މަސްވެރިކަން ކުރަން އުޅުނު "ޓާގެޓް" ދޯނިން މީހަކު ކަނޑަށް ވެއްޓިގެން ހޯދުމުގެ މަސައްކަތް އެމްއެންޑީއެފް މާލޭ އޭރިއާ ކޯސްޓްގާޑް ސްކޮޑްރަންއިން ފަށައިފިއެވެ.\nމި ހާދިސާގެ މަޢުލޫމާތު އެމްއެންޑީއެފް ކޯސްޓްގާޑް ގެ މެރިޓައިމް ރެސްކިއު ކޯޑިނޭޝަން ސެންޓަރަށް ލިބިފައިވަނީ މިއަދުގެ 14:39 ހާއިރުއެވެ. މި ހާދިސާގައި ގެއްލިފައިވާ މީހާ ހޯދުމުގެ މަސައްކަތް އެމްއެންޑީއެފް ކޯސްޓްގާޑުގެ ޑައިވަރުންގެ ޓީމަކާއެކު ދަނީ މަސައްކަތްކުރަމުންނެވެ.\nޓާގެޓް ދޯނިން އެމްއެންޑީއެފް ކޯސްޓްގާޑަށް މަޢުލޫމާތު ދީފައިވާ ގޮތުގައި މި ހާދިސާގައި ކަނޑަށް ވެއްޓިފައިވަނީ ފ.ބިލެތްދޫ، އުތުރުގޭ އުމުރުން 58 އަހަރުގެ ޢަބްދުﷲ ނަޞީރެވެ. މި މީހާ ކަނޑަށް ވެއްޓުނު އިރު ލައިގެން ހުރީ ކަޅު ކުލައިގެ ޓީޝާޓަކާއި މުޝި ކުލައިގެ ފަޓުލޫނެކެވެ.\nމި ސަރަޙްދުން ދަތުރުކުރާ ފަރާތްތަކުން، މި މީހާ އާ ބެހޭ އެއްވެސް މަޢުލޫމާތެއް ލިބިއްޖެ ނަމަ ލަސް ނުކުރައްވާ އެމްއެންޑީއެފް ކޯސްޓްގާޑުގެ ހިލޭ ގުޅޭ ނަންބަރު 191 އަށް ގުޅުއްވުން އެދެމެވެ.


Time ge nufooz gadha meehunge list gai Salaah\n"ޓައިމް"ގެ ނުފޫޒުގަދަ މީހުންގެ ލިސްޓްގައި ސަލާހް\nމަޝްހޫރޫ ޓައިމް މަޖައްލާއިން ހޮވާ އަހަރުގެ އެންމެ ނުފޫޒު ގަދަ މީހުންގެ ލިސްޓްގައި، ލިވަޕޫލްގެ ފޯވަޑް މިސްރުގެ މުހައްމަދު ސަލާހް ހިމަނައިފި އެވެ.\nކޮންމެ އަހަރަކު ޓައިމްއިން ހޮވާ ދުނިޔޭގެ އެންމެ ނުފޫޒު ގަދަ 100 މީހުންގެ ލިސްޓުގައި ކުޅިވަރު ތަރިންގެ ތެރެއިން ހަ މީހަކު މިއަހަރު ވަނީ ހިމަނާފަ އެވެ.\nލިސްޓްގައި ހިމެނިގެން ދިޔަ ކުޅިވަރުގެ އެހެން ޝަހުސިއްޔަތު ތަކަކީ، އެންބީއޭ ތަރި އެމެރިކާގެ ލެބްރޯން ޖޭމްސް، އެމެރިކާގެ އަންހެން ފުޓްބޯޅަ ކުޅުންތެރިޔާ އެލެކްސް މޯގަން، ދުނިޔޭގެ އެންމެ މޮޅު އަންހެން ޓެނިސް ކުޅުންތެރިޔާގެ މަގާމުގައި މިވަގުތު ހުރި، ޖަޕާންގެ ނައޯމީ އޮސާކާ، ދުނިޔޭގެ އެންމެ މޮޅު މިޑްލް ޑިސްޓެންސް ދުވުންތެރިޔާ، ދެކުނު އެފްރިކާގެ ކާސްޓޯ ސެމެންޔާ، ގޮލްފް ކުޅުންތެރިޔާ އެމެރިކާގެ ޓައިގާ ވުޑްސް އަދި ޕްރޯ ގޭމާ އެމެރިކާގެ ރިޗަޑް ޓެއިލާ ބްލެވިންސް އެވެ.\nޓައިގާ ވުޑްސް ވަނީ މިދިޔަ އާދިއްތަ ދުވަހު ގޮލްފް މާސްޓާސް ޗެމްޕިއަންކަން ހޯދާފަ އެވެ. އޭނާ އެ ކާމިޔާބު ހޯދީ އޭނާގެ ކެރިއާ ފަނޑުވަމުން ދާކަމަށް ބައެއް މީޑިއާތަކުން ސިފަ ކޮށްފައި ވަނިކޮށެވެ. އެހެންވެ އޭނާގެ އެ ކާމިޔާބު ފާހަގަ ކުރެވިފައި ވަނީ ކުޅިވަރުގެ އެންމެ ބޮޑު ކަމްބެކްގެ ގޮތުގަ އެވެ.\nޓެނިސްގެ ގްރޭންޑް ސްލޭމް ޗެމްޕިއަންކަން ދެ ފަހަރު ހޯދާފައިވާ އޮސާކާ އާއި އެމެރިކާގެ އަންހެން ގައުމީ ޓީމުގެ ފޯވަޑް މޯގަން އަދި ޑަބަލް އޮލިމްޕިކްސް ޗެމްޕިއަން ސެމެންޔާ އަކީ ޓައިމްގެ އެންމެ ނުފޫޒު ގަދަ 100 މީހުންގެ ލިސްޓްގައި އަތުރާލަފައިވާ 48 އަންހެނުންގެ ތެރެއިން ނޮމިނޭޓްވި ކުޅިވަރު ޝަހްސިއްޔަތުތަކެވެ.\nލިވަޕޫލްގައި މިދިޔަ ސީޒަންގައި ދެއްކި އާދަޔާ ހިލާފް މޮޅު ކުޅުމާއެކު ސަލާހްގެ މަގުބޫލުކަން ދުނިޔޭގެ އެކިކަން ކޮޅުތަކުގައި ވަނީ އިތުރުވެގެން ގޮސްފަ އެވެ. މިދިޔަ ސީޒަންގައި އޭނާ ވަނީ 44 ގޯލް ޖަހައިގެން ޕްރިމިއާ ލީގްގައި ބޮޑު ރެކޯޑެއް ގާއިމު ކޮށްފަ އެވެ. އަދި މި ސީޒަންގައިވެސް، ޕްރިމިއާ ލީގް ތައްޓަށް ލިވަޕޫލުން ވާދަ ކުރާއިރު އޭނާގެ ދައުރު އެ ޓީމުގައި ބޮޑެވެ.\nމި ސީޒަންގައިވެސް ލަނޑު ލިސްޓްގެ ކުރީގައި އޭނާ ދަނީ ހިފަހައްޓަމުންނެވެ. މި ދިޔަ ހަފުތާގައި ޗެލްސީ ކޮޅަށް އޭނާ ވައްދާލި މޮޅު ލަނޑާއެކު ލިވަޕޫލް ވަނީ އެއް ވަނައަށް އަރާފަ އެވެ. އަދި މި ސީޒަންގައިވެސް ޗެމްޕިއަންސް ލީގް ފައިނަލަށް ދިއުމުގެ ފުރުސަތު ލިވަޕޫލުން ވަނީ ފަހި ކޮށްފަ އެވެ.\nސަލާހްގެ ލަނޑުން މިސްރު ގަދަ 16 އަށް\nމިހިސާބަށް އާދެވުނީ ގިނަ ގުރުބާންތަކެއް ވެގެން: ސަލާހް\nއެފްރިކާ ކަޕު މިސްރަށް، މޮޅު ކުޅުންތެރިޔާ ސަލާހް


އައްސޭރި ޖަލުގައި “ވަން-ޑޭ ފުޓްސަލް ކަޕް” މުބާރާތެއް ބާއްވައިފި\nމޯލްޑިވްސް ކަރެކްޝަނަލް ސަރވިސްގެ އައްސޭރި ޖަލުން އިންތިޒާމް ކޮށްގެން “ވަން-ޑޭ ފުޓްސަލް ކަޕް” ގެ ނަމުގައި މުބާރާތެއް ބާއްވައިފިއެވެ. މި މުބާރާތުގެ ޗެމްޕިއަން ޓީމަކީ ޓީމް އެޗްކިއުއެވެ.\nއޮފިސަރުންގެ މެދުގައި އެކުވެރިކަން އާލާކޮށް، ދުޅަހެޔޮ ސިއްހަތެއް ދެމެހެއްޓުމަށް ބާރުއެޅުމުގެ ގޮތުން ބޭއްވި މި މުބާރާތް ކުރިއަށް ގެންދިޔައީ 21 މޭ 2017 ވަނަ ދުވަހު ކ. ހިންމަފުށި ފުޓްސަލް ގްރައުންޑްސްގައެވެ.\nމި ފޯރިގަދަ މުބާރާތް ކުރިއަށް ދިޔައީ ދެ ގުރޫޕަކަށް ބަހާލައިގެން ކޮންމެ ގުރޫޕަކުންވެސް އެންމެ ގިނަ ޕޮއިންޓްހޯދާ ދެޓީމް ފައިނަލްގައި ބައްދަލުކުރާގޮތަށެވެ. އެގޮތުން ފައިނަލް މެޗްގައި ޓީމް އެޗްކިއު ވަނީ 9-5 ލަނޑުން ޓީމް އައްސޭރި2ބަލިކޮށްފައެވެ.\nމި މުބާރާތުގެ ޗެމްޕިއަން ޓީމަށް ތަށި ހަވާލުކޮށްދެއްވީ މާލެ ޖަލުގެ ޑައިރެކްޓަރ، ސްޕްރިންޓެންޑެންޓް އޮފް ޕްރިޒަންސް މޫސާ އަންވަރުއެވެ.\nމި މުބާރާތުގައި ޖުމްލަ 09 ޓީމަކުން ބައިވެރިވެފައިވެއެވެ. އެއީ އައްސޭރި ޖަލުން ހަތަރު ޓީމާއި، ޓީމް އެޗްކިއު، މާލެ ޖަލު، ހުޅުމާލެ ޑިޓެންޝަން ސެންޓަރ، ކޮމިޝަންޑް އޮފިސަރ އަދި ކ. ހިންމަފުށި ޕޮލިސް ގެ ޓީމެވެ.


Maadhamain feshigen vaguthee gothun hidhumaithah libeynee Hulhumale branch in: SBI – Iru\nމާދަމައިން ފެށިގެން ވަގުތީ ގޮތުން ހިދުމަތްތައް ލިބޭނީ ހުޅުމާލެ ބްރާންޗުން: އެސްބީއައި\nމާލޭގައި ރޭ ހިނގި އަލިފާނުގެ ބޮޑު ހާދިސާގައި، ސްޓޭޓް ބޭންކް އޮފް އިންޑިއާ (އެސްބީއައި) އިން ނަގާފައިވާ ފްލޯތަކަށް ގެއްލުން ވެފައިވާތީ، މާލޭ ސަރަހައްދުގައި މާދަމާ އިން ފެށިގެން ހުޅުމާލެ ބްރާންޗުން އެކަނި ޚިދުމަތް ދޭން އެ ބޭންކުން ނިންމައިފި އެވެ.\nމިރޭ ނެރުނު ނޫސް ބަޔާނެއްގައި އެސްބީއައި އިން ބުނީ އަލިފާނުގެ ހާދިސާއާ ގުޅިގެން، ގަދަގޭ މުހައްމަދުފުޅު ބިލްޑިންގްގައި އެ ބޭންކުން ޚިދުމަތް ދެމުން އަންނަ ފަސް ފްލޯ އަށް ވެސް އެކި ވަރުގެ ގެއްލުން ވެފައިވާ ކަމަށެވެ. އެހެންވެ، މާދަމާ އިން ފެށިގެން މާލެ ސަރަހައްދުގައި ޚިދުމަތް ދޭނީ އެސްބީއައި ހުޅުމާލެ ބްރާންޗުން އެކަނި ކަމަށް ބަޔާނުގައި ވެ އެވެ. އެގޮތުން މާލޭގައި ހިންގާ، އެސްބީއައިގެ މައި ތަނުން ދެމުން އައި ހުރިހާ ޚިދުމަތެއް ހުޅުމާލެ ބްރާންޗުން ލިބޭނެ ކަމަށް އެ ބޭންކުން ބުނެ އެވެ.\nއެ ބޭންކުން ވަނީ ހުޅުމާލޭގެ އިތުރުން ޗައިނާ ގާޑަން ކުރިން ހުރި އިމާރާތާ އިން ވެގެން ހުރި އިމާރާތުގައި ވެސް ބައެއް ހިދުމަތް ތައް ދޭން ނިންމާފަ އެވެ. އެ ބިލްޑިންގުން ލިބޭ ހިދުމަތްތަކުގެ ތެރޭގައި ޗެކް ޓްރާންސްފާ ކުރުމާއި އާރްޓީޖީއެސް އަށް އެދުމާއި ޓީޓީ އާއި ރެމިޓެންސް ރިކުއެސްޓް ހެދުން ހިމެނެ އެވެ.\nއެސްބީއައި އިން ވަނީ މާލެ އިން ހުޅުމާލެެ އަށް ދާން ބޭނުންވާ ކަސްޓަމަރުންނަށް ދަތުރުގެ އިންތިޒާމު ވެސް ހަމަޖައްސައިފަ އެވެ. އެގޮތުން ހެނދުނު 8 އިން ހަވީރު6އަށް އެ ބޭންކަށް ގުޅައިގެން ނުވަތަ އީމެއިލް މެދުވެރިކޮށް، އެޕޮއިންޓްމަންޓް ހަމަޖައްސާ ކަސްޓަމަރުންނަށް މިނީ ބަހުގެ ހިދުމަތް ލިބޭނެ އެވެ. އެޕޮއިންޓްމަންޓު ހެއްދުމަށާއި ޚިދުމަތްތަކާ ބެހޭ މައުލޫމާތު ހޯދުމަށް 3350875 ނުވަތަ 9959658 އަށް ގުޅައިގެން ނުވަތަ [email protected] އަށް މެއިލް ކުރެވޭނެ އެވެ.\nއެސްބީއައިގެ ހުޅުމާލެ ބްރާންޗު ހުންނާނީ އަމީން އެވެނިއު އޯކް ޔުނިޓް ތިނެއްގެ ތިރީގަ އެވެ.


Siberia ah kalhu kulaige snow faibanee - vNews.mv\nމުޙައްމަދު އަފްރާޙް 22 February 2019, 14:15\nރަޝިއާގެ ޕްރޮވިންސެއް ކަމަށްވާ ސައިބީރިއާގެ ބައެއް ސަރަހައްދުތަކަށް ކަޅުކުލައިގެ ސްނޯ ފައިބަން ފަށައިފިއެވެ. ކެރެމޯފޯގެ ނަން ދީފައިވާ މި ސަރަހައްދުގެ ފޮޓޯތަކާއި ވީޑިއޯތަކަށް ބަލާލާއިރު ފެންނަނީ ކަޅުކުލައިގެ ސްނޯގެ ސާލެއް މުޅި ތަނަށް ފެތުރިފައިވާ މަންޒަރެވެ. މިއީ، ބަލައިލާން ކިތަންމެ ރީތި މަންޒަރެއް ނަމަވެސް، މިއީ އެ ސަރަހައްދުގެ ތިމާވެއްޓަށް ކުރަމުންދާ ނޭދެވޭ އަސަރުތަކުގެ ސަބަބުން ކުރިމަތިވެފައިވާ ކަމެކެވެ.\nކެރެމޯފޯއަކީ ބޯޓުދެލި ނަގާ މައިންތަކެއް ނުވަތަ ވަޅުތަކެއް ހުންނަ ސަރަހައްދެެކެވެ. މިއީ ރަޝިއާގެ ބޯޓުދެލި ނަގާ މައި ސަރަހައްދެވެ. އަދި، މި ސަރަހައްދުގައި ގިނަ އަދަދެއްގެ ބޯޓުދެލި ނަގާ މައިންތައް ހުރެއެވެ.\n"ވާ ގޮތަކީ، ބޯޓުދެލި ނަގާ މައިންތަކުން ބޯޓު ކުނޑި ވައިގެ ތެރެއަށް ފެތުރިފައި ހުންނަނީ. އެ ސަރަހައްދުގެ ވައި މުޅީން ވަނީ މި ކުނޑިތަކުން ފުރިފައި. އަދި، ސްނޯ ފޭބީމަ އޭގެ ކުލަ ފެންނަނީ،" ތިމާވެށި ހިމާޔަތްކުރާން މަސައްކަތްކުރާ ޖަމްއިއްޔާއެއް ކަމަށްވާ "އިކޯ ޑިފެންސް"ގެ ފަރާތުން ވްލާޑިމިއަރ ސްލިވިއެކް ބުންޏެވެ.


Iniestaa: mesee aai ronaaldoage hiyanin beyrah\nއިނިއެސްޓާ: މެސީ އާއި ރޮނާލްޑޯގެ ހިޔަނިން ބޭރަށް\nމިދިޔަ ބުރާސްފަތި ދުވަހަކީ ފުޓުބޯޅަ އަށް ލޯބިކުރާ ގިނަ ބަޔަކު އިންތިޒާރު ކުރި ދުވަހެކެވެ. އެއްސަބަބަކީ ދިވެހިންގެ ތެރެއިން ގިނަބަޔަކު ވެސް ބަލާ ޔޫރަޕްގެ ކްލަބް ތަކުގެ މެދުގައި ކުޅެވޭ އެންމެ ޝަރަފްވެރި މުބާރާތް، ޔޫރަޕިއަން ޗެމްޕިއަންސް ލީގު 2012-2013 ގެ ގުރުއަތުލުން އޮތުމެވެ. އަނެއް ސަބަބަކީ ނިމިދިޔަ ސީޒަނުގައި ޔޫރަޕްގެ އެންމެ މޮޅު ކުޅުންތެރިޔާ ހޮވުން ބޭއްވުމެވެ.\nކުރިން ދެމުން އައި ދެއެވޯޑެއް އެއްކޮށްލުމަށްފަހު މިދިޔަ އަހަރު ޔުއޭފާއިން ތަޢާރަފްކުރި ޔޫރަޕްގެ އެންމެ މޮޅު ފުޓުބޯޅަ ކުޅުންތެރިޔާގެ އެވޯޑަކީ ޔޫރަޕްގައި ކުޅޭ ކުޅުންތެރިންގެ ތެރެއިން އެންމެ މޮޅު ކުޅުންތެރިއާއަށް ދެވޭ އެވޯޑެކެވެ. މި އެވޯޑު ދިނުމުގެ އުސޫލުތަކަށް ބަލާއިރު ޔޫރަޕުން ބޭރު ގައުމަކަށް ނިސްބަތްވާ ކުޅުންތެރިއެއް ވިޔަސް، އެކުޅުންތެރިއަކަށް އެވޯޑް ހާސިލް ކުރުމުގެ ފުރުސަތު އޮވެއެވެ. އެވޯޑް ލިބޭ ކުޅުންތެރިއެއް ކަނޑައަޅަނީ ޔޫރަޕްގެ 53 ނޫސްވެރިންގެ ޕެނަލްއަކުން ނެވެ. މިދިޔަ އަހަރު މިއެވޯޑް ހޯދާފައިވަނީ އާޖެންޓީނާގެ ލިއޮނެލް މެސީ އެވެ. ދެވަނަ ސްޕެއިންގެ ޒަވީ ހެނާންޑެޒް އަށް ލިބުނު އިރު، ދުނިޔޭގެ އެންމެ މޮޅު ކުޅުންތެރިއާ ކަމަށް އަބަދުވެސް ދައުވާ ކުރާ ޕޯޗުގަލްގެ ކްރިސްޓިއާނޯ ރޮނާލްޑޯ އަށް ލިބުނީ ތިންވަނަ އެވެ.\nމިއަހަރުގެ މިއެވޯޑަށް ވާދަކުރި ކުޅުންތެރިންގެ ތެރެއިން ޝޯޓްލިސްޓް ކުރެވިގެން ނޮމިނީސްގެ ގޮތުގައި ހޮވުނީ ލިއޮނެލް މެސީ އާއި ރޮނާލްޑޯގެ އިތުރުން ސްޕެއިންގެ އަންޑްރޭސް އިނިއެސްޓާ އެވެ. އެވޯޑް ނައިޓްގެ ކުރިން ޔުއޭފާއިންނާއި ތަފާތު އެކި ނޫސްތަކުން ބޭއްވި ހިޔާލު ހޯދުމުގެ ވޯޓުތަކުގައި އެއްވަނަ ލިބޭނެކަމަށް ގިނަ ބަޔަކު ހީކޮށްފައިވަނީ ރޮނާލްޑޯއަށެވެ. އަދި ދެވަނަ މެސީ އަށް ލިބި ތިންވަނަ އިނިއެސްޓާއަށް ކަމަށް ގިނަބަޔަކު ހީކުރިއެވެ. ޔުއޭފާގެ ވެބްސައިޓްގައި ކިޔުންތެރިން ދިން ވޯޓްތަކުގެ ނަތީޖާ ދެއްކީވެސް އެހެންނެވެ. ނަމަވެސް ގިނަ ބަޔަކު ހީކުރިގޮތާ ޚިލާފަށް އެއްވަނަ ލިބިފައިވަނީ އިނިއެސްޓާ އަށެވެ. ދެވަނަ މެސީ އަށް ލިބުނު އިރު، ރޮނާލްޑޯ އަށް ލިބުނީ ތިންވަނަ އެވެ.\nސީޒަނުގައި 64 ގޯލުޖެހި މެސީ އާއި ހަތަރު އަހަރަށް ފަހު ރެއާލް މެޑްރިޑަށް ސީޒަން ހޯދައިދިނުމުގެ މޭސްތިރިއެއް ކަމަށްވި ރޮނާލްޑޯ އަށް އެވޯޑް ނުލިބި އެންމެ5ގޯލު ޖެހި އިނިއެސްޓާއަށް އެއްވަނަ ލިބުމުން ބައެއް މީހުން ސުވާލު އުފައްދަފާނެއެވެ. ނަމަވެސް އިނިއެސްޓާއަކީ ޔޫރަޕްގެ އެއްވަނަ އަދި ދުނިޔޭގެ އެއްވަނަ ކުޅުންތެރިޔާގެ މަގާމް ވެސް ނުލިބޭ ވަރުގެ ކުޅުންތެރިއެއް ނޫނެވެ.\nޔޫރަޕްގެ އެންމެ ބޮޑު ފުޓުބޯޅަ މުބާރާތް ޔޫރޯ 2012 ސްޕެއިން އަށް ހޯދައިދިނުމުގައި އިނިއެސްޓާ ވަނީ ބޮޑު ރޯލެއް އަދާކޮށްފައެވެ. ސްޕެއިންގެ އެއްވަނަ ފޯވަޑް ޑޭވިޑް ވިއާ ނުލާ، އަދި ފޯމު ގެއްލިފައި ހުރި ޓޮރޭސް އާއެކު ޔޫރޯއަށް ނުކުތް ސްޕެއިންއަށް މުބާރާތް ޖެހިޖެހިގެން ދެވަނަ ފަހަރު ދިފާއު ކުރެވޭނެތޯ މިއީ އޭރު ނޫސްވެރިން ކުރި ސުވާލެކެވެ. ނަމަވެސް ސްޕެއިން އިން ޔޫރޯ ކާމިޔާބު ކުރިއިރު ސްޕެއިންގެ މެދުތެރޭގައި ވަރުބަލި ކަމެއް ނެތި އިނިއެސްޓާ ދެއްކި ކުޅުމަކީ ތަޢުރީފް ހައްގު ކުޅުމެކެވެ. އަދި ވޯލްޑްކަޕްގެ މޮޅު ކުޅުންތެރިޔާގެ މަގާމް ހޯދި އިނިއެސްޓާއަށް ޔޫރޯ 2012 ގެ މޮޅު ކުޅުންތެރިޔާގެ މަގާމް ވެސް ލިބުނެވެ.\nސްޕެއިންގެ ބާސެލޯނާގެ ލަމާސިއާ އެކަޑެމީ އިން ނުކުތް އިނިއެސްޓާ ވަނީ ސްޕެއިންގެ އިތުރުން، ވޭތުވެ ދިޔަ ހައެއްކަ އަހަރު ބާސެލޯނާ އިން ސްޕޭން އާއި ޔޫރަޕްގައި ހޯދި ކާމިޔާބީ ތަކުގައި ވެސް މުހިއްމު ރޯލުތަކެއް އަދާކޮށްފައެވެ. 2009 ވަނަ އަހަރާއި 2011 ވަނަ އަހަރު ޗެމްޕިއަންސް ލީގު ބާސެލޯނާއަށް ހޯދައިދިނުމުގައި އިނިއެސްޓާ ބޮޑު ރޯލެއް ކުޅުނެއެވެ.\nމިދިޔަ ސީޒަނުގައި އެންމެ5ގޯލު އިނިއެސްޓާ އަށް ޖެހުނު ކަމުގައި ވިޔަސް ސްޕެއިން އަދި ބާސެލޯނާގެ މެދުތެރޭގައި އަހެއް ފަދައިން ދުވަމުންދިޔަ އިނިއެސްޓާ ވަނީ 90.2% ޕާސް ކޮމްޕްލީޝަން ރޭޓެއް ދަމަހައްޓާފައެވެ. އަދި މުނާސަބު ވަގުތު ތަކުގައި މުހިއްމު ގޯލްތަކެއް ޖެހުމުގެ އިތުރުން އެހެން ކުޅުންތެރިންނަށް ގޯލު ޖަހަން ފުރުސަތު ހޯދައިދޭ ކުޅުންތެރިއެއްގެ ގޮތުގައި އިނިއެސްޓާ ވަނީ ފާހަގަ ކުރެވިފައެވެ. ޔޫރަޕްގެ އެއްވަނަ މަގާމަށް ފަހު ފީފާގެ ޝަރަފްވެރި އެވޯޑް ބެލޮންޑިއޯ މިއަހަރު ލިބުން އެންމެ ހައްގު ކުޅުންތެރިއަކީ ވެސް އިނިއެސްޓާ ކަމަށް އިންޑަސްޓްރީގެ ޕަންޑިތުން މިހާރު ވަނީ ބުނަން ފަށާފައެވެ.


Gaumah Hamajehun Libeynee Hatharu Leaderunah Insaafu Libumun - Saud - Vaguthu\nގައުމަށް ހަމަޖެހުން ލިބޭނީ ހަތަރު ލީޑަރުންނަށް އިންސާފު ލިބުމުން - ސައުދު\nގައުމަށް ހަމަޖެހުން ލިބޭނީ ރައްޔިތުން ފަހްރުވެރިވާ ހަތަރު ލީޑަރުންނަށް އިންސާފުލިބި މިނިވަން ވުމުން ކަމަށް ވިލިގިނލީ ދާއިރާގެ މެމްބަރު ސައުދު ހުސައިން ވިދާޅުވެއްޖެއެވެ.\nސައުދު ކުރެއްވި ޓްވީޓެއްގައި ވިދާޅުވީ ގައުމަށް ހަމަޖެހުން ލިބޭނީ ރައްޔިތުން ފަހްރުވެރިވާ ހަތަރު ލީޑަރުންނަށް އިންސާފުލިބި މިނިވަން ވުމުން ކަމަށެވެ.\nDhivehi gaumah hamajehun libeynee rayyithun ebayakattakai fakhuruverivaa4leaderunnah insaaf libi, minivan vumun. Raees @MohamedNasheed aai @ShimranAb ah koffaivaa siyaasee beyinsaaf aniyaaveri hukumah insaaf hoadhai dhee vaguthune2 leaderun minivan kurumah govaalan! pic.twitter.com/vNpNlCvYRk\n— Saud Hussain MP (@SaudVillingili) October 22, 2018\n"ރައީސް ނަޝީދާއި ޝެއިހް އިމްރާން އަށް ކޮށްފައިވާ ބޭއިންސާފު އަނިޔާވެރި ހުކުމަށް އިންސާފު ހޯދައިދީ, ވަގުތުން މިނިވަން ކުރުމަށް ގޮވާލަން" ސައުދު ވިދާޅުވިއެވެ.\nއިދިކޮޅު ހަތަރު ލީޑަރުންގެ ތެރެއިން ރައީސް މައުމޫނު އަބްދުލް ގައްޔޫމާއި، ޖުމްހޫރީ ޕާޓީގެ ކުރީގެ ލީޑަރު ގާސިމް އިބްރާހިމް ވަނީ ކޯޓުން މިނިވަންކޮށްފައެވެ.\nގާސިމް އާއި މައުމޫން މިނިވަންކޮއްފައިވާއިރު މިއަހަރުގެ ފެބްރުއަރީ 01 ވަނަ ދުވަހުގެ ރޭ ސުޕްރީމް ކޯޓުން އާދަޔާއި ހިލާފު އަމުރެއް ނެރެ، ކުށްވެރިންތަކެއް މިނިވަން ކުރީ ވެސް ގާސިމްގެ ބައިވެރިވުން އޮވެގެން ކަމަށް ގާސިމް ވަނީ އަމިއްލަފުޅަށް އިއުތިރާފްވެފައެވެ. ގާސިމް "ރާއްޖެޓީވީ" އަށް ދެއްވި އިންޓަވިއުއެއްގައި ވިދާޅުވީ "އަޅުގަނޑުމެން އަމުރެއް ނެރުމުން" އެއަމުރު ކަމަކު ނުދިޔަ ކަމަށެވެ. ސުޕްރީމް ކޯޓުން އަމުރު ނެރުމުގައި ފަނޑިޔާރުން ފައިސާގައި ހިފާފައިވާކަން ފުލުހުންގެ ތަޙްޤީޤަށް ކަށަވަރު ވެގެން ގާސިމްގެ ދޮށީ ދަރިކަލުން ހައްޔަރު ވެސް ކުރިއެވެ.\nރައްޔިތުންގެ މަޖިލީހުގެ މެންބަރުންނާއި، ފަނޑިޔާރުންނަށް ރިޝްވަތު ދީގެން ސަރުކާރު ވައްޓާލަން މަސައްކަތް ކުރި ކަމުގެ ތުހުމަތުގައި މައުމޫން ހައްޔަރު ކުރީ މިއަހަރުގެ ފެބްރުއަރީ މަހުގެ 05 ވަނަ ދުވަހުގެ ރޭ ގައެވެ. ނަމަވެސް ރައީސް ޔާމީނަށް ރިޔާސީ އިންތިޚާބު ނާކާމިޔާބުވި ފަހުން ހައިކޯޓުން ވަނީ ރައީސް މައުމޫން މިނިވަންކޮށްފައެވެ.\nއޮކްޓޯބަރ 23, 2018 10:08\nހަތަރު ލީޑަރުން ބައިތިއްބަން ޖެހޭނީ ފުރިހަމަ މިނިވަނުންގެ ގޮތުގައި. އެ ހެޔޮދޯ ކިތަންމެ ބޮޑު ކުށެއް ކޮށްފަ ތިއްބަސް. ތި ހަތަރު ލީޑަރުންނަށް ނުވޭ ދޯ މި ޤައުމުގަ ޤާނޫނޫ ވެސް ހިނގައިގެން. ކިހާބޮޑުވެއްޖެކަމެއް މީދެން. ހުރިހާ ގެއްލުމަކާ ހަލާކެއް ގައުމާ ނިކަމެތި ރައްޔިތުންނަށް. އެކަމު ލަދެއް ނުގަނޭ ރައްޔިތުން ލައްވާ ގުލާނުކުރުވާފަ އަދި އެ ލިބޭ އެތިކޮޅުވެސް މިމީހުންގެ އަންބޮޑިއަށް ލައިގެން އުޅޭކަށް. ހައްދަވާ ގެންގުޅުއްވާ އިލާހް، މި ހަތަރު ލީޑަރުންނާއި، އެމީހުންގެ ނުބައި މަކަރުވެރި ރޭވުންތަކުން މިޤައުމާއި ދިވެހިރައްޔިތުން ސަލާމަތްކޮށްދެއްވާންދޭވެ! އާމީން!\nއޮކްޓޯބަރ 23, 2018 11:03\nރާއްޖެއަށް ހަމަޖެހުން ނުލިބޭނެ!! ކިހިނެތް ލިބޭނީ ކޮރަޕްޝަން އިންތިހާއަށް ބޮޑު!! އަޅުގަނޑު ދެކޭގޮތުގައި ރާއްޖެއަށް ހަމަޖެހުން ލިބޭނީ ހަތަރު ލީޑަރުން ގުދުރަތީ މަރަކުން އަވަހަށް މަރުވެ މިދުނިޔެ ދޫކުރި ދުވަހަކުން!! ދެން ދެފުއްކެހެރި މުނާފިގުންނަށް ޙައްގު އަދަބު ލިބިގެން!! ކޮރަޕްޝަންގެ ނުބައި ޢަމަލު ހިންގާ ފަރާތްތަކަށްވެސް ޙައްގު އަދަބު ލިބުގެން!!\nއޮކްޓޯބަރ 23, 2018 10:20\nސައުދޫ، އެހެންވީމާ އެ ހަތަރުމީހުންގެ މައްސަލަތާ ކޯޓުތަކުގާ ތިއޮތީ. ދެން އެހެންވީމާ ވަރަށްސާފުކޮށް އެނގެނީ ތިހަތަރުމީހުންކަން އެތަންތަނަށް އަތްބާނައިގެން އުޅެނީ. ދެން ދިވެހި އެހެންރައްޔިތެއްގެ މައްސަލައެއް ނެތްކަން. ލިބުނު ރިސްވަތުކޮޅު އަދި ހުހެއްނުވޭދޯ ސައުދޫ\nއޮކްޓޯބަރ 23, 2018 10:37\nޢިންސާފު .ޢެ އޮތީ ކޮންތާކު ؟ނަސީދު ކުރެއްވި ކުށަށް އަދަބު ލިބެން ނުޖެހެނީތަ؟އިމްރާން ކުރެއްވި ކުށުގެ އަދަބު ކޮބާ؟ަނަސީދާއި އިމްރާން އަށް އިންސާފް ލިބުމަކި އަދަބު ތަންފީޒު ވުން.\nއޮކްޓޯބަރ 23, 2018 11:19\nސައުދު ތިޔަބުނާ އިންސާފަކީ އެމީހުން ކުށެއް ނެތްބަޔަކަށް ހެދުން . ކުށެއް ސާބިތުވެއްޖެނަމަ އެއީ އިންސާފުވެރި ހުކުމަކަށް ނުވާނެ.\nއޮކްޓޯބަރ 23, 2018 13:18\nސަޢުުދާ ބުނާކަށް ކަލޭގެ މޮޅުކަމަކީ ތިހެން ކިޔައިގެން4ލީޑަރުން އަތުން އެއްވަރަކަށް ކައިގެން ހުރިއްޔާ!5ވަނަ ލީޑަރު ކަމުނުދިޔައީ ކަލެޔަށް ކެވޭނެގޮތެއް ނުވެގެންކަން އެންމެންނަށްވެސް އެނގޭ!\nއެހެންވީމާ ގައުމަކީ4ލީޑަރުންދޯ. ދެން ކޮން ރައްޔިތެއްގެ ވާހަަކަ ދައްކަނީކީ. ބާރުފެށެނީ ރައްޔިތުންގެ ކައިރިންނޭ ކިޔާކަށް. ތީނޫންތަ ހޯދަން އުޅުނު އިންސާފާއި. އަދުލު ވެރިކަން. ދެން ހެޔޮ އެގޭ ހަސަނު ޖަލުގައި އުމުރު ދުވަހު އުޅެން ޖެހުނަސް.\nއޮކްޓޯބަރ 23, 2018 13:49\nސައުދުމެން ހަމަ ލަދުހަޔާތުގެ ކަންފުޅެއްވެސްނެތީބާވައޭ ހިތައްއަރާ ޖަލުގަތިބި ނިކަމެތިންނާއި ފަގީރުންކޮބާ\nއޮކްޓޯބަރ 23, 2018 13:50\nގައުމައް ހަމަޖެހުންލިބޭނީ ހުރިހާނިކަމެތިން ޖަލައް ލެވި އެމީހުންގެ އަނބި ދަރިން ގެ ހާލު އަހުވާލު ބަލަން ގައުމުގަތިބި ބަސްހަރުމީހުން ލޯއަޅާދުވަހަކުން\nމީނަ މިހުރިހާ ވާހަކައެއް ދައްކަނީ މީޑިޔާގައި މަޝްހޫރުވާންވެގެން. ޕީޕީ އެމް ގެ ތެރެއިން ވިލިނގިލީ ދާއިރާގެ ގޮނޑި އޭނައަށް ކާމިޔާބު ނުވާނޭކަން އެގުމުން އެމް ޑީ ޕީ ގެ ތެރެއިން ވިލިނގިލީ ދާއިރާގެ ޓިކެޓް ޕްރައިމަރީ އަކާއި ނުލައި ހޯދުމަށް ކުރާ ނަސައްކަތެއް. މިފަހަރު ޕީޕީއެމް ވިލިނގިލީ ގެ ބޮޑުފަޅި އޮތީ އެމްޑީޕީ އަށް ގޮނޑި ދީގެން ނަމަވެސް އޭނަޔަށް އޭނަގެ ސައިޒު ދައްކަން ކެތް މަދުވެފައި. މިފަހަރު ވިލިނގިލީ ދާއިރާއިން ސައުދު ހަނދާން ނައްތާލުންނޫން އެހެން އެއްވެސް ގޮތެއް ނޯންނާނެ.\nފެބުރުއަރީ 10, 2020 12:20\nހުރިހާކަމެއްވާއިރު ސުވާދީބު ހަދަންވީނު ތިބޭފުޅާ. ކާކުތަ ނަހަދަންބުނީ.


Carbon Monoxide Treat koffaivaa Kan'du mahuge Baavaithah Baazaarugai Eba Vihkka: MFDA ކާބަން މޮނޮކްސައިޑް ޓްރީޓްކޮށްފައިވާ ކަނޑުމަހުގެ ބާވަތްތައް ބާޒާރުގައި އެބަވިއްކާ: އެމްއެފްޑީއޭ – Huvadhoo News Carbon Monoxide Treat koffaivaa Kan'du mahuge Baavaithah Baazaarugai Eba Vihkka: MFDA Huvadhoo News\nކާބަން މޮނޮކްސައިޑް ޓްރީޓްކޮށްފައިވާ ކަނޑުމަހުގެ ބާވަތްތައް ބާޒާރުގައި އެބަވިއްކާ: އެމްއެފްޑީއޭ\nފޮޓޯ: ކާބަން މޮނޮކްސައިޑް ޓްރީޓްމެންޓް ދީފައިވާ މަސް\nކާބަން މޮނޮކްސައިޑް ޓްރީޓް ކޮށްފައިވާ މަސް ރާއްޖޭގެ ބާޒާރުގައި ވިއްކަމުން ދާތީ އެކަމަށް ސަމާލުވުމަށް މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އަންގައިފިއެވެ.\nއެމްއެފްޑީއޭ އިން ވިދާޅުވީ އެއޮތޯރިޓީން ނެގި ސާމްޕަލްއަކުން ކަށަވަރުވާ ގޮތުގައި ރާއްޖޭގެ ބާޒާރުގައި ވިއްކާ ކަނޑުމަހުގެ ބާވަތްތައް ކާބަން މޮނޮކްސައިޑް ޓްރީޓްކޮށްފައިވާ ކަމަށާއި އެހެންނަމަވެސް ލޭބަލްތަކުގައި އެމައުލޫމާތު ހިމަނާފައިނުވާކަން ފާހަގަކުރެވޭ ކަމަށެވެ.\nކާބަންމޮނޮކްސައިޑް ޓްރީޓްމެންޓް ދިނުމުން ކަނޑުމަހައި ހުންނަ ތާޒާ ރަތްކުލަ މަހުގައި ދަމަހައްޓައެވެ. މަހުގެ ތާޒާކަން ގެއްލުނަސް އޭގެ ކުލައަކަށް ބަދަލެއް ނާނާނާތީ ތާޒާ މަސް ވަކިކުރަން އުދަގޫކަމަށް އެއޮތޯރިޓީންވަނީ ވިދާޅުވެފައިވެއެވެ.\nއެހެންކަމުން މިފަދަ ކަމެއް ޝައްކުކުރެވޭނަމަ އެ އޮތޯރިޓީގެ ވައިބާ ނަންބަރު 7603204 އަށް ފޮޓޯއާއެކު މައުލޫމާތު ހިއްސާ ކުރުމަށް އެ އޮތީރިޓީއިން ވަނީ އެދިފައިއެވެ.


Hisan Ge Badhalugai Judiciary Committee Ah Nihadh - Vaguthu\nހިސާންގެ ބަދަލުގައި ޖުޑިޝަރީ ކޮމެޓީއަށް މެންބަރު ނިހާދު\n1 އަހަރު ކުރިން ( އޭޕްރީލް 6, 2020 )\nފޭދޫ ދާއިރާގެ މެންބަރު ނިހާދު: ފޮޓޯ / މަޖިލިސް\nރައްޔިތުންގެ މަޖިލީހުގެ ޖުޑިޝަރީ ކޮމިޓީގައި އިންނަވާ، ރައްޔިތުންގެ މަޖިލީހުގެ ތުޅާދޫ ދާއިރާގެ މެންބަރު އަދި ޖުޑީޝަލް ސަރވިސް ކޮމިޝަންގެ ރައީސް ހިސާން ހުސެއިންގެ ބަދަލުގައި އެ ކޮމިޓީއަށް ފޭދޫ ދާއިރާގެ މެންބަރު މުހައްމަދު ނިހާދު ހަމަ ޖައްސައިފިއެވެ.\nމިއަދު އޮތް ރައްޔިތުން މަޖިލީހުގެ ޖަލްސާގައި އެކަން ވަނީ މަޖިލީހުގެ ރިޔާސަތުން އިއުލާން ކުރައްވާފައެވެ. ނިހާދު އެ މަގާމަށް ހަމަޖެއްސެވިއިރުވެސް ޖޭއެސްސީއާ ގުޅިގެން ޖުޑިޝަރީ ކޮމެޓީގައި ކުރިޔަށް ގެންދާ އެއްވެސް ބައްދަލުވުމެއްގައި މީގެކުރިންވެސް ހިސާން ބައިވެރިވެވަޑައެއް ނުގަންނަވައެވެ.\nޖުޑީޝަރީ ކޮމެޓީއަކީ ގާނޫނުއަސާސީގެ ދަށުން ޝަރުއީ ދާއިރާއާ ގުޅުންހުރި މުއައްސަސާތަކުގެ ކަންކަން ދިރާސާ ކުރުމާއި އަދި އެފަދަ މުއައްސަސާތަކާއި ގުޅުންހުރި މައްސަލަތައް ބެލުމަށް މަޖިލީހުން އުފެއްދި ކޮމެޓީއެކެވެ. އެ ކޮމެޓީގެ މެޖޯރިޓީ އޮންނަނީ ސަރުކާރު ހިންގާ މައިޕާޓީ އެމްޑީޕީއަށެވެ.\nޖޭއެސްސީން 17 ފަނޑިޔާރެއްގެ ސުލޫކީ މައްސަލައެއް ބަލަނީ\nއަލީ ވަހީދު ފުރުވާލި ބަޔަކު ހޯދައި ތަހުގީގު ކުރަން ޖެހޭ: ޑރ.އަހުމަދު\nކޯޓަށް މައްސަލައެއް ހުށަހެޅުމާއެކު ނުފޫޒުގަދަ ބޭފުޅުން ބަލިވުމަކީ އާންމު ކަމެއް: ހައިލަމް\nއޭޕްރީލް 6, 2020 20:42\nއޭނަ ބޭރުކުރަން ލަސް ވެސް ވެއްޖެ.\nއޭޕްރީލް 6, 2020 20:59\nސާބަހޭ ކަލޯ. އައްޑޫ ޢިލްމުވެރި މެމްބަރުންނަށް ސާބަސް\nއޭޕްރީލް 6, 2020 21:28\nތިކަލޭގެ ކިޔަވަން ފޮނުވާ!\nއޭޕްރީލް 6, 2020 23:29\nމިދަ ރިއަށް މިކަން ވާނެބާ!\nއޭޕްރީލް 7, 2020 10:24\nބޮޑު ރޯނުއެދުރެއް.ގާނޫނު ރަނގަޅަށް ކިޔަންވެސް ނޭނގޭ މީހަކު ކޮމިޓީއަށް ލައިގެން ތިބެ އަތްޖަހާ.


"Tere naam" dhevana bayakah\n"ތޭރޭ ނާމް" ދެވަނަ ބަޔަކަށް\nސަލްމާން ޚާންގެ ކާމިޔާބު ފިލްމު "ތޭރޭ ނާމް" ގެ ދެވަނަ ބައެއް އުފައްދަން ނިންމައިފި އެވެ.\nދެހާސް ތިނެއްގައި ރިލީޒްކުރި، އަސަރުގަދަ ލޯބީގެ މި ފިލްމަކީ ގިނަ ބަޔެއްގެ ސަމާލުކަން ހޯދި ފިލްމެކެވެ. މި ފިިލްމުގެ ދެވަނަ ބައެއް ހަދަން ނިންމާފައިވީ ނަމަވެސް، ދެވަނަ ބައި ނެރޭނީ އާ ކާސްޓަކާއެކު އެވެ.\nފިލްމުގެ ދެވަނަ ބައި ހަދަން އްޔާރު ވަމުން އަންނަ ކަން ކަށަވަރު ކޮށްދެމުން، ފިލްމުގެ ޑައިރެކްޓަރު ސަތިޝް ކޯޝިކް ބުނީ މި ފަހަރު ވެސް އޮތީ ވަރަށް އަސަރުގަދަ ލޯބީގެ ވާހަކައެއް ކަމަށެވެ. އަދި، މިހާރު ފިލްމުގެ ސްކްރިޕްޓު ތައްޔާރު ކުރަމުންދާ ކަމަށެވެ.\nބޮލީވުޑް ހަބަރުތައް ބުނާ ގޮތުގައި "ތެރޭ ނާމް 2" މުޅިން ތަފާތު ކާސްޓަކާއެކު ގެނެސް ދޭން ނިންމި ނަމަވެސް، ސަލްމާންގެ ހާއްސަ ފެނިލުމެއް ފިލްމުގައި ހިމެނޭނެ އެވެ.\nތަމަޅަ ފިލްމު "ސެތޫ" އަށް ހަދާފައިވާ "ތޭރޭ ނާމް" އަކީ ސަލްމާންގެ އެެންމެ މޮޅު ފިލްމުތަކުގެ ތެރެއިން ފިލްމެކެވެ. ހާއްސަކޮށް ސަލްމާން ކުޅެފައިވާ ރޯލަށާއި މުޅި ފިލްމުގައި ވެސް އޭނާ ދެއްކި ކެރެކްޓާއަށް ތައުރީފު ކުރި އެވެ. އެ ފިލްމުގައި ބަތަލާގެ ރޯލް ކުޅުނީ ސައުތުގެ މަޝްހޫރު ބަތަލާ ބޫމީ ޗާވްލާ އެވެ.\nފިލްމުފެއާގައި ހަތް އެވޯޑް ގެންދިޔަ "ތެރޭ ނާމް" އަކީ ބޮކްސް އޮފީހުގައި 24.54 ކްރޯޑް ރުޕީސްގެ އާމްދަނީއެއް ހޯދި ފިލްމެކެވެ. ބޮޑު ފައިދާއެއް ހޯދި މި ފިލްމު އުފެއްދީ އެންމެ 10 ކްރޯޑް ރުޕީސްގެ ބަޖެޓަކުންނެވެ.\n"ތެރޭ ނާމް" ގެ ސީކްއެލްއެއް ހަދަން ސަތިޝް ތައްޔާރުވަމުން އަންނަ އިރު، ފިލްމު ނެރޭނެ ތާރީހަކާއި ޝޫޓިންގް ފަށާނެ ދުވަަހެއް އަދި އިއުލާނެއް ނުކުރެ އެވެ.


SunOnline: Eh liyumeh3noohehgai jehi massala hoonu vejje\nނަޖާހު މަސްއޫދު 31 May 2020, 15:18\nރާއްޖެއެމްވީ، ފެށުން އަދި ސީއެންއެމް ނޫހުގައި އެއް ލިޔުމެއް ޝާއިއުކޮށްފައި: މިހާރު ފެށުން އަދި ސީއެންއެމްއިން ވަނީ ލިޔުން ވެބްސައިޓުން ނަގާފައި --\nމި މަހުގެ 27 ވަނަ ދުވަހުގެ ހެނދުނު ރާއްޖެއެމްވީގައި "ކޮވިޑް-19އަކީ ރައީސް ސާލިހުގެ ކެތްތެރިކަމާއި ހިކުމަތްތެރިކަން ވަޒަންކޮށްލި ވަރުގަދަ އިމްތިހާނެއް!" މި ނަމުގައި ލިޔުމެއް ޝާއިއު ކުރި އެވެ. އެއީ ކޮވިޑް-19ގެ ސަބަބުން ކުރިމަތިވެފައިވާ ދަތި ހާލަތުގައި ރައީސް އިބްރާހިމް މުހައްމަދު ސޯލިހު ކުރައްވަމުން ގެންދެވާ މަސައްކަތަށް ތައުރީފުކޮށްފައިވާ ލިޔުމެކެވެ. އަދި އެމަނިކުފާނުގެ އިތުރުން ފޮރިން މިނިސްޓަރު އަބްދުﷲ ޝާހިދުގެ މަސައްކަތްވެސް އެ ލިޔުމުގައި ފާހަގަކޮށްފައިވެ އެވެ.\nއެ ލިޔުން ރާއްޖެ އެމްވީގައި ޝާއިއު ކުރި ދުވަހު މެންދުރުގެ ވަގުތެއްގައި "ފެށުން" ނޫހުގައިވެސް ހަމަ އެ ލިޔުން އަކުރުން އަކުރަށް އޮތް ގޮތަށް ޝާއިއު ކުރި އެވެ. އަދި އޭގެ އަނެއް ދުވަހު "ސީއެންއެމް"ގައިވެސް އެ ލިޔުން ހަމަ އޮތް ގޮތަށް ޝާއިއު ކުރި އެވެ.\nމިކަން މާފައްނު އުތުރު ދާއިރާގެ މެމްބަރު އިމްތިޔާޒު ފަހުމީގެ ސަމާލުކަމަށް އައުމާ އެކު، 28 ވަނަ ދުވަހު އެކަން ފެންމަތި ކުރައްވާ ޓްވީޓު ކުރެއްވި އެވެ. އޭނާގެ ތުހުމަތަކަށްވީ ސަރުކާރުން، ޕީއާރްގެ ބޭނުމަށް، ރައީސް ސޯލިހަށް ތައުރީފު ކުރާ ލިޔުމެއް ލިޔެ ތިން ނޫހަށްވެސް ދިނީ ކަމަށެވެ.\nއިންތިގެ ޓްވީޓާ އެކު ގިނަ ބައެއްގެ ސަމާލުކަން އެކަމަށް ހުއްޓުނެވެ. އަދި އެ ލިޔުން ޝާއިއު ކުރި ތިން ނޫހުންވެސް ކަން ހިނގި ކަމަށް އެ ނޫސްތަކުން ދެކޭ ގޮތް ކިޔައިދީ ބަޔާން ނެރުނެވެ.\nރާއްޖެ ޓީވީއިން ބުނީ އެ ލިޔުމަކީ އެ ނޫހުގެ ނޫސްވެރިޔާ އަމްނާ އިމާދުގެ މަސައްކަތެއް ކަމަށެވެ. އަދި ފެށުން އާއި ސީއެންއެމްއިން އެ ނޫސްވެރިޔާގެ މަސައްކަތް ކޮޕީ ކުރީ ކަމަށް ތުހުމަތު ކުރި އެވެ. އެ ލިޔުމަކީ ޕީއާރްގެ ބޭނުމަށް ސަރުކާރުން ފޮނުވި ލިޔުމެއް ކަމަށް ބުނާ ވާހަކަތައްވެސް އެ ނޫހުން ދޮގު ކުރެ އެވެ.\nއެކަމަކު، ސީއެންއެމްއާއި ފެށުންއިން ބުނީ އެ ލިޔުން އެ ނޫހަށް ދިނީ ކޮންޓްރިބިއުޓަރަކު ކަމަށެވެ. ނަމަވެސް، އެ ދެ ނޫހުން ވެސް ކޮންޓްރިބިއުޓަރަކީ ކާކު ކަމެއް ހާމައެއް ނުކުރެ އެވެ.\nސީއެންއެމްގެ ބަޔާނުގައި ބުނީ އެ ލިޔުން ސީއެންއެމްގައި ޝާއިއު ކުރި އިރު، ލިޔުން ދިން ކޮންޓްރިބިއުޓަރު އެ ލިޔުން އެހެން ނޫހަކަށް ދީފައިވާ ކަމެއް ނޭނގޭ ކަމަށެވެ. އަދި އެހެން ނޫހެއްގައި ޝާއިއު ކުރި ކަމެއްވެސް ނޭނގޭ ކަމަށެވެ. އެކަން ކޮންޓްރިބިއުޓަރު ހާމަ ކުރި ފަހުން އެ ލިޔުން އެ ނޫހުގެ ވެބްސައިޓުން ނަގާފައިވާނެ ކަމަށް ސީއެންއެމްއިން ބުންޏެވެ.\nފެށުން ނޫހުން ނެރުނު ބަޔާނުގައި ރާއްޖެއެމްވީއަށް ރައްދު ދިނެވެ. އެ ނޫހުން ބުނީ އެ ލިޔުމަކީ ފެށުންއިންވެސް އަދި ރާއްޖެއެމްއިންވެސް ލިޔުނު ލިޔުމެއް ނޫން ކަމަށެވެ. އަދި އެއީ އެ ނޫހުގެ ކޮންޓްރިބިއުޓަރު ލިޔުނު ލިޔުމެއް ކަމަށް ބުނެފައިވެ އެވެ. އެ ލިޔުމަކީ އަމްނާ ލިޔުނު ލިޔުމެއް ކަމަށް ބުނެ ރާއްޖެއެމްވީއިން ދައްކާ ވާހަކަތައް އެ ނޫހުން ދޮގު ކުރި އެވެ.\nރާއްޖެޓީވީގެ ނޫސްވެރިޔާ އަމްނާ އިމާދު އޭނާގެ ސޯޝަލް މީޑިއާތަކުގައި ބުނެފައި ވަނީ އެ ލިޔުމަކީ ސީދާ އޭނާ ކުރި މަސައްކަތެއް ކަމަށެވެ. އަމްނާއާ އެއްކޮށް މަސައްކަތް ކުރާ އަދި މަސައްކަތް ކޮށްފައިވާ ނޫސްވެރިންވެސް ބުނާ ގޮތުގައި އޭނާ އަކީ އެހެން މީހެއްގެ މަސައްކަތެއް އަމިއްލަ މަސައްކަތަކަށް ހަދާނެ މީހެއް ނޫނެވެ. އެ ނޫސްވެރިން އޭނާގެ ވާހަކަތަކަށް އިތުބާރު ކުރެ އެވެ.\nއަމްނާ ބުނީ އޭނާ ލިޔާ ލިޔުންތައް ޝާއިއު ކުރުމުގެ ކުރިން ކުށް ފިލުވަން ނޫނީ އޭގެ ފެންވަރު ރަނގަޅު ކުރަން އިތުބާރު ކުރެވޭ އެހެން މީހުންނަށް ލިޔުންތައް ފޮނުވާ ކަމަށެވެ.\nމި މައްސަލަ ހޫނުވެ، މައްސަލަ ތަހުގީގު ކުރުމަށް ރާއްޖެއެމްވީއިން ވަނީ އެދިފަ އެވެ. ރާއްޖެއެމްވީއިން ނެރުނު ބަޔާނުގައި ބުނީ އަމްނާ އެ ލިޔުން ލިޔަން ފެށި ތާރީހާއި، ނިމުނު ތާރީހާއި، އެއަށް ގެނައި ބަދަލުތައް އެނގޭހެން އެކަމާ ގުޅޭ ލިޔުންތަކާއި ހެކި އެބަ ހުރި ކަމަށެވެ.\n"މިކަމުގައި ތަހުގީގު ހިންގަން ޖެހޭ ސީރިއަސް މައްސަލަތަކެއް ހުރި ކަމަށް ތުހުމަތު ކުރެވޭތީ ކަމާ ބެހޭ ފަރާތްތަކަށް މައްސަލަ ހުށަހެޅުމަށް ގާނޫނީގޮތުން ކުރަން ޖެހޭ މަސައްކަތްތައް ކުރަމުންދާ ކަމަށް މައުލޫމާތަށްޓަކައި ދެންނެވީމެވެ." ރާއްޖެއެމްވީއިން ނެރުނު ބަޔާނުގައިވެ އެވެ.\nމޯލްޑިވްސް މީޑިއާ ކައުންސިލުން މިހާރު ދަނީ އެ މައްސަލަ ބަލަމުންނެވެ.


އެފް.އެޗް.ޓީ.އެސް ގެ މެނޭޖްމެންޓަށް ފަށްފަށުން ޝުކުރު – MNUSU\nއެފް.އެޗް.ޓީ.އެސް ގެ މެނޭޖްމެންޓަށް ފަށްފަށުން ޝުކުރު\nފޯރިގަދަކަމާއިއެކު ކުރިއަށް ހިނގަމުންދާ އެމްޑަބްލިއުއެސްސީ. އެމްއެންޔޫއެސްޔޫ ފުޓްސަލް ފިއެސްޓާގައި ފެކަލްޓީ އޮފް ހޮސްޕިޓާލިޓީ އެންޑް ޓޫރިޒަމް ސްޓަޑީސްއިން މިފަހަރުވަނީ ހިތްވަރުގަދަ ކުޅުމެއް ދައްކާލި ދެޓީމެއް ނެރެފައެވެ. ގްރޫޕް ސްޓޭޖްއިން ވަކިވާން ޖެހުނު ކަމުގައިވިޔަސް އެފްއެޗްޓީއެސްގެ ދަރިވަރުންނަކީ ޖޯޝާއި ފޯރިއަށް ބަދަލެއް އަންނަ ދަރިވަރުންތަކެއް ނޫންކަން ޔަގީނެވެ. އަދި ހަމަ އެހެންމެ މިފަދަ ފޯރިގަދަ ދަރިވަރުންތަކެއް ކުރާ ކޮންމެ ކަމެއްގައި ގުޑުމެއްނެތި ހިތްވަރު ދެއްވާ ބޭފުޅުންނަށް ޝުކުރު އަދާކުރުން ޙައްގެވެ.\nއެފްއެޗްޓީއެސްގެ މެނޭޖްމަންޓަކީ އެފްއެޗްޓީއެސްގެ ދަރިވަރުންގެ ކުރިއެރުމަށްޓަކައި ކުރެވެންއޮތް ހުރިހާ މަސައްކަތްތަކެއް ކުރައްވަމުން ގެންދަވާ ހިތްވަރުގަދަ ޓީމެކެވެ. މިއަހަރުގެ ފުޓްސަލް ފިއެސްޓާގައިވެސް އެފްއެޗްޓީއެސްގެ މެނޭޖްމެންޓްއިންވަނީ ފުރިހަމަ އެއްބާރުލުން ދެއްވާފައެވެ. މިގޮތުން އަޅުގަނޑުމެންގެ އަންހެން ޓީމްގެ ޖާޒީބައި ހޯދުމުގެ ހުރިހާ މަސައްކަތެއް ކޮށްދެއްވާފައިވާއިރު،ކޮންމެ ވަގުތެއްގައިވެސް ޓީމަށް ބޭނުންވާ ހުރިހާ ސާމާނެއް އެއްވެސް ފަސްޖެހުމެއް ޝަކުވާއެއްނެތި މެނޭޖްމެންޓްގެ ބޭފުޅުން ވަނީ ހޯއްދަވާދެއްވާފައެވެ.\nއެފްއެޗްޓީއެސްގެ ޓީމުތަކަށް ސަޕޯޓްކުރުމުގައި ފެކަލްޓީގެ މެނޭޖްމެންޓްގެ ބޭފުޅުން އަމަލީ ގޮތުން ބައިވެރި ވެފައިވާކަން އުފަލާއިއެކު ފާހަގަ ކޮށްލެވެއެވެ. މީގެ އިތުރުން، އެފްއެޗްޓީއެސްގެ ހީވާގި ޑީޏްވަނީ ބުރަކޮށް އުޅުއްވަމުންވެސް ވަގުތު ހޯއްދަވައިގެން ފުރަތަމަ ދެމެޗަށް ސަޕޯޓްކުރަން ވަޑައިގަންނަވާ، މެހެމާނުންގެ ގޮނޑިކޮޅު ދޫކޮށް ފެކަލްޓީގެ ދަރިވަރުންނާއިއެކު ސަޕޯޓްކުރެއްވުމުގައި ޖޯޝާއި ފޯރީގައި ބައިވެރިވެ ވަޑައިގަންނަވާފައެވެ. މިއީ އަޅުގަނޑުމެން ހުރިހާ ދަރިވަރުންވެސް އުފަލާއިއެކު ބަލައިގަނެ، ހިތުގެ އެންމެ ފުންމިނުން ޝުކުރު އަދާކުރާ ކަމެކެވެ.\nއެހެންކަމުން އެފްއެޗްޓީއެސްގެ ޑީންއަށާއި، އެފްއެޗްޓީއެސް ހިންގަވާ ހުރިހާ ބޭފުޅުންނަށް އަޅުގަނޑުމެން ހުރިހާ ދަރިވަރުންގެ ފަރާތުން ޝުކުރު އަދާ ކުރަމެވެ.\nލިޔުނީ: ފާތިމަތު ރިފްޤާ


07 މާޗް 2019 - 10:24\nމޯލްޑިވިއަން އެއާ ޓެކްސީ އިންޓަނޭޝަނަލް ފްލައިޓްތައް މަންތާ އެއާ\n8 ކޮމެންޓް, 100 ރިއެކްޝަންސް\nމާތްﷲ ޙަނީފްގެ މަސައްކަތުގައި ބަރަކާތް ލައްވާ ކާމިޔާބު ދެއްވާށި. އާމީން\nއަހަރުމެންނަށް ކޮން ކަމެއްތަ ދެން ހަނީފު ބޯޓް ދުއްވިޔަސް ނުދުއްވިޔަސް ؟\nއުޖާލާ ކުރިމަގަކަށް އެދެން\nއުނގަންނައި ދިނުމުގައި ގުރުބާނީ ތަކެއް ވާ ބޭފުޅެއް. ޕައިލެޓުންގެ ކުރި އެރުމުގައި ކުރިމަގުގައިވާ ވާ ކޮށައިދީ މަގު ދައްކައިދޭ ބޭފުޅެއް. ގައުމަކަށް ބޭނުން ވަނީ މިފަދަ ފަހުލަވާނުން.\nހަނީފާއެކީ އަހަރެންގެ ވަޒީފާގެ ހަޔާތުގެ ޅަފަތުގައި މަސައްކަތް ކުރިން. ވަރަށް ބޮޑަށް އަޅާލާ، އަމިއްލަ ދަރިއެއްހެން ގެންގުޅެ ވަރަށް ގިނަ ލައިފް ލެސަން ތަކެއް ދަސްވި. ތޭންކްޔޫ ކެޕްޓަން.\nﷲ ކޮއްކޮގެ މަސައްކަތުގައި ބަރަކާތް ލައްވާށި.\nކުރޫ އަކަށް އުޅުނު އިރު ދިމާވި. ވަރަށް މޮޅު ބޭފުޅެއް.


Netanyahu gein nukunnan angaifi\nބެންޖަމިން ނަތަންޔާހޫ (ކ) އަދި އާ ބޮޑުވަޒީރު ނަފުތަލީ ބެނެޓް: ބޮޑުވަޒީރުގެ ގެކޮޅާއި އޮފީސް ހުސްކުރަން އަންގައިފި\nއިޒްރޭލު ބޮޑުވަޒީރުގެ ގެެކޮޅުން ބެންޖަމިން ނަތަންޔާހޫ ދެ ހަފުތާ ތެރޭގައި ނުކުމެ ވަޑައިގަތުމަށް ބޮޑުވަޒީރުކަމާ މިހާރު ހަވާލުވެ ވަޑައިގެން ހުންނެވި ނަފުތަލީ ބެނެޓް އަންގަވައިފި އެވެ.\nނަތަންޔާހޫ ބޮޑުވަޒީރު ކަމުގައި ފާއިތުވި 12 އަހަރު ދިރިއުޅުއްވާފައި ވަނީ ގުދުސްގައި ހުންނަ އިޒްރޭލުގެ ބޮޑުވަޒީރަށް ހާއްސަ ގެކޮޅުގަ އެވެ. އެހެންކަމުން ހަމަ ކުއްލިއަކަށް އަދި ދެހަފުތާ ތެރޭގައި ވެސް ގެއިން ނިކުމެވަޑައިގަތުން ނަތަންޔާހޫއަށް ފަސޭހަފުޅެއް ނުވާނެ އެވެ.\nއިޒްރޭލު ބޮޑުވަޒީރުގެ އޮފީސް ހުސްކޮށް އާ ބޮޑުވަޒީރާ ހަވާލު ކުރެއްވުމަކީ ވެސް ނަތަންޔާހޫއަށް އޮތް ޒިންމާ އެކެވެ. އިދިކޮޅު އަށް ޕާޓީއެއް ކޯލިޝަން ހަދައި އުފައްދާފައިވާ ސަރުކާރުން މިހާރު މަސައްކަތްކުރަނީ ގާނޫނެއްގެ ތެރެއިން ބޮޑުވަޒީރުގެ އޮފީސް ހުސް ކުރުން އަވަސް ކުރުމަށެވެ. އެއީ 14 ދުވަހުގެ ތެރޭގައި އޮފީސް ހުސްކޮށް އާ ސަރުކާރާ ހަވާލު ކުރަން ޖެހޭ ގޮތަށެވެ.\nކޯލިޝަން ސަރުކާރުން ބޮޑުވަޒީރަށް އަމާޒުކޮށް ގާނޫނަށް ބަދަލު ގެނައި ނަމަވެސް އެ ގާނޫނެއްގެ ދަށުން ނަތަންޔާހޫއަށް އަމުރު ނުހިންގޭނެ ކަމަށް ބުނެވެ އެވެ. ގާނޫންތައް ހަދަނީ ނަތަންޔާހޫ އިސްތިސްނާވާ ގޮތަށް އަންނަން ހުރި ސަރުކާރުތަކަށެވެ.\nއިޒްރޭލު ނޫސްތަކުން ބުނާ ގޮތުން ގެ ބަދަލު ކުރަން ނަތަންޔާހޫއާށް ވަގުތު ބޭނުންފުޅު ވާނެ އެވެ. އާއިލާއާއެކު 12 އަހަރު އުޅުއްވި ތަނެއްގައި އުފުލަން ލައްކަ ސާމާނު ވެސް ހުންނާނެ އެވެ. އަނެއްކޮޅުން ނަތަންޔާހޫގެ އަމިއްލަ އެޕާޓްމަންޓަށް ސަރުކާރުން ދޭންޖެހޭ ސެކިއުރިޓީ އަދި މުޅިން ނިމިފައި ނުވާ ކަމަށް ވެސް ވެ އެވެ.\nނަފުތާލީ ބެނެޓް ވިދާޅުވި ގޮތުން ދިރިއުޅުއްވާނީ އަމިއްލަ ގެކޮޅުގަ އެވެ. އެކަމަކު މެހެމާނުން އަދި ބޭރު ގައުމުތަކުގެ ވަޒީރުންނާއި ސަފީރުންނާ ބައްދަލު ކުރެއްވުން އޮންނާނީ ބޮޑުވަޒީރުގެ ގެކޮޅުގަ އެވެ.\nއިޒްރޭލް ބެންޖަމިން ނަތަންޔާހޫ ނަފްތަލީ ބެނެޓް


ރޯދައިގެ ހަދިޔާ-1 ދަނެގަތުމަކީ ކޮބާ؟ - AO News\nރޯދައިގެ ހަދިޔާ-1 ދަނެގަތުމަކީ ކޮބާ؟\nراغب الاصفهانى އަކީ މަޝްހޫރު ބަސްވާރެކެވެ. އަދި މުފައްސިރެއްވެސް މެއެވެ. އޭނާ އަވަހާރަވީ މީލާދީން 1108 ވަނަ އަހަރުއެވެ. އޭނާ ލިޔުއްވައިފައި ވެއެވެ. المعرفة والعرفان إدراك الشئ بتفكر وتدبر الأثره، ومعرفة البشر للـه هى بتدبر آثاره دون إدراك ذاته (المفردات فى غريب القرآن، صفحة 331) އެެެބަހީ معرفت ނުވަތަ عرفان މި ބަހުުުގެ ބަހަވީ މާނައަކީ އާދަމުގެ ދަރިޔާ، އެއްޗެއްގެ ޢަލާމާތްތަކަށް ބަލައި، ވިސްނައި، ފިކުރު ހިންގުމަށްފަހު އެ އެއްޗެއްގެ ޙަޤީޤަތް ދެނެގަތުމެވެ. އެހެންވީމާ ﷲ މަޢުރިފާކޮށް ދެނެގަތުމަކީ ﷲ ގެ ކުޅަދުންވަންތަ ކަމާއި، ޤުދުރަތްތެރިކަމުގެ ނިޝާންތައްތަކަށް ބަލައި، ވިސްނައި، ފިކުރު ހިންގުމަށް ފަހު، ﷲ ދެނެގަތުމެވެ. އެކަލާނގެ ޒާތުފުޅު ފެނިގެން ދެނެގަތުމެއް ނޫނެވެ.\nމި ވާހަކަތަކުން އެނގުނު އެއްޗަކީ މަޢުރިފަތަކީ ހަމައެކަނި ޢިލްމާ ގުޅިފައިވާ ކަމެއް ނޫން ކަމެވެ. މަޢުރިފަތުގެ ބޮޑު ބައެއް ގުޅިފައިވަނީ ވިސްނައި ފިކުރު ކުރުމާ ކަމެވެ. ޢިލްމުގެ ސަބަބުން މަޢުރިފަތުގެ އިބްތިދާއީ އެކަށޭނަކަން ނުވަތަ ބާރު އިންސާނާގެ ހިތުގައި އުފެދެއެވެ. އާދެ، ދުނިޔެއާއި، ދުނިޔޭގައި ވާހައި ތަކެއްޗަކާ މެދު ވިސްނައި ފިކުރު ކުރުމުގެ ބާރާއި، ގާބިލުކަން އުފެދެއެވެ. މީހަކު އޭނާގެ ދިރިއުޅުމުގެ މައިގަނޑު އަމާޒަކީ މަޢުރިފާކޮށްގަތުން ކަމުގައި ހަދައިފި ނަމަ، އޭނާގެ ވިސްނުން ތާއަބަދު ހުންނާނީ އެކަމުގެ މައްޗަށް ހުއްޓިފައެވެ. އޭނާ ގެންދާނީ ﷲ އުފައްދަވައިފައިވާ ތަކެތީގެ ތެރެއިން، ﷲ ގެ ވުޖޫދު ހޯދަން ކެނޑިނޭޅި މަސައްކަތް ކުރަމުންނެވެ. މި ވިސްނުމާއި، ފިކުރުގެ ސަބަބުން އޭނާގެ ޞަޚްޞިއްޔަތު މުޅީން ބަދަލު ވެގެން ދެއެވެ. ބަދަލު ވުމަށް ފަހު ފެންނަ އައު އިންސާނާއަކީ ކަންތައްތައް “ދަންނަ” އިންސާނަކަށް ވެދެއެވެ.\nމި ފަދަ މަޢުރިފަތެއް ހާާާސިލު ކޮށްގަންނަ ކޮންމެ މީހަކުމެ، އިންތިހާ ދަރަޖައިގެ ސީރިއަސް މީހަކަށް ވެދެއެވެ. އޭނާ ކޮންމެ އެއްޗަކަށްމެ ބަލާނީ، ދެނެގަތުމުގެ ނަޒަރަކުންނެވެ. ސިއްރުތައް ހޯދައިގަތުމުގެ ނަޒަރަކުންނެވެ. އޭނާ ފުރިހަމަ އިތުބާރާއެކު އޭނާގެ ޢަމަލުތަކުގެ ހިސާބު އަމިއްލައަށް ބަލަމުން ގެންދާނެއެވެ. އޭނާގެ އަޅުކަމާއި، އަޚްލާޤާއި، މުޢާމަލާތްތަކުން މަޢުރިފަތުގެ އަސަރު ފެންނާން ހުންނާނެއެވެ. އޭނާއަށް މަލާއިކަތުންގެ ލޯބި ލިބޭން ފަށާނެއެވެ. އޭނާ ގަޔާ ވާނީ އެ އެއްޗެއްގެ ސަބަބުން ނުވަތަ އެ ކަމެއްގެ ސަބަބުން އޭނާގެ މަޢުރިފަތަށް ފަރުވާ ލިބޭ ކޮންމެ އެއްޗަކާ ނުވަތަ ކަމަކާއެވެ. އޭނާ ދިރިއުޅޭނީ މަޢުރިފަތުގެ މާޙަވްލެއްގައެވެ. އޭނާ ނޭވާ ލާނީ މަޢުރިފަތުގެ ވައިގެ ތެރެއަށެވެ.


Real-Barca ge nufooz Spain ge team in kanduvaalaifi | Mihaaru\nރެއާލް-ބާސާގެ ނުފޫޒު ސްޕޭނުން ކަނޑުވާލައިފި\nްޕެއިންގެ ކޯޗް ލުއިސް އެންރީކޭ --- ފޮޓޯ: އޭއެފްޕީ\n19 ޖޫން 2021 - 14:05\nސެވިއްޔާ (ޖޫން 19) - ރެއާލް މެޑްރިޑާ އެކު ލަ ލީގާގެ ޗެމްޕިއަންކަން ކުޅުންތެރިޔެއްގެ ގޮތުގައި ފަސް ފަހަރު ހޯދި އަދި ކޯޗެއްގެ ގޮތުގައި 2000 އަދި 2002 ގެ ޗެމްޕިއަންސް ލީގު ހޯދި ވިންސެންޓޭ ޑެލް ބޮޮސްކޭގެ ކޯޗު ކަމުގެ ދަށުން ޔޫރޯ 2012 ގެ ފައިނަލު މެޗުގައި އިޓަލީއާ ދެކޮޅަށް ނެރުނު ސްޕެއިންގެ ފުރަތަމަ 11 ގައި ހިމެނުނު 10 ކުޅުންތެރިންނަކީ، "އެލް ކްލެސިކޯ" ނަމުން ދެ ޓީމުގެ ކުރިމަތިލުން މަޝްހޫރު ވެފައިވާ ރެއާލް އާއި އެފްސީ ބާސެލޯނާގެ ކުޅުންތެރިންނެވެ. "ކްލެސިކޯ" ގެ ޓީމުގައި ނުހިމެނޭ ކުޅުންތެރިޔަކަށް ފުރަތަމަ 11 އިން ޖާގަ ލިބުނީ ޗެލްސީ އަށް އޭރު ކުޅެމުން ދިޔަ ހުއާން މާޓާ އަށެވެ.\nސްޕެއިންގެ ރަން ޒަމާނުގެ ގޮތުގައި 2008 އިން 2012 އަށް މަޝްހޫރުވި ފަސް އަހަރު ތެރޭ ސްޕެއިންގެ ގައުމީ ޓީމުގައި އެންމެ ނުފޫޒު ގަދައީ ރެއާލް އާއި ބާސާ އެވެ. އެތުލެޓިކޯ މެޑްރިޑްގެ ކުރީގެ ކޯޗް ލުއިސް އަރަގޮނޭޒް ސްޕެއިންގެ ގައުމީ ޓީމާ ހަވާލުވެ، އޭނާ ވަނީ އޭރު ގައުމީ ޓީމުގެ ސީނިއާ ކުޅުންތެރިންގެ ގޮތުގައި ތިބި ރެއާލްގެ ކުޅުންތެރިން ކަމަށްވާ، ރައުލް ގޮންޒާލޭޒް އާއި ފެނާންޑޯ އިއޭރޯ ގައުމީ ޓީމުން ބާކީ ކޮށްފަ އެވެ. ޓީމު އެޓޭކްގައި އޭނާ ފުރުސަތު ދިނީ ބާސާގެ އަންޑޭރެސް އިނިއެސްޓާ އާއި ސެސް ފެބްރިގާސް މެން ފަދަ ކުޅުންތެރިންނަށެވެ.\nޔޫރޯ 2008 ގެ މުބާރާތާ ސްޕެއިން ކުރިމަތިލިރު، ގައުމީ ޓީމުގެ ތެރޭގައިި އޮތް ރެއާލް-ބާސާގެ ވާދަވެރިކަން ކޮންޓްރޯލް ކުރުމަށް އަރަގޮނޭޒް ވަނީ ފިޔަވަޅުތައް އަޅައިފަ އެވެ. އެ ފިޔަވަޅުތައް މަތީ ބިނާ ކުރި ޓީމުން އެ އަހަރުގެ ޔޫރޯގެ ޗެމްޕިއަންކަން ހޯދި އެވެ.\nސްޕެއިންގެ ކުޅުންތެރިން ޕްރެކްޓިިހުގައި --- ފޮޓޯ: އޭއެފްޕީ\nރެއާލް މެޑްރިޑާއި ބާސެލޯނާ އަށް ވެސް ކުޅުނު ސްޕެއިންގެ މިހާރުގެ ކޯޗު، ލުއިސް އެންރީކޭ މަޝްހޫރު ވެފައި ވަނީ ބާސާގެ މީހެއްގެ ގޮތުގަ އެވެ. ބާސާގެ ތާރީހްގައި އެ ޓީމަށް ކޯޗްކޮށްދިން އެންމެ ކާމިޔާބު ކޯޗުންގެ ތެރޭގައި އެންރީކޭ ހިމެނޭނެ އެވެ. ގައުމީ ޓީމުގެ ކޯޗުކަމާ 2018 ގައި އޭނާ ހަވާލުވިއިރު އެލް ކްލެސިކޯގެ ދެ ޓީމުގެ ތެރެއިން އެންމެ ގިނަ ކުޅުންތެރިން ތިބީ ރެއާލް މެޑްރިޑުގަ އެވެ. ރަޝިއާގައި އެ އަހަރު ބޭއްވި ވޯލްޑް ކަޕަށް އެކުލަވާލި ސްޕެއިންގެ ސްކޮޑްގައި ރެއާލްގެ ހަތް ކުޅުންތެރިން ތިއްބެވެ. ބާސާގެ ކުޅުންތެރިންގެ ތެރެއިން ތިބީ ހަތަރު ކުޅުންތެރިންނެވެ.\nބާސާގެ ކުރީގެ ކެޕްޓަން އިނިއެސްޓާ އާއި ވައިސް ކެޕްޓަން ޖެރާޑް ޕީކޭ 2018 ގެ ވޯލްޑް ކަޕަށް ފަހު ގައުމީ ޓީމަށް ކުޅުން ހުއްޓާލި އެވެ. އެންރީކޭ ހަވާލުވެ، ބާސާ އާއި ރެއާލްގެ މައްޗަށް ގައުމީ ޓީމު ބަރާސޯވުން ހުއްޓުވުމުގެ މަސައްކަތް ފެށި އެވެ. އޭނާ އިސްކަންދޭން ފެށީ ގައުމުން ބޭރުގައި ކުޅޭ ކުޅުންތެރިންނަށާއި ސްޕެއިންގެ އެހެން ކްލަބުތަކުގައި ކުޅޭ ކުޅުންތެރިންނަށެވެ.\nއެންރީކޭ ސްޕެއިންގެ ޕްރެކްޓިހުގައި --- ފޮޓޯ: އޭއެފްޕީ\nޔޫރޯއަށް އެކުލަވާލި ސްކޮޑުން، ރެއާލްގެ އެއްވެސް ކުޅުންތެރިޔަކަށް އޭނާ ފުރުސަތެއް ނުދެ އެވެ. ބާސާގެ ތިން ކުޅުންތެރިންނަށް ފުރުސަތު ދިނެވެ. މިހާރު ސްޕެއިންގެ ސްކޮޑް ބިނާވެފައި ވަނީ ސްޕެއިންގެ މެދުފަންތީގެ ކްލަބުތަކުގެ މައްޗަށެވެ. މިއީ މިދިޔަ 14 އަހަރު ތެރޭ އެލް ކްލެސިކޯގެ ދެ ޓީމު އެކުގައި ހިއްސާއެއް ނެތި ގައުމީ ޓީމު އެކުލަވާލި ފުރަތަމަ ފަހަރެވެ.\nރެއާލް އާއި ބާސާގެ މައްޗަށް ބަރޯސާވުން ހުއްޓާލައި ސްޕެއިންގެ މެދުފަންތީގެ ކްލަބުތަކަށް ބަރާސާ ވާން ފެށުމުން އެ ޓީމަށް މިހާރު ކުރިމަތި ވަނީ އެހެން މައްސަލަ އެކެވެ. އިދިކޮޅު ޓީމުގެ ޑިފެންސްގެ ތަޅު ހުޅުވުމައިގައި އެ ޓީމަށް ކާމިޔާބެއް ނުހޯދެވެ. ރެކޯޑް މިންވަރަކަށް ޕާސް އުފެއްދިޔަސް އިދިކޮޅު ޓީމުގެ ޑިފެންސް ހުޅުވާނެ ކުޅުންތެރިޔެއް ނެތެވެ.\nސްވިޑެންއާ ދެކޮޅަށް އެންމެ ފަހުން ކުޅުނު މެޗުގައި ވެސް ސްޕެއިންގެ ޓީމަށް ކުރިމަތިވީ އެ މައްސަލަ އެވެ. ބޯޅަ ޕާސްކޮށްކޮށްކޮށް ތިބިއިރުވެސް ހަމަހިލާ ގޯލްގެ އެތެރެއަށް ބޯޅަ ވައްދާލެވޭ ގޮތެއް ނުވި އެވެ. އެ ޓީމު މިއަދު ޕޮލެންޑާ ދެކޮޅަށް ކުޅޭ މެޗުގައި އެ މައްސަލަ ހައްލު ނުކުރެވިއްޖެ ނަމަ މުބާރާތުގައި ކުރިއަށްދާން ސްޕޭންގެ ޓީމަށް އުނދަގޫ ވާނެ އެވެ.\nރިއަލް މެޑްރިޑް ބާސެލޯނާ ސްޕެއިންގެ ގައުމީ ޓީމް\nރެއާލް-ބާސާގެ ނުފޫޒު ސްޕޭނުން ކަނޑުވާލި ހިނދު ސްޕޭނުގެ ނުފޫޒު ޔޫރަޕުން ވެސް ކަނޑުވާލައިފިއެވެ.\nރެއާލް ބާސާ ނުލައި ސްޕެއިންދާނީ ޗޮކުން...ބޮޑު ލަދަކާއެކީ މުބާރާތުގެ ގްރޫޕްސްޓޭޖުން ކަޓާނެ...އެންރީކޭ ކޯޗުކަމުންވެސް ވަކިކުރާނެ މިފަހަރު\nހެ ހެ. ތިވެސް މިވާހަކަ ދެއްކިދާނެ ގޮތެއް! މީ ކީ ކޮންމެހެން ލުއިސް އެންރީކޭ ރެއާލާއި ބާސާގެ ނުފޫޒު ކަނޑުވަން ރާވައިގެން ކުރާކަމެއް ނޫން. ޓީމައް އެއިރަކު ނަގަނީ އެންމެ ރަނގަޅަށް ކުޅޭ ކުޅުންތެރިން. މިސީޒަންގައި ބާސާވެސް ރެއަލްވެސް ފެނުނީ ބަލިކަށިކޮށް. އަދި މިދެ ޓީމުގައިވެސް މިހާރު ބޭރު ކުޅުންތެރިން ގިނަ.


މައިންބަފައިންގެ މައްޗަށް އަނބިމިހާ ނުވަތަ ފިރިމީހާ އިސްކުރާނީ ކިހިނަކުންތޯއެވެ. – Dhen.mv\nމައިންބަފައިންގެ މައްޗަށް އަނބިމިހާ ނުވަތަ ފިރިމީހާ އިސްކުރާނީ ކިހިނަކުންތޯއެވެ.\nMay 28, 2020 - 9:21 pm\nފޮނި ހުވަފެންތަކާއި އެކުގައި ދަރިފުޅު ބަލާ ތަރުބިއްޔަތުކޮށް އެދަރިފުޅަށް އަބަދުވެ އުފާވެރިކަން އެދޭ މީހަކީ މަންމަ އެވެ. އަޅުގަނޑުމެން ކޮންމެ މީހެއްގެ މަންމައަކީ އަހަރެމެންނަށް ހެޔޮ ގޮތް ނޫން އެހެން ގޮތެއް އެދޭނެ ބައެއް ނޫނެވެ. އެމީހުން އެދެނީ އަހަރެމެންނަކީ މާތް އުޅުމެއްގެ ވެރިބަޔަކަށް ވުމަށެވެ. އަދި ހެޔޮކަމުގެ މަގުގައި ރިވެތި އަޚުލާޤާއެކު ޙަޔާތް ކުރިއަށް ދިޔުމަށެވެ. އަދި ނުބައި ޢަމަލުތަކުންނާ އަދި ނިކަމެތިވާފަދަ އެންމެހާ ކަމަކުން ދުރުހެލިވުމަށެވެ. އަދި މަގުފުރެދުމުގެ ޝިކާރައިގައި ނުޖެހުމަށެވެ. ނުވަތަ ޝަހުވަތްތަކާއި ލައްޛަތްތަކުގެ އަޅަކަށް ނުވުމަށެވެ. ހަމައެހެންމެ ޖާހިލުކަމާއި ހަވާނަފްސުގެ ސަވާރީއަކަށް ވެސް ނުވުމަށެވެ.\nއެހެންނަމަވެސް ދަރިންގެފަރާތުން އެމައިންބަފައިންނަށް ލިބެނީ ކޮންއެއްޗެއްހެއްޔެވެ. ބައެއް މައިންބަފައިންނަކީ އެމީހެއްގެ ހަޔާތުގެ ކޮންމެވެސް ހިސާބަކުން ދަރިންގެފަރާތުން ކުރިމަތިވާ އަނިޔާތައް ތަހަންމަލުކުރަން ޖެހިފައިވާ ބައެއްކަމުގައި މިއަދު މުޖުތަމަޢުތައް ސާބިތުކޮށްދީފިއެވެ. ދަރިފުޅު ބޮޑުވެގެން ކާވެނިކުރެވޭ ހިސާބުން މައިންބަފައިންގެ ދަންފަޅި ނިމުނީ ހެއްޔެވެ. އެންމެ ޅައިރުއްސުރެ ނިކަން ލޯބިން އޯގާތެރިކަމާއިއެކުގައި ޚިދުމަތްކުރުމުގައި ވަނިކޮށް ދަރިފުޅު ކާވެނިކުރާ އުމުރަށްދިޔުމުން ކޮންމެ ޒުވާނަކަށް ފެންނަ ލޯބިވެރިޔާއަށް އެޒުވާނާދެކެ ވެވޭނީ މަންމަނުވާ ކޮން ލޯތްބެއްހެއްޔެވެ.\nނަބިއްޔާ ޞައްލަﷲ ޢަލައިހި ވަސައްލަމަގެ އަރިހުގައި ސުވާލުދެންނެވުނެވެ. "ﷲއަށް އެންމެ ލޮބުވެތިވެގެންވަނީ ކޮން ޢަމަލެއްތޯއެވެ؟ ޙަދީޘްކުރެއްވިއެވެ. "ނަމާދު އޭގެ ވަޤުތުގައި އަދާކުރުމެވެ." ދެންނެވިއެވެ. އެޔަށްފަހު ކޮންކަމެއްތޯއެވެ؟ ޙަދީޘްކުރެއްވިއެވެ. "އެޔަށްފަހު މައިންބަފައިންނަށް އޯގާތެރިކޮށް ހިތުމެވެ." ދެންނެވިއެވެ. އެޔަށްފަހު ކޮންކަމެއްތޯއެވެ؟. ޙަދީޘްކުރެއްވިއެވެ. "ﷲގެ މަގުގައި ޖިހާދުކުރުމެވެ"\nނަމާދަށްފަހު އެންމެ ބޮޑު ހެޔޮވެގެންވާ ކަމެއްގެ ގޮތުގައި ނަބިއްޔާ ޞައްލަﷲ ޢަލައިހި ވަސައްލަމަ ބަޔާންކޮށްދެއްވީ މައިންބަފައިންނަށް ހެޔޮކޮށްހިތައި އަޅާލުމުގެ ވާހަކައެވެ. މިކަމުން މަންމައަށާއި ބައްޕައަށް އޯގާތެރިވުމުގެ މުހިންމުކަމާއި މާތްކަން އަހަރެމެންނަށް އެނގިގެން އެބަދެއެވެ. ކީރިތި ޤުރުއާނުގައިވެސް މައިންބަފައިންނަށް އޯގާތެރިވުމަށާއި އިޙްތިރާމް ކުރުމަށް އަމުރުފުޅު އައިސްފައިވާއިރު، މަންމައަށް ޚާއްޞަކޮށް އޯގާތެރިވުމަށް ﷲ ސުބްޙާނަހޫ ވަތަޢާލާ އަމުރުކުރައްވައެވެ. އަދި މި އަމުރުފުޅު އައިސްފައިވަނީ މުޅި އިންސާނިއްޔަތަށެވެ.\nއިނދެގެންއުޅޭ އަނބިމީހާ ނުވަތަ ފިރިމީހާ ނުރުހޭތީ ނޫންނަމަ މަންމަގެ ކިބައިގައި ހުންނަ އުނި ސިފައެއްގެ ސަބަބުން މަންމަޔަށް ލަޢުނަތްދޭން ހެޔޮ ވެދާނެހެއްޔެވެ. ހަޔާތުގެ ބައިވެރިންނަކީ ފަހަރެއްގައި އަހަރެމެން ދޫކޮށް ހިނގައިދާނެ ބައެކެވެ. މަންމަގެ ލޯތްބާއި އޯގާތެރިކަމަކަށް ފަޑުކަމެއް އައުމެއް ނުވެއެވެ. ވީއިރު އެމަންމަޔަށް އިހާނެތިކޮށްހިތައި ނިކަމެތިކަމުގެ ބަސް ބުނެވިދާނެ ހެއްޔެވެ. އެފަދަ ނަޒަރިއްޔާއެއް ހިތުގައިވާ އެންމެހާ ޒުވާނުން އަދި އެންމެހާ މީސްތަކުން ވެސް ބިރުވެތިވާން ޖެހެއެވެ.\nޢަބްދުﷲ ބުން ޢަމްރު ރަޟިޔަ ﷲ ޢަންހުގެ އަރިހުން ރިވާވެގެންވެއެވެ.\nقَالَ رَسُوْلُ اللهِ صَلَّى اللهُ عَلَيْهِ وَسَلَّمَ (إِنَّ مِنْ أَكْبَرِ الْكَبَائِرِ أَنْ يَلْعَنَ الرَّجُلُ وَالِدَيْهَ.قِيْلَ: يَا رَسُوْلَ اللهِ، وَكَيْفَ يَلْعَنُ الرَّجُلُ وَالِدَيْهِ؟ قَالَ: يَسُبُّ الرَجُلُ أَبَا الرَّجُلِ،فَيُسُبُّ أَبَاهُ، وَيَسُبُّ أُمَّهُ فَيَسُبُّ أُمَّهُ\nރަސޫލާ ޞައްލަ ﷲ ޢަލައިހި ޙަދީޘްފުޅު ކުރެއްވިއެވެ. ” މީހަކު އޭނާގެ މައިންބަފައިންނަށް ލަޢުނަތް ދިނުމަކީ ބޮޑުފާފައިގެ ތެރެއިންވާ ކަމެކެވެ." އަޞްޙާބު ބޭކަލުން ދެންނެވިއެވެ. " މީހަކު އޭނާގެ މައިންބަފައިންނަށް ލަޢުނަތްދީ ހުތުރު އެއްޗެހި ކިޔާނީ ކިހިނަކުންތޯއެވެ؟ " ރަސޫލާ ޞައްލަ ﷲ ޢަލައިހި ވަސައްލަމް ޙަދީޘްފުޅުކުރެއްވިއެވެ. "މީހަކު އެހެންމީހެއްގެ ބައްޕައަށް ހުތުރުއެއްޗެއް ބުނުމުން އެމީހާ އޭނާގެ ބައްޕައަށް ހުތުރުއެއްޗެއް ބުނުމެވެ. އަދި އެހެންމީހެއްގެ މަންމައަށް ހުތުރުއެއްޗެއް ބުނުމުން އެމީހާ އޭނާގެ މަންމައަށް ހުތުރު އެއްޗެއް ބުނުމެވެ. "\nހައިރާންވާންޖެހޭ ކަމަކީ މައިންބަފައިންގެ ޙުރުމަތަށް އެމައިންގެ ބަނޑު އަޅާ ވިހާ ދަރިފުޅު އަރައިގަންނަމުންދާ ހާލުގައިވެސް މައިންނަކީ އެމައިންގެ ދަރިންނަށް ހެޔޮދުޢާއެއް ނޫނީ ރައްދުކުރާ ބައެއްނޫނެވެ. ދަރިންނަށް މައިންބަފައިން ކުރާ ހެޔޮދުޢާއަކީ އިޖާބަކުރެވޭނެ ދުޢާއެއްކަމުގައިވާތީ މައިންނަކީ އެމައިންގެ ދަރިންގެ ރަޙުމުކުޑަކަން ތަހަންމަލުކުރަން ޖެހިފައިވާ ހާލުގައިވެސް އެދަރިންނަށް ހެޔޮދުޢާކުރާ ބައެކެވެ. ކޮންފަދަ މަތިވެރި ކުލުނުވެރި ބައެއްތޯއެވެ.\nމައިންނާއިމެދުގައި އިހާނެތިކޮށް ޢަމަލުކުރާ ފަރާތްތަކުންވެސް ބިރުވެތިވާން ނުޖެހޭހެއްޔެވެ. އިހާނެތިކަމުގައި ކެތް ނުކުރެވިގެން މައިންގެ ފަރާތުން ދަރިންނަށް ކުރިމަތިވެދާނެ ބަދުދުޢާއަކާ ކޮންމެވެސް ސިފައެއްގައި ކުރިމަތިލާން ޖެހިދާނެއެވެ.\nއަބޫ ހުރައިރާ ވިދާޅުވިއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\nثَلاَثُ دَعَوَاتٍ مُسْتَجَابَاتٌ لاَ شَكَّ فِيهِنَّ: دَعْوَةُ الْمَظْلُومِ وَدَعْوَةُ الْمُسَافِرِ وَدَعْوَةُ الْوَالِدِعَلَى وَلَدِهِ\nމާނައީ: "ޝައްކެއްނުވާ، އިޖާބަކުރަނިވި ތިން ދުޢާއެއްވެއެވެ. އަނިޔާލިބިފައިވާ މީހާގެ ދުޢާއާއި، ދަތުރުވެރިޔާގެ ދުޢާއާއި، ބައްޕައަކު އޭނާގެ ދަރީގެ މައްޗަށްކުރާ ދުޢާއެވެ."\nއަނބިމީހާ މައިންބަފައިން ފިރިމީހާ\nމައިންބަފައިން ކުރާ މިފަދަ ކަންކަމަށް އަޛާބު ދެއްވާނެކަން އެނގޭތަ؟\n5 އަހަރުގެ ތޫނުފިލި ކުއްޖެއް، ދުނިޔޭގެ ރިކޯޑް ފޮތުން ޖާގަ ހޯދީ2ގަޑި އިރުން 36 ފޮތް ކިޔައިގެން\nލޯކަލް ކައުންސިލް އިންތިޚާބުގައި ވޯޓު އޮޅުވާލި ކަމަށް ބުނެ އިދިކޮޅުން އިންތިޚާބީ މަރުކަޒުތެރެއަށް\nދިރާގުން ރަމަޟާން މަހަށް ޚާއްސަ އޮފަރ ތަކެއް ތައާރަފުކޮށްފި


ސްކޫލް ދަބަސް ރަނގަޅަށް އަޅާނީ ކިހިނެތް؟Mikal News\nދަބަސް އަޅާ ބެއް ނުރަނގަޅު ގޮތާއި ރަނގަޅު ގޮތް\n6 ޖެނުއަރީ 2017, 19:54 |\nދިރާސީ އާހައަރު ފެށިގެން ދާއިރު ކިޔަވާކުދިންގެ ގައިގައި ރަނގަޅު އާދަތަކެއް ހުރުމަކީ އެއްގޮތަށް ވުރެ ގިނަގޮތް ގޮތުން ފާއިދާ ކުރާނެ ކަމެކެވެ. އެގޮތުން ސްކޫލް ދަބަސް އެޅުމުގައި ރަނގަޅު ގޮތަކީ ކޮބައިތޯ ބަލާލަމާ ހިނގާށެވެ.\nމިހާރަކަށް އައިސް ރާއްޖޭގެ ކުދިން ސްކޫލަށް ދާން މުޅިންހެން ބޭނުން ކުރަނީ ބެކްޕެކް، ނުވަތަ ފަހަތުން އަޅާ ދަބަހެވެ. ތަންކޮޅެއް ކުރީގައި އެއްފަރާތުން އަޅުވާ ދަބަސް (ސައިޑް ބޭގް) ބޭނުންކުރި ނަމަވެސް މިހާރު އެވައްތަރުގެ ދަބަސް މަދުމަދުން ފެންނަނީ ލެޕްޓޮޕް އުފުލާ ދަބެއްގެ ގޮތުގައި މެދު އުމުރުގެ މީހުން އުފުލާތަނެވެ. ލެޕްޓޮޕް އުފުލުމަށް ވެސް ޒުވާނުންގެ މެދުގައި މަގުބޫލީ ބެކްޕެކެވެ.\nޒުވާން ކުދިން ފެށަނަކަށް ހަދައިގެން ނުރަނގަޅު ގޮތުގައި ދަބަސް އެޅުން އާދައަކަށް ހަދައިގެން އުޅޭތަން ފެންނަނީ މަދެއް ކޮށްއް ނޫނެވެ. ދަބަސް އަޅަންވާ ރަނގަޅު ގޮތް ނޭގެނީ ކަމަށް ވެސް ފަހަރުގައި ވެދާނެއެވެ. މިފަދަ ނުރަނގަޅު އާދައިގެ ގެއްލުން އެމީހަކަށް ވަގުތުން ނުކުރި ކަމުގައި ވިޔަސް، ހަޔާތުގެ ފަހު ބައިގައި އެކަމުގެ އަގު އަދާކުރަން ޖެހި، އެކަން ބޮޑު ތަކުލީފަކަށް ވެސް ވެގެން ދެއެވެ. ރަނގަޅު ނޫން ގޮތުގައި ސްކޫލް ދަބަސް އުފުލުމުގެ އާދައިގެ ސަބަބުން ބުރަކަށީގައި ރިއްސުމަކީ ވަރަށް އާއްމުކަމެއް ކަމަށް އިންޑިއާގެ ޑޮކްޓަރުން ފާހަނގަ ކުރެއެވެ.\nވީމާ ރަނގަޅު ގޮތުގައި ދަބަސް އަޅާނެ ގޮތް އެނގި، އެގޮތަށް އަމަލުތައް ބައްޓަން ކުރުމަކީ ކޮންމެ ދަރިވަރަކަށް ވެސް މުހިންމު ކަމެކެވެ.\nއެއްފަރާތަށް ވާގޮތަށް ދަބަސް އެޅުން (ތަސްވީރު 1) ރަނގަޅު ގޮތެއް ނޫން\nބެކް ޕެކެ ދަބަސް އެޅުމުގައި އެއްފަޅިއަކަށް އެޅުމަކީ ރަނގަޅު ގޮތެއް ނޫނެވެ. އެގޮތަށް ދަބަސް އެޅުމުން ދަބަހުގެ ބުރަދަން ބެލެންސް ކުރުމަށް މީހާގެ ހަށިގަނޑު އެއްފަޅިއަށް ތިރިކޮށް ބަހައްޓަން ޖެހެއެވެ. މިގޮތަށް އެއްފަރާތަށް އަރިއަށް ހަށިގަނޑު ބަހައްޓައިގެން އުޅެން ޖެހުމުން މީހާގެ ހަށިގަނޑު ހެދި ބޮޑުމަނުންދާނީ އެގޮތަށެވެ. ރީތިކޮށް ދެފަޅިއަށް ހަމައަށް ހުންނަ ސިމިޓްރިކަލް ހަށިގަނޑެއްގެ ސިފަ ގެއްލުމަށް މަގު ފަހިވެގެން ދެއެވެ. މިގޮތަށް ދަބަސް އަޅައިގެން ތިބޭ މީހުންނަށް ފަރުވާތެރިކަމާއެކު ބަލައިފިނަމަ މިގުދު ފާހަނގަ ކުރެވޭނެއެވެ. މިފަދަ އައިބުތައް އަމިއްލައަށް ފާހަގަ ކުރެވެނީ ވަރަށް ގިނަ ދުވަހުންނެވެ.\nމާ ދޫކޮށް ދަބަސް އެޅުން (ތަސްވީރު 3) ރަނގަޅު ގޮތެއް ނޫން\nމާބޮޑަށް ދޫކޮށް ދަބަސް އެޅުމުން ދަބަހުގެ ބަރުދަން ހިފަހައްޓަން ޖެހެނީ ކޮނޑުގެ ބާރުގައި އެކަންޏެވެ. އަދި ދަބަސް ގަޔާއި ވަކި އެއްޗެއްގެ ގޮތުގައި އެލުވިފައި އޮތުމުން ކޮނޑަށާއި ހަށިގަނޑުގެ ތިރީ ބަޔަށް ކުރާ ބާރު ބޮޑުވެގެންދެއެވެ. ފަހަތަށް ވަކިން އެލިފައިވާ ދަބަހުގެ ބަރުދަން ހިފެހެއްޓުމަށް (ބެލެންސް ކުރުމަށް) ހަށިގަނޑުގެ މަތީބައިން ކުރިއަށް ގުދުކޮށް ލެވެއެވެ. މިހެން ވުމުގެ ސަބަބުން މީހާގެ ހަށިގަނޑު ސީދަލަށް ހުރުމުގެ ބަދަލުގައި ހަށިގަނޑުގެ މަތީބައިން މައިބަދަ ކުރިމައްޗަށް ގުދުވެގެން ދެއެވެ. މިއީ ވެސް ދަބަސް އެޅުމުގައި ހަށިގަނޑަށް ގެއްލުން ހުރި ގޮތެކެވެ.\nދަބަސް އަޅާނެ ރަނގަޅު ގޮތް (ތަސްވީރު 2)\nސްކޫލް ދަބަސް (ބެކް ޕެކް) އަޅަން ރަނގަޅު ގޮތަކީ ހަށިގަނޑުގެ ފަހަތުން މެދަށް ވާގޮތަށެވެ. ހަށިގަނޑުގައި ދަބަސް ރަނގަޅަށް ޖެހިފައި އޮންނަ ގޮތަށް، ވާފަށްތަކަށް ބާރުކޮށެވެ. މިގޮތަށް ދަބަސް އެޅުމުން ދަބަހުގެ ބަރުދަން ހަށިގަނޑަށް ބެލެންސްވެ އެއިގެ ބުރަދަން ލުއިކަމުގައި ވެސް އިހުސާސު ކުރެވޭނެއެވެ. ދަބަހުގެ ދެފަރާތުގެ ކޮނޑުގައިވާ ވާފަށުގެ ތިރީގައި ހަރުކޮށްފައި ހުންނަ ފަށް ހިމާއި ނުވަތަ މޭމައްޗާ ހިސާބުން ކުރިމަށްޗަށް (ބަކަލް) އަޅުވާލުމުން، ދަބަހުން ކޮޑަށް އުފުލަން ޖެހޭ ބުރަދަނުން ބައެއް ހިމުން (އުނަގަނޑުން) ނުވަތަ ހަށީގަނޑުގެ މަތީބައިން އުފުލާނެއެވެ. (ނުނިމޭ)\nPingback: Maa baru School dhabahun burakattah gellun vey


India in dhanee Mauritius ge rashehgai askaree bandhareh gaaim kuramun: Al Jazeera\nއިންޑިއާއިން ދަނީ މޮރިޝަސްގެ ރަށެއްގައި އަސްކަރީ ބަނދަރެއް ގާއިމްކުރަމުން: އަލްޖަޒީރާ\nއިންޑިއާ ކަނޑުގެ ޖަޒީރާ ގައުމެއްކަމަށްވާ މޮރިޝަސްގެ އަގަލެގާ އައިލެންޑްގައި އިންޑިއާއިން "ސިއްރިއްޔާތުގައި" އަސްކަރީ ބަނދަރެއް ގާއިމްކުރަމުންދާކަމަށް މަޝްހޫރު މީޑިއާއެއްކަމަށްވާ "އަލްޖަޒީރާ"އިން ތުހުމަތުކޮށްފިއެވެ.\nއަލްޖަޒީރާގެ ތަހުގީގީ ބައިކަމަށްވާ "އަލްޖަޒީރާ އިންވެސްޓިގޭޝަން"އިން "ދި އައިލެންޑް އޮފް ސީކްރެޓްސް"ގެ ނަމުގައި ކުރި ތަހުގީގަކުން ހާމަވެފައިގޮތުގައި، މޮރިޝަސްގެ މައި ސަރަހައްދާއި ދުރުގައި އޮންނަ އަގަލެގާ އައިލެންޑްގައި އިންޑިއާއިން ދަނީ އުމްރާނީ ތަރައްގީގެ ކަންތައްތަކެއް ކުރަމުންނެވެ. އެގޮތުން ކުރިން އޮތް ޖެޓީ ބޮޑުކޮށް އާ ޖެޓީއެއް ތަރައްގީކުރަމުންދާއިރު،3ކިލޯމީޓަރުގެ ދިގު ރަންވޭއެއްވެސް އެޅުމުގެ މަސައްކަތް ދަނީ ކުރަމުންނެވެ. މިއީ އެންމެ ބޮޑެތި މަތިންދާބޯޓުތައް ޖެއްސޭ، އަދި މަތިންދާބޯޓުތައް ޕާކްކުރެވޭނެފަދަ އޭޕްރަންއެއް ހިމެނޭގޮތަށް ތަރައްގީކުރާ ތަނެއްކަމަށް އަލްޖަޒީރާގެ ޑޮކިއުމެންޓްރީގައި އާންމުކޮށްފައިވާ ސެޓެލައިޓް މަންޒަރުތަކުން ފެނެއެވެ.\nމީގެ އިތުރުން އެ ރަންވޭއާއި މާ ދުރުނޫން ސަރަހައްދެއްގައި އަސްކަރީ މަރުކަޒެއް ސިފަވާފަދަ ތަންތަން ހުރިކަމަށްވެސް މި ތަހުގީގީ ޑޮކިއުމެންޓްރީގައި ވަނީ ހާމަވެފައެވެ. މި ތަންތަނުގެ މަސައްކަތްތައް ކުރަމުންދަނީ އިންޑިއާގެ ކުންފުންޏަކުންނެވެ. އަދި އެ މަސައްކަތް ހިނގާގޮތް ބެލުމަށް، އިންޑިއާގެ އަސްކަރީ މީހުން އައިސް ހަދާކަމަށް އަގަލެގާ އައިލެންޑްގެ މީހުން ވަނީ އެ ޑޮކިއުމެންޓްރީގައި ފާހަގަކޮށްފައެވެ.\nމި ޑޮކިއުމެންްޓްރީއާއި ގުޅިގެން އަލްޖަޒީރާއިން ކުރި ސުވާލުތަކަށް ޖަވާބުދެމުން މޮރިޝަސްގެ ސަރުކާރުން ވަނީ އަގަލެގާ އައިލެންޑްގައި ހަދަމުންދަނީ އަސްކަރީ މަރުކަޒެއް ނޫންކަމަށާއި، އެއީ އެރަށުގެ ރައްޔިތުންގެ ލާބައާއި މަންފާއަށް ހިންގާ މަޝްރޫއުއެއްކަމަށް ބުނެފައެވެ. އަދި ބޭރުގެ އެއްވެސް ފަރާތަކަށް އެތަން ބޭނުންކުރެވޭނީ މޮރިޝަސްގެ ސަރުކާރުގެ ހުއްދައާ އެކުގައިކަމަށްވެސް ބުނެފައެވެ. އެހެނަސް އަގަލެގާ އައިލެންޑްގެ މީހުންގެ ކަންބޮޑުވުމަކީ، ފޯޅަވަހީގެ މީހުން އެރަށުން ބޭލި ފަދައިން އަގަލެގާ އައިލެންޑްގެ މީހުންވެސް ބޭރުކޮށްފާނެކަމެވެ.\nއަލްޖަޒީރާގެ މި ތަހުގީގީ ޑޮކިއުމެންޓްރީއާއި ގުޅިގެން އިންޑިއާގެ ސަރުކާރުން މިހާތަނަށް ރަސްމީގޮތުން އެއްޗެއް ބުނެފައެއް ނުވެއެވެ. ނަމަވެސް އެގައުމުގެ ބައެއް މީޑިއާތަކުން މީގެކުރިން ވަނީ، އަގަލެގާގައި އިންޑިއާގެ އަސްކަރީ ކަންތައްތަކެއް ހިންގާކަމަށް ބުނެ ރިޕޯޓްވެސް ކޮށްފައެވެ. އިންޑިއާ ކަނޑުގެ ސަރަހައްދު، ޗައިނާއާއި އިންޑިއާގެ "ފިނި ހަނގުރާމަ"އަކަށް ބަދަލުވެފައިވާއިރު، ދެ ގައުމުންވެސް ދަނީ އެގައުމުތަކުގެ ހަރަކާތްތައް އިތުރުކުރުމަށް މަސައްކަތްކުރަމުންނެވެ. އެގޮތުން ޗައިނާއިން ވަނީ އެފްރިކާގެ ޖިބޫތީގައި އެގައުމުގެ އަސްކަރީ ބަނދަރެއް ގާއިމްކޮށްފައެވެ. އަދި އިންޑިއާއިން ރާއްޖޭގެ އައްޑޫ ސިޓީ އަދި އުތުރު ތިލަފަޅުގައި އަސްކަރީ މަރުކަޒުތަކެއް ގާއިމްކުރަން އުޅޭކަމަށް ބައެއް ފަރާތްތަކުން ވަނީ ތުހުމަތުކޮށްފައެވެ.


Next Monday and Wednesday BML will open\nބިއެމްއެލް ބ. އޭދަފުށި ބްރާންޗު. ފޮޓޯ - ހިތާދޫ އޮންލައިން\nއަންނަ ހޯމަ ދުވަހާ ބުދަ ދުވަހު ގައުމީ ބޭންކު ހުޅުވަނީ\nހިތާދޫ އޮންލައިން | 25 އެޕްރިލް 2020\nބޭންކުން ބުނީ އަންނަ ހޯމަ އަދި ބުދަ ދުވަހު ބޭންކުގެ އަސާސީ ހިދްމަތް ދިނުމަށް ހަމަޖެހިފައިވާ ކަމަށެވެ. އެގޮތުން އެދެ ދުވަހުވެސް ކަސްޓަމަރުންނަށް ހިދްމަތް ދޭނީ ހެނދުނު ހެނދުނު 9:30 އިން ފެށިގެން 12:30 އަށް ކަމަށެވެ.\nބޭންކުން ދިނުމަށް ހަމަޖެހިފައިވާ ހިދްމަތްތައް:\n1- ރާއްޖޭން ބޭރަށް ފައިސާ ޓްރާންސްފަރ ކުރުން: އިންޓަނޭޝަނަލް ޓްރާންސްފަރ (ޓީޓީ) ގެ ޚިދުމަތް ހޯއްދެއްވުމަށް ފުރިހަމަ ކޮށްފައިވާ ޓީޓީ އެޕްލިކޭޝަނާއި ބޭނުންވާ އެހެނިހެން ލިޔުންތައް (ބިލް) އީމެއިލް InternationalTransfers@bml.com.mv\nމެދުވެރިކޮށް ފޮނުވޭނެއެވެ. އަދި އިންޓަރނެޓް ބޭންކިންގ މެދުވެރިކޮށް އެދި ހުށަހެޅޭނެއެވެ\nހެނދުނު 11.00 ގެ ކުރިން ލިބޭ ޓީޓީ/ލެޓަރ އޮފް ކްރެޑިޓް އެދުވަހު ޕްރޮސެސް ކުރުމަށްވަނީ ހަމަޖެހިފައެވެ.\n2- ޕޭ ރޯލް (މުވައްޒަފުންގެ މުސާރަޖަމާކޮށްދިނުން) ޚިދުމަތް: ޕޭ ރޯލްގެ ޚިދުމަތައް އެދި ހުށަހެޅުން އީމެއިލް މެދުވެރިކޮށް ބަލައިގަނެވޭނެއެވެ. މި ޚިދުމަތައް އެދި ހުށަހެޅުމަށް ބޭނުންވާ ލިޔުންތަކުގެ ތަފްސީލް ބޭންކުގެ ވެބްސައިޓް https://www.bankofmaldives.com.mv/payroll-services މެދުވެރިކޮށް ލިބެން ހުންނާނެއެވެ.\nބީއެމްއެލްގެ އެކައުންޓަކުން ޕޭރޯލް ހަމަޖައްސާނަަމަ، ހެނދުނު 11.00 ކުރިން ލިބޭ ހުށަހެޅުންތައް އެދުވަހު ޕްރޮސެސް ވާނެއެވެ.\nއެހެން ބޭންކެއްގެ އެކައުންޓަކުން ޕޭރޯލް ހަމަޖައްސާނަމަ އެދުވަހު ޕްރޮސެސްކުރެވޭނީ 10.00 ގެ ކުރިން ލިބޭ ހުށަހެޅުންތަކެވެ.\n3- އޭޓީއެމް މެދުވެރިކޮށް ޖަމާކުރާ ޗެކް ޕްރޮސެސް ކުރުން: އޭޓީއެމް މެދުރިކޮށް ޖަމާ ކުރާ ކްލިއަރިންގ ޗެކްތައް ޕްރޮސެސް ކުރެވޭނީ ދެން ބޭންކް ހުޅުވޭ ދުވަހެއްގައެވެ.\nހެނދުނު 11.30 ކުރިން ޖަމާ ކުރާ ބީއެމްއެލް ޗެކެއްނަމަ އެދުވަހު ޕްރޮސެސް ވާނެއެވެ.\n4- ލޯކަލް ބޭންކް ޓްރާންސްފަރ: ހެނދުނު 10.00 ޖެހުމުގެ ކުރިން އިންޓަރނެޓް ބޭންކިންގ މެދުވެރިކޮށް ލިބޭ އޭ.ސީ.އެޗް ޓްރާންސްފަރ ރިކުއެސްޓް އެދުވަހު ޕްރޮސެސް ވާނެއެވެ.\nބޭންކުން ބުނީ މި ދެ ދުވަހުވެސް އެއްވެސް ބްރާންޗަކުން ނަގުތު ފައިސާގެ އެއްވެސް މުއާމަލާތެއް ނުކުރާނެ ކަމަށެވެ.\nބޭންކުން ބުނީ (ހުއްދަ ލިބިފައިވާ ފަރާތްތަކަށް) ނަގުދު ފައިސާ ނެގުމާއި ޖަމާކުރުމަށް އޭޓީއެމްގެ ޚިދުމަތް ލިބޭނެކަމަށެވެ. އަދި ވިޔަފާރި އެކައުންޓަކަށް ދުވާލަކު 500،000 ރުފިޔާ ޖަމާކުރެވޭނެކަމަށާއި އާންމު ފަރުދުންގެ އެކައުންޓަކަށް ދުވާލަކު 100،000 ރުފިޔާ ޖަމާކުރެވޭނެ އިންތިޒާމު ހަމަޖައްސާފައިވާ ކަމަށެވެ


އަބަދުވެސް ހުރިހައި ބޭފުޅުންނާ ޑީލް ހަދަނީ އަންނި: އިބްރާ - DhiDaily\nއަބަދުވެސް ހުރިހައި ބޭފުޅުންނާ ޑީލް ހަދަނީ އަންނި: އިބްރާ\nކުރީގެ ރައީސް އަލްއުސްތާޒު މައުމޫން ޢަބްދުލްޤައްޔޫމާއި ވެސް، ކުރީގެ ރައީސް ޔާމިން ޢަބްދުލްޤައްޔޫމާއި އަދި ދެން ޖެހުނު ބޭފުޅަކާއި އަބަދުވެސް ޑީލް ހައްދަވަނީ، އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުޙައްމަދު ނަޝީދުކަމަށް، އެމްޑީޕީގެ ފުރަތަމަ ރައީސް އިބްރާހިމް އިސްމާޢީލް(އިބްރާ) ވިދާޅުވެއްޖެއެވެ.\nއިބްރާ މިހެން ވިދާޅުވީ އޭނާ ކުރެއްވި ޓްވީޓަކާއި ގުޅިގެން މީހަކު ދެއްކި ވާހަކައަށް ރިޕްލައިކުރައްވައި ދެއްވި ޖަވާބުގައެވެ.\n”އިބްރާމެން އޭރު ކަންކުރީ މައުމޫނާއި، ޑީލް ހަދައިގެންދޯ. ދެން ބުނޭ ނޫނެކޭ. އަދިވެސް މިއުޅެނީ އެ ބަލާވެރިކަމުން ސަލާމަތް ނުވެގެން. އޭނަ ގެންގުޅުނުތަނުން ފެކްޝަނެއް އައިސް ތިގޭ ކުދިންނާ ގުޅިގެން އެމްޑީޕީތެރޭ ހެދި ފެކްޝަނާހެދި ކަންކަން ނުކުރެވިގެން މި ދަނީ.“ ޓްވިޓާރގައި ވާހަކަދެއްކި މީހަކު ބުނެފައިވެއެވެ.\nމި ގޮތުން އިބްރާ ވިދާޅުވީ ކުރީގެ ރައީސް މައުމޫނާއި ވެސް، ކުރީގެ ރައީސް ޔާމިނާއި އަދި ދެން ޖެހުނު ބޭފުޅަކާއި އަބަދުވެސް ޑީލް ހައްދަވަނީ، ރައީސް ނަޝީދުކަމަށެވެ.\n”އެ ނުހޮރުއްޕާނަކާއި ހެދި ހުރިހައިކަމެއް ލަސްވެގެން ދިޔައީ ވެސް. މިހާރު ހުރީ އަދީބާއި ޑީލް ހަދައިގެން. އެމްއެމްޕީއާރްސީއެކޭ ނުކިޔައެއްނުން މިހާރަކު.“ އިބްރާ ވިދާޅުވި އެވެ.\nއެމްއެމްޕީއާރްސީގެ ޚިޔާނާތުގެ މައްސަލައިގައި ކުރީގެ ނައިބު ރައީސް އަޙްމަދު އަދީބު ޢަބްދުލްޣަފޫރުގެ މައްޗަށް ހަތް ދަޢުވާ އުފުލިއިރު އޭނާ ވަނީ އެ ހަތް ދަޢުވާއަށް ވެސް އިޢުތިރާފުވެވަޑައިގަންނަވާފައެވެ. އެ ގޮތުން އަދީބު 20 އަހަރަށް ޖަލަށްލާން ޙުކުމްކޮށްފައިވާއިރު، އަދިވެސް ހުންނަވަނި ގޭގައެވެ.


Guest House thakuge muazifun mahaku eh faharu covid ah test kuran jehey\nމާލެ ސަރަހައްދުގެ ގެސްޓް ހައުސްތަކާއި ހޮޓާތަކުގައި މަސައްކަތް ކުރާ މުވައްޒިފުން މަހަކު އެއް ފަހަރު ކޮވިޑް-19 އަށް ޓެސްޓް ކުރުމަށް ލާޒިމުކޮށް މާލޭ ސަރަހައްދުގެ ގެސްޓްހައުސްތަކުން އަމަލު ކުރަން ޖެހޭ ގައިޑްލައިން އާންމުކޮށްފި އެވެ.\nމާލެ، ހުޅުމާލެ އަދި ވިލިމާލޭގެ ގެސްޓްހައުސްތައް ހުޅުވުމުގެ ހުއްދަ މާދަމާއިން ފެށިގެން ދިނުމަށް ވަނީ ނިންމާފައެވެ. އެ ނިންމުމާއި ގުޅިގެން މާލޭ ސަރަހައްދުގެ ގެސްޓްހައުސްތަކުން އަމަލު ކުރަން ޖެހޭ ގައިޑްލައިން މިރޭ ވަނީ އާންމުކޮށްފައެވެ.\nމާލެ ސަރަހައްދުގެ ގެސްޓް ހައުސްތައް ހުޅުވުމުގެ ހުއްދަ ދޭނީ އެ ގެސްޓްހައުސްއަކުން އަމަލުކުރާނެ އެސްއޯޕީއެއް ހަދާ ޓޫރިޒަމް މިނިސްޓްރީއަށް ހުށައެޅުމުން އެ އެސްއޯޕީ އެކުލަވާލާފައިވާ ގޮތް ބެލުމަށްފަހު އެޗްޕީއޭގެ މިންގަނޑުތަަކަށް ފެތޭނަމަ އެވެ.\nމާލޭ ސަރަހައްދުގެ ގެސްޓްހައުސްތަކުން އަމަލު ކުރަން ޖެހޭ ގައިޑްލައިންގައިވާ ގޮތުން ގެސްޓްހައުސްތަކާއި ހޮޓާތަކުގައި ފަތުރުވެރިންގެ އިތުރުން ދިވެހިންނަށްވެސް ތިބެވޭނެ އެވެ. އަދި ގެސްޓްހައުސްތަކާއި ހޮޓާތަކަށް އަންނަ ފަތުރުވެރިންނަށް އެހެން ރިސޯޓްތަކާއި ސަފާރީ އަަދި ގެސްޓްހައުސް ހިންގާ ރަށްރަށައްވެސް ދެވޭނެ އެވެ. ނަމަވެސް މާލޭގައި 48 ގަޑިއިރަށްވުރެ އިތުރަށް މަޑުކޮށްފިނަމަ ރިސޯޓްތަކާއި ސަފާރީ އަަދި ގެސްޓްހައުސް ހިންގާ ރަށްރަށައް ދެވޭނީ ޕީސީއާރު ނެގެޓިވް ޓެސްޓަކާއެކުގައެވެ. އަދި މާލޭގައި މަޑުކުރުމަށްފަހު އެނބުރި ގައުމަށް ދިއުމުގެ ކުރިންވެސް ޕީސީއާރު ޓެސްޓް ހަދަން ޖެހެއެވެ.\nގައިޑްލައިންގައިވާ ގޮތުން މާލެ ސަރަހައްދުގެ ގެސްޓް ހައުސްތަކާއި ހޮޓާތަކުގައި މަސައްކަތް ކުރާ މުވައްޒިފުން މަހަކު އެއް ފަހަރު ކޮވިޑް-19 އަށް ޓެސްޓް ކުރަން ޖެހެއެވެ. އަދި ކޮންމެ ގެސްޓް ހައުސްއެއްގައި އައިސޮލޭޝަން ރޫމާއި އެ ނޫންވެސް ގިނަ ކަންތައްތަކެއް ފުރިހަމަވާން ޖެހެއެވެ. އަދި ސާފުތާހިރު ކަމަށް ހާއްސަ ސަމާލުކަމެއް ދީ ކޮވިޑުން ރައްކާތެރިވުމަށް ގިނަ ފިޔަވަޅުތަކެއް އަޅަން ޖެހެއެވެ.\nމާލެ ސަރަހައްދުގެ ގެސްޓް ހައުސްތަކާއި ހޮޓާތަކުގައި 2،500 ބެޑް އެބަހުއްޓެވެ. އޭގެތެރެއިން 1،400 ބެޑް ހުރީ ހުޅުމާލޭގައެވެ. މާލޭގައި ހާހެއްހާ ބެޑް ހުރިއިރު ވިލިމާލޭގައި 100 ބެޑް އެބަހުއްޓެވެ. ޓޫރިޒަމް މިނިސްޓްރީން ބުނީ ޑިސެންބަރު ނިމޭއިރު 90 ޕަސެންޓް އޮޕަރޭޝަނަށް އަންނާނެ ކަމަށް ބެލެވޭ ކަމަށެވެ.\nގެސްޓް ހައުސް ވިޔަފާރި ޓޫރިޒަމް އެޗްޕީއޭ + މިނިސްޓްރީ އޮފް ޓޫރިޒަމް ގެސްޓް ހައުސްތައް


Avas inthihaabakah dhaan Ingireysi villathun nimmaifi\nއަވަސް އިންތިހާބަކަށް ދާން އިނގިރޭސިވިލާތުން ނިންމައިފި\nއިނގިރޭސިވިލާތުގައި އަވަސް އިންތިހާބެއް ބާއްވަން އެ ގައުމުގެ ގާނޫނު ހަދާ މަޖިލީހުން ނިންމައިފި އެވެ. އަވަސް އިންތިހާބެއް ބާއްވަން އެދި މަޖިލީހަށް ހުށަހެޅީ އެ ގައުމުގެ ބޮޑުވަޒީރު ބޮރިސް ޖޯންސަ އެވެ.\nބޮރިސް އަވަސް އިންތިހާބެއް ބާއްވަން މަޖިލީހަށް ހުށަހެޅުއްވީ ޔޫރަޕިއަން ޔޫނިއަން (އީޔޫ) އިން ވަކިވުމަށް އެ ގައުމުގެ ރައްޔިތުން ނިންމާފައިވާ ނިންމުމަށް އަމަލު ކުރަން މަޖިލީހުން ދެކޮޅު ހަދަމުންދާތީ އެވެ. އީޔޫން ވަކިވުމާމެދު ގޮތެއް ނިންމުމަށް ދީފައިވާ މުއްދަތު މާދަމާއަށް ހަމަވާނެ އެވެ.\nމަޖިލީހުން ވަނީ އިނގިރޭސިވިލާތް އީޔޫން ވަކިވުމާމެދު އެއްބަސް ވުމެއް ނެތި ވަކި ނުވެވޭނެ ކަމަށް ނިންމައި ގާނޫނެއް ފާސްކޮށްފަ އެވެ. ނަމަވެސް ބޮރިސް ބޭނުންވާނީ އެއްބަސްވުމަކާ ނުލާ އީޔޫން ވަކިވާށެވެ.\nއެއްބަސްވުމެއް ނެތި އީޔޫން ވަކިވުމަކީ ބޮރިސްގެ ބޮޑުވަޒީރު ކަމުގައި ކުރާނެ މައިގަނޑު މަސައްކަތެވެ. އެކަން ކާމިޔާބު ކުރުމުގެ ބޭނުމުގައި ބޮރިސް ވަނީ ތިން ފަހަރު އަވަސް އިންތިހާބެއް ބާއްވައި ދިނުމަށް އެދި މަޖިލީހަށް ހުށަހަޅުއްވާފަ އެވެ. ނަމަވެސް ބޮރިސް އަށް މަޖިލީހުގެ ތާއީދު ގެއްލިފައިވުމުން އެ ތިން ފަހަރު ވެސް ޖެހުނީ ނާކާމިޔާބީއާ ކުރިމަތިލައްވާށެވެ.\nއަވަސް އިންތިހާބެއް ބާއްވަން ފެނޭތޯ ބަލަން މަޖިލީހުގައި ނެގި ވޯޓު ބޮރިސްއަށް ކާމިޔާބު ކުރެވުނީ އަވަސް އިންތިހާބެއް ބާއްވަން ފެންނަ ކަމަށް 438 މެމްބަރުން ވޯޓު ދެއްވުމުންނެވެ. ނުފެންނަ ކަމަށް ވޯޓު ދެއްވީ 20 މެމްބަރުންނެވެ. މިއާއެކު އީޔޫން ވަކިވުމާމެދު ގޮތެއް ނިންމަން ދީފައިވާ މުއްދަތު އަންނަ އަހަރުގެ ޖެނުއަރީ މަހުގެ 31 ވަނަ ދުވަހުގެ ނިޔަލަށް ވަނީ ފަސްވެފަ އެވެ. އިންތިހާބު ބާއްވާނީ އަންނަ ޑިސެމްބަރު މަހު 12 ވަނަ ދުވަހު އެވެ.\nމި ނިންމުމާއެކު އަންނަ ހަފުތާގެ ބުދަ ދުވަހު އިނގިރޭސިވިލާތުގެ ގާނޫނު ހަދާ މަޖިލިސް އުވާލަން ޖެހޭނެ އެވެ.


ބާކީ3ދުވަސް، އިހުމާލުގެ ޒިންމާ ދަރުމަވެރިންގެ ބޮލަށް ކަނޑާލަން...\nބާކީ3ދުވަސް، އިހުމާލުގެ ޒިންމާ ދަރުމަވެރިންގެ ބޮލަށް ކަނޑާލަން އުޅޭ ކަމުގެ އަޑުތަކެއް!\nޒިންމާ ހުރިހާ މީހުންނާއި ދެކޮޅަށް ފިޔަވަޅު އަޅާނެކަމަށް ވަނީ ވައުދުވެފައި\nމިނިސްޓަރ ނަސީމް ވަނީ ފުރިހަމަ ތަހުގީގެއް7ދުވަސްތެރޭގައި ނިމޭނެކަމަށް ބުނެފައި\nމީގެ ކުރިން ޑީއެމްއާރްޓީގެ ޑޮކްޓަރު އިހުމާލުން ރެކިގަތުމަށް ކޯލް ލޮގްތަކަށް ވަނީ ބަދަލުގެނެސްފައި\n12 ޖޫން 2021 | ހޮނިހިރު 00:09\nއެޗްއީއޯސީގެ މަސައްކަތްތައް ދަރުބާރުގޭގައި ކުރިއަށްދަނީ\nޖޫން މަހުގެ 2ވަނަ ދުވަހު ނިޔާވި 10 އަހަރުގެ ފާޠިމަތު މިޝްކާ މުޙައްމަދުގެ މައްސަލާގައި ކަން ހިނގާފައިވާ ގޮތް ދެނެގަނެ، އެފަދަ ކަމެއް ތަކުރާރު ވިޔަ ނުދިނުމަށް ކުރަން ޖެހޭކަންކަން ކަނޑައެޅުމަށް ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑަރ ކޮމިޓީން ބޭއްވި ފުރަތަމަ ބައްދަލުވުމުގައި ހެލްތް މިނިސްޓަރ އަޙުމަދު ނަސީމް ވަނީ މިކަމުގެ އެންމެ ފަހުގެ މައުލޫމާތު ހިއްސާކުރައްވާފައެވެ.\nމި ކޭސްގައި ފެނިގެން މިދިޔައީ ފާއިތުވި ދޮޅު އަހަރުގެ ތެރޭގައި މިފަދަ ހާދިސާއެއް ހިނގާފައި ނުވާތީ ސަމާލުކަން ނުދެވި ހުރި ކަންކަން ކަމަށް މިނިސްޓަރ އިއުތިރާފުވެވަޑައިގަތެވެ.\nއަދި ފުރިހަމަ ތަހުގީގެއް ނިންމުމަށްފަހު ކޮމިޓީގެ މަސައްކަތް ކުރިއަށް ގެންދިޔުމަށް އެދިވަޑައިގަންނަވާ ކަމަށާއި، އެ މަސައްކަތަށް އަދި އިތުރު އެއް ހަފުތާ ދެއްވުމަށް މިނިސްޓަރ އެދިވަޑައިގެންނެވިއެވެ.\nމިނިސްޓަރ ވިދާޅުވީ މިކަމުގައި ފިޔަވަޅު އެޅި މީހުންގެ ޒާތީ މައުލޫމާތުތައް ހިމެނޭތީވެ، އެ ވާހަަކަދެއްކުން ރަނގަޅީ ތަހުގީގު އެއްކޮށް ނިމުމުން ކަމަށެވެ. އަދި މިކަމުގައި ޕަބްލިކްގެ ޕްރެޝަަރ އޮތްނަަމަވެސް ބޭނުންވެ ވަޑައިގަންނަވަނީ އިންސާފުވެރިކޮށް ގެންދަވަން ކަަމަށެވެ. އަދި މިޝްކާގެ ބައްޕައާ ވާހަކަ ދެކެވޭ ކަމަށާއި، ބައްޕަގެ އެދުމަކީ ކުރިއަށް އޮތް ތަނުގައި މިކަހަލަ ކަމެއް ތަކުރާރު ނުވާނެ ގޮތަށް ކަންތައް ކޮށްދެއްވުން ކަމަށެވެ. އެގޮތަށް މަސައްކަތް ކުރައްވާނެ ކަމުގެ ޔަގީންކަންދެއްވިއެވެ.\nމިފަދަގޮތަކަށް ޔަގީންކަން ދެއްވާފައިވަނިކޮށް، މިހާރު މިދަނީ މިކަމުގައި މާޔޫސްކަން ވެރިވާފަދަ ވާހަކަތަކެއް ފެންމަތިވަމުންނެވެ. އެގޮތުން ޖޫން 10ވަނަ ދުވަހު މިޝްކާގެ ބައްޕައަށް ހެލްތް ޕްރޮޓެކްޝަން އޭޖެންސީ، އެޗްޕީއޭއިން ގުޅާފައި ދިން މަޢުލޫމާތުން މިޝްކާއަށް އިންސާފު ލިބޭނެކަމާއި މެދު އާއިލާއިން ވަނީ ކަންބޮޑުވެފައެވެ. އެޗްޕީއޭއިން މިޝްކާގެ ބައްޕައަށް ގުޅައި، ރިވިއު ރިޕޯޓްގައި މިޝްކާގެ ބައްޕަ ޑީއެމްއާރްޓީގެ ޑޮކްޓަރަކާއި ދެއްކި ވާހަކައިގެ ތެރެއިން މިޝްކާގެ ހާލުބެލުމަށްފަހު އެމްބިއުލާންސް ފޮނުވަނީކަމަށް ބުނެފައިވާކަން މިހާރު ފެންނަން ނެތްކަމަށް ވަނީ ބުނެފައެވެ. މި މަޢުލޫމާތު "ގެއްލިފައި"ވާ ކަމަށް ބުނެފައިވާއިރު، އެޗްޕީއޭއިން މިޝްކާގެ ބައްޕަގެ ގާތު އެތައް ފަހަރެއްގެ މަތިން ޑޮކްޓަރު މިހެން ބުނެފައިވޭތޯ ސުވާލުކުރިކަމަށް ވަނީ ބުނެފައެެވެ.\nމީގެ އިތުރުން މިކަމުގައި ޒިންމާވާންޖެހޭ، ސިއްހީ އިދާރާގެ ވެރިންގެ ބަދަލުގައި އެޗްއީއޯސީގައި ހަރަކާތްތެރިވާ ދަރުމަވެރިންގެ ބޮލުގައި އިހުމާލުގެ ޒިންމާ އެއްކޮށް އެޅުވުމަށް މަސައްކަތްކުރަމުންދާ ކަމަށް ޚަބަރުތައް ލިބެއެވެ.\nމިކަމުގެ ކަންބޮޑުވުން މިޝްކާގެ ބައްޕައާއި، މިޝްކާއަށް އިންސާފު ހޯދައިދިނުމަށް ފަށާފައިވާ "ޖަސްޓިސް ފޯ މިޝްކާ"ގެ ކެމްޕޭންގެ ބައިވެރިންވެސް ދަނީ ފާޅުކުރަމުންނެވެ.\nމައްސަލައިގައި އިހުމާލުވި ޑީއެމްއާރްޓީގެ ޑޮކްޓަރު އިހުމާލުން ރެކިގަނެ ދަރުމަވެރިންގެ ބޮލަށް އިހުމާލުގެ ޒިންމާ އަޅުވަން މަސައްކަތްކުރުމަކީ މިނިސްޓަރ ނަސީމް ވައުދުވެވަޑައިގެންނެވި، "ތަފްސީލީ ތަހުގީގު" ހިންގަވާގޮތްތޯ ސުވާލުކޮށް ހިތްހަމަނުޖެހުން ވަނީ ފާޅުކޮށްފައެވެ. އަދި އެމަނިކުފާނުގެ ވައުދުފުޅުފުއްދަވަން ބާކީ އޮތީ3ދުވަސްކަން ވަނީ ދަންނަވާފައެވެ.\nއާއިލާއިން ވަނީ ކުރިއަށް އޮތް ދުވަސްތަކުގައިވެސް މިގޮތަށް ކައުންޓްޑައުން ކުރިއަށްގެންދާނެކަމަށް ބުނެފައެވެ. އަދި އިންސާފު ލިބުން ލަސްވެ މާޔޫސްވާފަދަ މައުލޫމާތުތަކެއް ފެންމަތިވެފައިވާ މި ދަނޑިވަޅުގައި، ދެން ސަރުކާރަށް އެއް ހަފުތާއަށްވުރެ އިތުރަށް މިކަމުގައި ބަހަނާދައްކާ މައްސަލަ ދިގުދަންމަން ފުރުސަތު ނުދޭނެކަމަށެވެ.\nއަދި މިނިސްޓަރު ދެއްވާފައިވާ މުހުލަތަށްވުރެ މަސައްކަތުގެ ދިއުޅިދިގުވެ އެއަށްވުރެ ލަސްވާނަމަ ފުލުހުންނަށް މައްސަލަ ހުށަހެޅުމަށް ވިސްނާކަމަށާއި، މިކަމުގެ ކަންބޮޑުވުންތައް ކަމާ ގުޅުން ހުރި އެހެން އިދާރާތަކަށްވެސް ހިއްސާކުރުން އިތުރަށް ލަސް ނުކުރާނެކަމަށް އާއިލާއިން ވަނީ ބުނެފައެވެ.\nހެލްތް އިމަޖެންސީ އޮޕަރޭޝަންސް ސެންޓާރ (އެޗް.އީ.އޯ.ސީ) ހެލްތު މިނިސްޓްރީ ކޮވިޑް-19


Dho?! Bipolar: Loabin ulhefai aneh sikunthugai aniyaa\nއޮފީހުން ނިމިގެން އައިޝަތު ޝާނާ ގެއަށް ދާން ނިކުތް އިރު އޭނާގެ ލޯބިވެރިޔާ މުހައްމަދު ޝިނާން އުޅުނީ ބުރަކަށީގައި ގަދައަށް ރިއްސާތީ އެވެ. ކްލިނިކުން ބޭސްތަކެއް ނަގައިގެން ގޮސް ގެއަށް ވަދެ ކޮޓަރީ ދޮރު ހުޅުވައިލި އިރު ޝިނާން އޮތީ ކާޕެޓު މަތީގައި ބަންޑުން އޮށޯވެލައިގެންނެވެ. ޝާނާ ކޮޓަރިއަށް ވަދެފައި އަތުގައި ހުރި ބޭސްތައް ޝިނާނަށް ދިއްކޮށްލި އިރު އައިސްފައި ހުރި ގަދަ ރުޅީގައި މޫނުމަތި ފުފި ރަތްވެފަ އެވެ.\nސިކުންތެއް ނުވެ ހުތުރު ނަމަކުން ގޮވައިގަނެ ހަޅޭއްލަވައިގަތެވެ. ވެފައިހުރި ވަރުބައްޔާއެކު ޝިނާންގެ ރުޅިގަނޑު މަތަކުރަން ޝާނާއަށް އެއްޗެއް ނުބުނެވިގެން އުޅެނިކޮށް ކުއްލިއަކަށް ފުންމައިގެން ތެދުވެ، ރީތިވާ މޭޒު މަތީގައި ހުރި ސާމާނުތައް އަތުން ޖަހައި ބުރުއްސައިލި އެވެ. މޭޒުމަތީގައި އޮތް އޭނާގެ އައިނު ނަގައި ބިންދާލައި ހަމަ އެ ސިކުންތު ތެރޭގައި ކޮޓަރިން ނުކުމެ، ސިޓިންގްރޫމުގެ މޭޒުމަތީގައި ހުރި ބިއްލޫރި ފުޅިތަކެއް ވެސް ހޫރާލައި ތަޅައިލި އެވެ. އެޕާޓުމަންޓުގެ މައިދޮރު އެތެރެއިން ތަޅުލުމަށްފަހު ތަޅުދަނޑި ޖީބަށް ލި އެވެ. ފޯނު ނަގައިގެން ޝާނާގެ ބޭބެ އަށް ގުޅައި ހަޅޭއްލަވައިގަނެފައި ހުތުރު ބަހުން އޭނާ އަށް ފަތިވަރު ގޮވަން ފެށި އެވެ. އެއީ ރޯދަ މަހެއްގެ އަސުރު ވަގުތެވެ. އެ ދުވަހުގެ ބާކީ ބައި ވެސް ދިޔައީ އެހެންނެވެ.\nމިކަހަލަ ކިތަންމެ ހާދިސާއެއް ކުރީގެ ލޯބިވެރިޔާއާ ރައްޓެހިވެގެން އުޅުނު ތިން އަހަރުގެ ތެރޭގައި ޝާނާ ތަޖުރިބާ ކުރި އެވެ. ބައިޕޯލާ ހުންނަ ލޯބިވެރިޔާއާ އެކު ދިރިއުޅުމެއް އުޅެވޭތޯ އެ ދުވަސްތަކުގައި އޭނާ ކުރި ހުރިހާ މަސައްކަތެއް ދިޔައީ ފަނު ފުލުންނެވެ.\n"ގިނަ ފަހަރަށް ނުވެސް އެނގޭ އެހާ އޯކޭކޮށް ހުރެފައި ހަމަ ކުއްލިއަކަށް އިންތިހާ އަށް ރުޅި އަންނަނީ ކިހިނެއް، ކޮން ކަމެއް ވެގެން ކަމެއް ވެސް ބުނާކަށް. އެ ތިން އަހަރު އެއްކޮށް ދިޔައީ ބިރުވެރިކަމެއްގެ ތެރޭގައި. މޫޑު ބަދަލުވާނީ ކޮން ވަގުތަކު ކިހިނެއް ފިޔަވަޅު އެޅުނީމާ ކަމެއް އެނގޭނީކީ ނޫން،" މީގެ މީގެ ހަ އަހަރު ކުރިން ރައްޓެހިވި އޭނާގެ ކުރީގެ ލޯބިވެރިޔާގެ ވާހަކަ ޝާނާ ފަށައިގަތީ މިހެންނެވެ.\nކުދިކުދި ކަންކަމާ ހެދި ރުޅި އައިސްގެން، ގޭތެރޭގައި ހުންނަ އެއްޗެހިތައް ހަލާކުކޮށް އަޑުގައި ނެތް ކޮޅަށް ހަޅޭއްލަވަން ފަށައިގަންނަ އިރު ޝާނާ އަށް ހީވަނީ ފަޅި ސިކުންތެއްގެ ތެރޭގައި މުޅިން އެހެން މީހަކަށް ޝިނާން ބަދަލުވާ ހެންނެވެ. އޭނާގެ އަޑު ބަރުވެ މޫނުމަތީގެ އަމާންކަން ފިލައި ބިރުވެރި ސިފައަކަށް މީހާ ބަދަލުވާހެންނެވެ. އިރުކޮޅަކުން އަނެއްކާ މީހާ "ކޫލް" ވެ ހަމައަކަށް އެޅިލާއިރު ހީވާނީ ދުވަހަކު ކަމެއް ނުވެސް ވާ ހެންނެވެ. އުޅޭނީ އެހާ ލޯބިންނެވެ. އެހާ ރަނގަޅު ވާނެ އެވެ. ނުވަތަ އެއީ ޝާނާ އަށް ހީވާ ގޮތެވެ.\n"އަބަދު ހިތަށް އަރަނީ މިވަގުތުގެ މޫޑު ހުންނާނީ ކިހިނެއް ބާއޭ. މިސާލަކަށް ޝިނާން އައިސް ގޭގެ ތަޅުގައި ހިފާ އަޑު އިވޭ ގޮތުން، ނޫނީ ވަދެފަ ބޫޓު ބާލާ ގޮތުން ވެސް އަހަންނަށް އޭރު އެނގޭ ބުނަން އެ ދުވަސް ދާނެ ގޮތް،" ޝާނާ ކިޔައިދިނެވެ.\nޝިނާން ގެ މިޒާޖަށް އަންނަ ބަދަލުތަކާއި ހަރަކާތްތައް ބައިޕޯލާގެ އަލާމާތްތަކާ ދިމާވެ އެވެ. ކުއްލިކުއްލި އަށް މޫޑު ޓްރިގާވުމާއި، ހުއްޓާނުލައި އެއްޗެހި ގޮވުމާއި، ރުޅި އަސްގެން "މޮޔަ" ވުމާއި، ރުޅި އަންނަ ގަޑީގައި ކިޔޭ ނުކިޔޭ ނުވަތަ އަމިއްލަ އަށް ކުރެވޭ ކަންކަން ވަޒަން ނުކުރެވުމާއި، އަމިއްލަ ހިޔާލުގައި އެނބުރޭ ކަންކަން ހަގީގަތެއް ކަމަށް ހަދައިގެން ރުޅި އައުން ކަހަލަ ކިތަންމެ ކަމެއް ޝިނާންގެ ފަރާތުން ޝާނާ އަށް ފެނެ އެވެ. މިއީ ބައިޕޯލާ ހުންނަ މީހެއްގެ ފަރާތުން ފެންނާނެ ފަދަ އަލާމާތްތަކެކެވެ.\n"ޝިނާންގެ ވާހަކަ ސައިކޮލޮޖިސްޓަކަށް ކިޔައިދިނުމުން މި ހުރިހާ އެއްޗެއް ކިޔައިދިން. ވަރަށް މަސައްކަތް ކުރިން އޭނައަށް ވިސްނައިދީގެން ތެރެޕީ އަށް ފޮނުވަން ވެސް. އެކަމަކު މައްސަލައެއް އުޅޭކަމަށް އޭނަ އަށް ގަބޫލު ނުކުރެވޭނަމަ އެއްބަހެއް ނުވާނެ. ބޮޑަށް ރުޅި އަންނާނީ. ޝިނާނަށް ވީ އެހެން،" ޝާނާ ބުންޏެވެ.\nމީހެއްގެ މިޒާޖަށް މިފަދަ ބަދަލުތަކެއް އަންނަ ނަމަ އެއީ ބައިޕޯލާ ތޯ ދެނެގަންނަން އެންމެ ފަސޭހަ އަނެއް ގޮތަކީ އެމީހެއްގެ މާޒީގައި އެފަދަ ނަފްސާނީ ކަމަކަށް މަގުފަހިވެދާނެ ފަދަ ކަމެއް ވެފައި ހުރިތޯ ބެލުމެވެ. ފުރާވަރުގައި، މޫޑު ޑިސްއޯޑާ ތަހައްމަލުކުރާ ކުދިންނަށް ބޮޑުވެގެން ވެސް ޖަޒުބާތުތައް ހިފަހައްޓަން އުނދަގޫވެ އެވެ.\nމޫޑު ޑިސްއޯޑާ ހުންނަ ކުދިންގެ ފަރާތުން ފެންނަ އަލާމާތްތަކުގެ ތެރޭގައި އާދަޔާހިލާފަށް އެކަނިވެރިކަން ހިޔާރުކުރުމާއި، މަޖަލުގެ ގޮތުގައި މީހުންނާއި ތަންތަނާއި ތަކެއްޗަށް ގެއްލުން ދިނުމާއި، ނަސްފަށް އަނިޔާކުރުމާއި، މަސްތުވާތަކެތި ބޭނުންކުރުމާއި ސްކޫލު ތެރޭގައި ބަސް ނާހައި އުޅުމާއި އޭގެ ސަބަބުން ކިޔެވުމަށް މާ ބޮޑަށް ދަށްވުން ފަދަ ކަންކަން ހިމެނެ އެވެ.\nމިގޮތަށް ބެއްޔަސް ޝިނާންގެ ކިބައިގައި ނަފްސާނީ ކަމެއް ހުރެދާނެކަން ޝާނާއަށް ގަބޫލުކުރެވުނެވެ.\n"ރައްޓެހިވުމުގެ ކުރިން ޝިނާން ގުޅަން ފެށީމަ، އަހަރެމެން ދެ މީހުންގެ ރައްޓެއްސެއް ތުރޫކޮށް ބެކްގްރައުންޑް ޗެކެއް ހެދިން. އެހާ ހިސާބުން އެނގުނީ ސްކޫލު ނިމުނު ފަހުން ޝިނާން މަސްތުވާތަކެތި ބޭނުންކޮށް އެއަށް ދެވިހިފިކަން. އެކަމަކު ފަހުން އެކަން މުޅިން ދޫކޮށް، ކްލީންކޮށް ހުންނަތާ ދުވަސްތަކެއް ވެއްޖެ ކަމަށް އެ ކުއްޖާ ބުނީ،" ޝާނާ ބުންޏެވެ.\nއެކަމަކު ޝާނާ ކިތަންމެ ވަރަކަށް މި ކަންކަން ވިސްނައިދޭން އުޅުނަސް ޝިނާނަށް އޭނާގެ މިޒާޖުގައި ގޯސް ސިފައެއް ހުރި ކަމަށް ގަބޫލެއް ނުކުރެވެ އެވެ. އަމުދުން ނަފްސާނީ ތެރެޕީ ހޯދަންޖެހޭ ވަރުގެ ކަމެއް ހުރިކަމަކަށް އޭނާ ގަބޫލެއް ނުކުރެ އެވެ.\nރައްޓެހިވެގެން އުޅުނަސް އިނދެގެން އުޅުނަސް، ބައިވެރިޔާގެ ކިބައިން ބައިޕޯލާގެ އަލާމާތް ފެންނަ ނަމަ ކުރިމަތީގައި އޮންނާނީ ދެ ގޮތެކެވެ. ފުރަތަމަ ގޮތަކީ އޭނާއަށް ވިސްނޭނެ ގޮތަކަށް އެކަން އޭނާގެ ސަމާލުކަމަށް ގެނެސްގެން ސައިކޯ ތެރަޕީ ހޯދައިގެން ހައްލު ހޯދުމެވެ. މި ގޮތަށް ވާހަކަ ދައްކައިގެން ދެމީހުންނަށް އެއް ގަލަކަށް އެރިއްޖެނަމަ ބައިޕޯލާ ހުންނަ މީހަކާ އެކު ވެސް އުފާވެރި ބަދަހި ގުޅުމެއް އުފެއްދިދާނެ އެވެ. އެކަމަކު ޓްރީޓްމަންޓަށް ބައިވެރިޔާ ދެކޮޅުހަދާނަމަ ވީހާވެސް އަވަހަށް އަމިއްލަ ރައްކާތެރިކަން ހޯދަން ވާނެ އެވެ. ބައިޕޯލާ މީހެއްގެ ފަރާތުން ބަހުގެ ހަމަލާ އާއި ނަފްސާނީ އަނިޔާގެ އިތުރުން އެންމެ ބިރުވެރި ހާލަތުގައި ޖިސްމާނީ އަނިޔާ ވެސް ލިބުމަކީ ގާތުގައި އޮތް ކަމެކެވެ.\n"ތިން އަހަރު ވަންދެން ޝިނާންގެ އަމަލުތަކަށް ކެތް ކުރެވުނީ ދަރިފުޅާ ހެދި. ޝިނާން އާއި ރައްޓެހިވީ އިރު އަހަރެންގެ ދަރިފުޅު ވަރަށް ކުޑަ. އެހެންވީމަ ދަރިފުޅު ޝިނާން އާ ވަރަށް އަވަހަށް އެޓޭޗްވި. ކޮންމެ ގޮތަކަށް އުޅުނަސް އޭނަ ދަރިފުޅަށް ވަރަށް ރަނގަޅު،" ޝާނާ ބުންޏެވެ.\nނަމަވެސް ދުވަހެއް ދުވަހަކަށް ޝިނާންގެ އަމަލުތައް ގޯސްވެ، ހައްލު ނުވެވޭ ވަރަށް އޭނާގެ އަމަލުތައް ދާން ފެށުމުން ދުރަށް ދިއުން ނޫން ގޮތެއް ނެތްކަން ވިސްނުނު ކަމަށް ޝާނާ ބުންޏެވެ. ކަންކަން ބޮއްސުންލައިގެން ދާން ފެށުމުން އާއިލާ އާއި ރައްޓެހިންގެ އެހީ ހޯދައިގެން ޝިނާންއާ މުޅިން ދުރަށް ދިޔައީ ކަމަށް ވެސް ބުންޏެވެ.\n"އެހާ ހިސާބަށް ކަންކަން ދިޔައިރު، ދަރިފުޅަށް ވެސް ޝިނާންގެ މޫޑަށް އަންނަ ބަދަލުތައް އެނގެން ފަށައިފި. އެހާ ހިސާބުން ހިތަށް އެރީ، އެފަދަ ގުޅުމެއްގައި ހުރެގެން ދަރިފުޅަށް ވާނެ ފައިދާއެއް ނެތްކަން. އެހެންވީމާ އަހަރެންގެ ނަސޭހަތަކީ ހައްލެއް ނުފެންނަ ނަމަ އެފަދަ އަނިޔާ ހިނދުކޮޅަކަށް ވެސް ބަރުދާސް ނުކުރުން."\nމެންޓަލް ހެލްތް ސައިކޮލޮޖީ


ރެއާލުން އެތުލެޓިކޯގެ ފަހަތުގައި ވިއްދާފައި\nއޮސަސޫނާ އަތުން ރެއާލް މޮޅުވީ 2-0 ގެ ނަތީޖާއަކުން\nއެލްޗޭއާ އަތުން އެތުލެޓިކޯ މޮޅުވީ 1-0 ގެ ނަތީޖާއަކުން\n2 މެއި 2021 | އާދީއްތަ 03:26\nރެއާލާއި އޮސަސޫނާ ބައްދަލުކުރި މެޗުގެ ތެރެއިން: މި މެޗުން ރެއާލް މޮޅުވީ 2-0 ން\nސްޕެނިޝް ލީގުގައި ހޮނިހިރު ދުވަހުގެރޭ ކުޅުނު މެޗުތަކުން އެންމެ ފަހުގެ ޗެމްޕިއަން ރެއާލް މެޑްރިޑާއި ތާވަލުގެ އެއްވަނައިގައި އޮތް އެތުލެޓިކޯ މެޑްރިޑުވެސް މޮޅުވެއްޖެއެވެ.\nއަމިއްލަ ދަނޑުގައި ކުޅުނު މެޗުން ރެއާލް މޮޅުވީ އޮސަސޫނާ އަތުން 2-0 ގެ ނަތީޖާއަކުންނެވެ.\nމި މެޗުގެ ފުރަތަމަ ހާފުގައި ލަނޑެއް ނުފެނުނު ނަމަވެސް، މި ހާފުގައި ރެއާލުގެ އެޑެން ހަޒާޑާއި ކަރިމް ބެންޒެމާ ފޮނުވާލި ހަމަލާތައް ހުއްޓުވުމުގައި އޮސަސޫނާގެ ޑިފެންޑަރުންނާއި ގޯލްކީޕަރު ވަނީ މުހިންމު ދައުރެއް އަދާކޮށްފައެވެ.\nއެކަމަކު މެޗުގެ ދެވަނަ ހާފު ފަށައިގެން ރެއާލުން އެޓީމުގެ އެޓޭކުތައް ވަރުގަދަކުރިއިރު، މެޗުގެ 76 ވަނަ މިނެޓުގައި އެ ޓީމުން ވަނީ ލީޑު ނަގާފައެވެ. އިސްކޯ ނަގައިދިން ހުރަހަކުން މި ލަނޑު އެ ޓީމަށް ކާމިޔާބުކޮށްދިނީ ޑިފެންޑަރު އެޑާ މިލިޓާއޯއެވެ. އަދި އޭގެ ހަތަރު މިނެޓު ފަހުން ރެއާލުން ވަނީ އިތުރު ލަނޑެއް ކާމިޔާބުކޮށް، ލީޑު ފުޅާކޮށްފައެވެ. ބެންޒެމާގެ އެހީއާއެކު މި ލަނޑު އެ ޓީމަށް ކާމިޔާބުކޮށްދިނީ މިޑްފިލްޑަރު ކަސެމީރޯއެވެ.\nއެލްޗޭ އާއި އެތުލެޓިކޯ ބައްދަލުކުރި މެޗުގެ ތެރެއިން: މި މެޗުން އެތުލެޓިކޯ މޮޅުވީ 1-0 ން - ގެޓީ އިމޭޖަސް\nލީގުގައި ހޮނިހިރު ދުވަހުގެރޭ ކުޅުނު މެޗުން ރެއާލް މޮޅިވިއިރު، ރަށުން ބޭރުގައި ކުޅުނު މެޗުން އެތުލެޓިކޯ މޮޅުވީ އެލްޗޭއާ ވާދަކޮށް 1-0 ގެ ނަތީޖާއަކުންނެވެ.\nމި މެޗު ފަށައިގެން އެތުލެޓިކޯއިން ގިނަ ހަމަލާތަކެއް ފޮނުވާލިއިރު، މެޗުގެ 16 ވަނަ މިނެޓުގައި އެ ޓީމުގެ ތަޖުރިބާކާރު ފޯވާޑް ލުއިސް ސުއަރޭޒް ވަނީ ލަނޑެއް ޖަހާފައެވެ. އެކަމަކު ވީޑިއޯ އެސިސްޓެންޓް ރެފުރީ (ވީއޭއާރް) ބެލުމަށްފަހު އެއީ އޮފްސައިޑް ލަނޑެއް ކަމަށް ވަނީ ނިންމާފައެވެ. އެކަމަކު މެޗުގެ 23 ވަނަ މިނެޓުގައި މާކޮސް ޔޮރެންޓޭ ވަނީ ލަނޑެއް ޖަހައި، އެތުލެޓިކޯއަށް ލީޑު ނަގައިދީފައެވެ.\nމި މެޗުގެ ދެވަނަ ހާފުގައި ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، މެޗުގެ ފަހު މިނެޓުގައި އެލްޗޭއަށް ވަނީ ޕެނަލްޓީއެއް ލިބި ބޭކާރުވެފައެވެ. އެގޮތުން އެ ޓީމުގެ ފިޑެލް ޗަވެސް ފޮނުވާލި ޕެނަލްޓީ އަމާޒުވީ ހުރަސް ދަނޑިއަށެވެ.\nމި ނަތީޖާއާއެކު އެތުލެޓިކޯ އެއްވަނައިގައި އޮތީ ދެ ޕޮއިންޓުގެ ލީޑަކާއެކުއެވެ. އެގޮތުން އެ ޓީމަށް ކުޅުނު 34 މެޗުން 76 ޕޮއިންޓް ލިބިފައިވާއިރު، ދެވަނައިގައި އޮތް ރެއާލަށް ވަނީ 34 މެޗުން 74 ޕޮއިންޓް ލިބިފައެވެ. އަދި ތިންވަަނައިގައި ބާސެލޯނާ އޮތީ 33 މެޗުން 71 ޕޮއިންޓް ހޯދައިގެންނެވެ.\nސްޕެނިޝް ލީގު ރެއާލް މެޑްރިޑް އެތުލެޓިކޯ މެޑްރިޑް


Farudhaage furagahugai COVID-19 ah test kuran kuraa bura massakah\nފަރުދާގެ ފުރަގަހުގައި ކޮވިޑް-19 އަށް ޓެސްޓުކުރަން ކުރާ ބުރަ މަސައްކަތް\nޓެސްޓުގެ އަވަހަށް ނެރެން ބުރަ މަސައްކަތެއް ކުރެވޭ\nކ. މާލެ | 25 މާރޗް 2020 | ބުދަ 00:21 | 167,485\nކޮވިޑް-19 ގެ ސާމްޕަލްއެއް - ޔޫސުފް ސޮފްވާން ރަޝީދު\nމިދިޔަ އަހަރުގެ ޑިސެމްބަރު މަހު ދުނިޔެ ބަނަކޮށްލި ވިލާގަނޑު ނުވަތަ ކޮވިޑް-19 ވަނީ މުޅި ދުނިޔޭގައި އޭގެ ވަކި ހިއްޕާލާފަ އެވެ. ޗައިނާއިން އުފަންވި މި ނުރައްކާތެރި ރޯގާ ގައުމުތަކުގައި ފެތުރެން ނެގީ ދާދި ކުޑަ ދުވަސްކޮޅެކެވެ. މުޅި ދުނިޔެއަށް އެ ވައިރަސް ފެތުރި، ރާއްޖެއާ ދިމާލަށް އައިއިރު ދިވެހިންގެ ތެރޭގައި އެންމެ ގިނައިން އުފައްދަމުން އައި ސުވާލަކީ އެ ބައްޔަށް ރާއްޖެއިން ޓެސްޓުތައް ކުރެވިދާނެ ކަމާއިމެދު އެވެ. ޗައިނާގައި ބަލި ފެތުރެމުންއައި ދުވަސްވަރު ރާއްޖޭގައި އެ ބައްޔަށް ޓެސްޓު ކުރެވޭނެ އިންތިޒާމެއްނެތެވެ. އޭރު ޓެސްޓުތައް ހަދަން ޖެހުނީ އިންޑިއާ އަށް ފޮނުވައިގެންނެވެ. އެކަމަކު މިހާރު ކޮވިޑް-19 އަށް އައިޖީއެމްއެޗްގެ ލެބޯޓަރީން ޓެސްޓު ކުރެވެއެވެ.\nއެއާއެކު އެކަމުގެ ތަފުސީލުތައް ކިއުންތެރިންނަށް ގެނެސްދިނުމަށްޓަކައި މޯލްޑިވްސް މެޑިކަލް އެސޯސިއޭޝަނާއި، ރާއްޖެޓިވީން ކުރިޔަށްގެންދާ ''ހެޔޮވިންދު'' ޕްރޮގުރާމުގެ އެހީތެރިކަމާއެކު އައިޖީއެމްއެޗްގައި އެދުނު އެދުމަކަށް އެ ހޮސްޕިޓަލުގެ ނެޝަނަލް ރިފަރެންސް ލެބޯރްޓަރީގައި ކޮވިޑް-19 އަށް ޓެސްޓު ކުރުމުގެ ކަންތައް ކުރިޔަށްދާ ގޮތް ބަލާލުމުގެ ފުރުސަތު ރާއްޖެޓީވީއަށް ވަނީ ލިބިފަ އެވެ. އެ ލެބަށް ވަދެވެނީ މާސްކާ، އަންގި އަދި ސޫޓްލައިގެންނެވެ. އެހާވެސް ރައްކާތެރިކަމުގެ ފިޔަވަޅުތައް ވަރުގަދަ އެވެ.\nކޮވިޑް-19 އަށް ޓެސްޓުކުރާ އައިޖީއެމްއެޗްގެ ލެބޯރްޓަރީ ފޮޓޯ: ރާއްޖެ.އެމްވީ\nކަންދިމާކުރިގޮތުން އެ ވައިރަހަށް ޓެސްޓުކުރުމުގެ ކަންތައްތައް ކުރިޔަށްދާ ގޮތުގެ މައުލޫމާތު ހިއްސާކުރެއްވީ، ރާއްޖޭގައި އެންމެ ފުރަތަމަ ކޮވިޑް-19 އަށް ޕޮޒިޓިވްވި މީހާގެ ޓެސްޓުވެސް ހެދި ސީނިއަރ ލެބޯރެޓަރީ ޓެކްނޮލޮޖިސްޓު އައިމިނަތު ނަޒްފާއެވެ. އައިޖީއެމްއެޗްގައި 15 އަހަރަށްވުރެ ގިނަ ދުވަސްތަކެއްވަންދެން މަސައްކަތް ކުރައްވަމުން ގެންދަވާ ނަޒްފާ ވަނީ ކޮވިޑް-19 ގެ ސާމްޕަލް ނަގާ ގޮތް ތަފްސީލުކޮށް ކިޔާދެއްވާފަ އެވެ.\nއައިޖީއެމްއެޗްގެ ސީނިއަރ ލެބޯރެޓަރީ ޓެކްނޮލޮޖިސްޓު ނަޒްފާ/ ފޮޓޯ: ރާއްޖެ.އެމްވީ\nކޮވިޑް-19 އަށް ޝައްކުވާ މީހުން ނުވަތަ ބަލީގެ އަލާމާތްތައް ފެންނަ މީހުންގެ ސާމްޕަލް ރެފަރެންސް ލެބޯރްޓެރީއާ ހަމަޔަށް ގެނެސްދެނީ ހެލްތު ޕްރޮޓެކްޝަން އެޖެންސީ (އެޗްޕީއޭ) އިންނެވެ.\nސާމްޕަލް ނެގުމަށް ބޭނުންކުރާ ކިޓްގެ ތެރޭގައި ހިމެނެނީ "ޓްރާންސްޕޯޑް މީޑިއާ" އެކު ދެ ކަފަބުރެވެ. އޭގެ ތެރެއިން އެއް ކަފަބުރުން ނޭފަތުގެ އެތެރެއިން ދިޔަކޮޅެއް ނަގައެވެ. އަދި ދެވަނަ ކަފަބުރުން ކަރުގެ އެތެރެއިން ދިޔަކޮޅެއް ނަގައެވެ. އެއަށް ފަހު އެޗްޕީއޭގެ މުވައްޒަފުން ލެބޯޓަރީއަށް މި ސާމްޕަލްތައް ފޮނުވުމާއެކު ޓެސްޓު ހެދުމުގެ މަސައްކަތް ފެށިގެންދެ އެވެ.\nއެހިސާބުން ސާމްޕަލް ޕްރޮސެސް ކުރުމަށް ލެބޯރެޓަރީން ކޮންމެ ބަލި މީހަކަށްވެސް ނަންބަރެއް ޖަހާއިރު، އެ އައިޑެންޓިފިކޭޝަން ނަންބަރުން އެއީ ކޮން ސާމްޕަލްއެއްކަން ދެނެގަނެވެއެވެ.\nކޮވިޑް-19 ސާމްޕަލް ކިޓް\nކޮވިޑް-19 އަށް ދެ ބާވަތެއްގެ ޓެސްޓެއް ހަދާއިރު، ފުރަތަމަ ހަދާ ޓެސްޓަކީ ސްކްރީނިން ޓެސްޓެވެ. ސްކްރީނިން ޓެސްޓަކީ ވަރަށް އަވަހަށް ނަތީޖާ ލިބޭ ޓެސްޓެކެވެ. އެ ޓެސްޓުން ބަލަނީ ކޮވިޑް-19 ހުރިތޯ ނުވަތަ ނޫންތޯ އެވެ. ސްކްރީނިން ޓެސްޓަކީ އެންމެ އިތުބާރު އޮންނަ އެއް ޓެސްޓެވެ. އެކަމަކު އެ ޓެސްޓުގެ ނަތީޖާވެސް ޕޮޒިޓިވްވެއްޖެނަމަ އެ ނަތީޖާ ހެޑް އޮފް ޑިޕާޓްމެންޓާ ހިއްސާކުރުމަށް ފަހު ޖެނެޓިކް ޓެސްޓެއް އިތުރަށް ހަދައެވެ.\nމި ޓެސްޓު ކުރެވިގެންދަނީ ވައިރަސްގެ އާރްއެންއޭ ނުވަތަ ޑީއެންއޭ ހުރިތޯ ބަލާށެވެ. އެގޮތުން ކުރިން ސާމްޕަލް ނެގި ކަފަބުރުގެ އެތިކޮޅެއް ޚާއްސަގޮތަކަށް ޕްރޮސެސް ކޮށްފައި ޑީއެންއޭ މެޝިނަށްލައެވެ.\nއައިޖީއެމްއެޗްގެ ލެބޯރަޓަރީގައި މުވައްޒަފަކު ހަރަކާތްތެރިވަނީ\nކޮވިޑް-19 ގެ ނަތީޖާ ދެނެގަންނަނީ ގްރާފަކުންނެެވެ. ތިރީގައިވާ ގްރާފުން ތި ފެންނަނީ ކޮވިޑް-19 އަށް މީހަކު ޕޮޒިޓިވްވެއްޖެއްޔާ ގްރާފްދައްކާނެ ގޮތެވެ. މި ގްރާފުން ދެ ލައިން ދައްކާނަމަ އެއީ ޕޮޒިޓިވް ކޭސްއެކެވެ. އެއް ގްރާފަކީ ކޮންޓްރޯލް ގްރާފެވެ. ދެވަނަ ގްރާފަކީ ކޮންފޯމް ގްރާފެވެ.\nކޮވިޑް-19 އަށް ޕޮޒިޓިވްވެއްޖެނަމަ ގްރާފްއިން ފެންނާނެ ގޮތް. ފޮޓޯ:ރާއްޖެ.އެމްވީ\nރާއްޖޭގައި ކޮވިޑް-19 އަށް 13 މީހަކު ޕޮޒިޓިވްވިއެވެ. އެ ހުރިހާ އެންމެންނަކީވެސް ބިދޭސީންނެވެ. މީހަކު ޕޮޒިޓިވްވެއްޖެނަމަ އެމީހުން އައިސޮލޭޓް ކުރެވި، ސަރުކާރުން ގާއިމުކޮށްފައިވާ ކަރަންޓީނު ފެސިލިޓީތަކުގައި ފަރުވާދޭން ފަށައެވެ.\nކޭސްއެއް ނެގެޓިވްވެއްޖެއްޔާ މި ގްރާފުން ދައްކާނީ އެންމެ ލައިނެކެވެ. ކޭސްއެއް ފުރަތަމަ ފަހަރަށް ނެގެޓިވްވުމުން ނެގެޓިވްވި މީހާވެސް 14 ދުވަހުގެ ކަރަންޓީނުގެ މުއްދަތެއް ފުރިހަމަކުރަން ޖެހެއެވެ. ބަލިޖެހިފައިވާ މީހަކު ރަނގަޅުވެފައިވޭތޯ ބަލަންވެސް ނެގެޓިވް ޓެސްޓު ހަދައެވެ.\nކޮވިޑް-19 އަށް ނެގެޓިވްވެފައިވާ މީހެއްގެ ނަތިއްޖާ ގްރާފުން ދައްކާނެ ގޮތް\nއައިޖީއެމްއެޗްގެ ނެޝަނަލް ރިފަރެންސް ލެބޯރެޓަރީ އަކީ އެތަނުގައި މަސައްކަތްކުރާ މުވައްޒަފުންގެ ފަޚުރެވެ. އެއީ އެ ޚިދުމަތްތެރިންގެ ''ޕްރައިޑް' އެވެ. އެ ލެބޯރެޓަރީގައި 8 މުވައްޒަފުން މަސައްކަތް ކުރާއިރު، އެ ހުރިހާ އެންމެންގެ މަސައްކަތްވެސް ބަހާލެވިފައިވަނީ ދެ ޝިފްޓަކަށެވެ. ނަމަވެސް އެ ސާމްޕަލްތައް ނަގައި، ރައްޔިތުންނާ ހަމައަށް އޭގެ ނަތީޖާތައް ގެނެސްދިނުމުގެ ފަހަތުގައި ތިއްބަވާ މޭސްތިރިންގެ އަގު ގިނަފަހަރު އޮންނަނީ ވަޒަންނުކުރެވިއެވެ. ނަމަވެސް ހަޤީޤަތަކީ ފަރުދާގެ ފުރަގަހުގައި ލެބޯރެޓަރީ މުވައްޒަފުންގެ ދައުރު އިންތިހާއަށް ބޮޑުކަމެވެ.\nއައިޖީއެމްއެޗްގެ ލެބޯރްޓަރީގެ މުވައްޒަފެއް. ފޮޓޯ: ރާއްޖެ.އެމްވީ\nއެ ފަރާތްތަކުގެ އަގުހުރި މަސައްކަތުގެ ސަބަބުން ގަޑިން ގަޑިއަށް ޓެސްޓުގެ ނަތީޖާތައް އެބަ ލިބިގެންދެއެވެ. އެގޮތުން މިފަދަ ދަނޑިވަޅެއްގައި އެ ފަރާތްތަކުގެ އަގުހުރި މިންނެތް މަސައްކަތް ގާތުން ބަލާލަން ލިބުނު ނޫސްވެރިއެއްގެ ހައިސިއްޔަތުން އެ ފަރާތްތަކުގެ ބުރަ މަސައްކަތަށް އަދިވެސް ޚާއްސަ ޝުކުރެއް އަދާކުރަމެވެ.


Leaderun Hayyaru Kuriyas Sarukaarugai Huri Massalathah Hallu Nuvaane - Dr. Waheed - Vaguthu\nއިދިކޮޅު ލީޑަރުން ހައްޔަރުކޮށް، އިދިކޮޅު ކޯލިޝަންގެ ޕީޕީއެމްގެ އޮފީސް ބަންދުކުރިޔަސް ސަރުކާރުގައި ހުރި މައްސަލަތައް ހައްލު ނުވާނެކަމަށް ކުރީގެ ރައީސް މުހައްމަދު ވަހީދު ހަސަން މަނިކު ވިދާޅުވެއްޖެއެވެ.\nރައީސް ވަހީދު މިހެން ވިދާޅުވީ، އިދިކޮޅު ކޯލިޝަނުން މިއަދު ކުރިއަށްގެންދިޔަ މުޒާހަރާގައި އެކޯލިޝަންގެ އިސް ލީޑަރުން ހައްޔަރު ކުރުމާއި ގުޅިގެން ކުރެއްވި ޓްވީޓެއްގައެވެ. އަދި މުޒާހަރާގެ ތެރެއިން އެސްއޯ ފުލުހުން ވަނީ ޕީޕީއެމް އޮފީސް ބަންދުކޮށް، އެތަނުގެ އެތެރޭގައި ތިބި މީހުން ހިފަހައްޓާފައެެވެ. ފުލުހުން އެ އޮފީސް ބަންދުކޮށްފައި ވަނީ އެތެރޭގައި ތިބި މީހުންނަށް ބޭރަށް ނުނިކުމެވޭ ގޮތަށް، ފުލުހުން ދޮރުމަތީގައި ގާޑުކޮށްގެން ތިބެއެވެ.\nޕީޕީއެމް/ޕީއެންސީ ކޯލިޝަނުން މާލޭގައި ބޮޑު މުޒާހަރާ ބޭއްވުމަށް ނިންމާ އެކަން އިއުލާނުކޮށްފައި ވަނީ މީގެ ތިން ދުވަސް ކުރިންނެވެ.\nމީގެ ކުރިން އިދިކޮޅުން ވަނީ ކުރީގެ ރައީސް އަބްދުﷲ ޔާމީން އަބްދުލްގައްޔޫމް މިނިވަން ކުރުމަށް ގޮވާލާ ސިލްސިލާ މުޒާހަރާތަކެއް ބޭއްވިއެވެ.\nއިދިކޮޅުން މިއަދު ހަވީރު މުޒާހަރާކޮށްފައި ވަނީ "އިންސާފު ކޮބާ؟" ގެ ނަމުގައާއި "މަގޭ ފްލެޓް ކޮބާ؟" ގެ ނަމުގައެވެ.\nމި މުޒާހަރާއަށްފަހު ޑރ. ވަހީދު ކުރި އެޓްވީޓްގައި ވަނީ ރައީސް ޔާމީން މިނިވަންކުރުމަށާއި، ސަރުކާރުން ހައްޔަރުކޮށްފައިވާ ހުރިހާ ސިޔާސީ ލީޑަރުންވެސް ދޫކޮށްލުމަށް ގޮވާއްލާފައެެވެ.\nޢޭފިލިއާ ކަލޭ ކިއްވެ ކަލޭ ނުދިޔައީ ކަލޭތީ ފިލާއޮވެ އަގަތަޅާ މީހާ ދޯ\nފެބުރުއަރީ 26, 2021 21:14\nބާގިރު ބަލާނީ މައްސަލައުފައްދައިގެން ބަގާވާތެއްކުރެވޭތޯ\nފެބުރުއަރީ 26, 2021 21:20\nބާރުގެ ބޭނުންކޮށްގެން ޕީ.ޕީއެމް ޔާމީނު ދަމައިގަތީމަ ސަރުކާރުގެ މައްސަލަތަށް ހައްލުވިތަ ؟ ކަލޭތީ އަނެއް ފެނުކައްކާ ބޮލި !\nފެބުރުއަރީ 26, 2021 22:23\nފެބުރުއަރީ 26, 2021 22:38\nވަހީދޫ ކަލޭ ކޮންތާކު އޮވެފަ ތިނުކުތީ\nފެބުރުއަރީ 26, 2021 22:54\nމިގޮލާ ވެރިކައްޖަހައިގަނެގެއް ކުރިއިރުވެސް އެއްމެން ޖަލުގަ ގުދޯގުދޯނުގޮވާ\nފެބުރުއަރީ 27, 2021 10:40\nވަހީދު ވިދާޅުވީ ތެދުފުޅެއް ރައްޔިތުން ނުކުންނަން މަޖުބޫރުކުރުވީ ބޮޑުޚިޔާނުތުގެ ވަގުން ފޮރުވާފައި ޔާމީނު ޖަލަށްލައި ފުލެޓުތައް ވަގަށް ނަގަމުންދާތީ ރައްޔިތުންނަށް ނުތިބެވިގެން އިންސަފުހޯދަން\nފެބުރުއަރީ 27, 2021 11:06\nމި ބާގީވެސް ހައްޔަރުކުރޭ ފިތުނަފަސާދާއިގެ ވެރިއްމީ..\nފެބުރުއަރީ 27, 2021 11:25\nބޭކާރު އަނގަނުތަޅާ ހިމޭނުންހުރުން ބުއްދިވެރި، މީނަގެ ސަބަބުން ޤައުމު މިހާލަތައް ވެއްޓުނީ، އަމިއްލަ އެދުމާ، ޖާހަތާ، ލައްޒަތާ، ވެރިކަން ބޭނުންވެގެން ހަރާމްވެގެންވާ ބަޤާވާތެއްކުރީ، މީނައަށް ހުވަފެނުގަވެސް ވެރިކަންކުރާތަން ނުފެންނާނަކަން އިނގޭ، އެހެންވެގެން ބޮޑުބަޤާވާތެއްކޮށް ޤާނޫނު އަސާސީއާ ހިލާފަށް ކުޑަކޮޓަރިއެއްގެ ތެރޭ ހުވާކުރީ،\nފެބުރުއަރީ 27, 2021 11:47\nޑޮކްޓަރ މުޙައްމަދުވަޙީދުޙަސަންމަނިކު ޓްވީޓްކުރީމާ ރުންކުރު ކޮމެންޓް ކޮއްފަވަނީ ޕީޕީއިން އަދި ޕީއެންސީ ބައިބައިކުރުމަށްޓަކައި އެމްޑީޕީއިން ރާވައިގެން އެޕާޓީ ކުދިން ލައްވާ ކުރުވާ މުޑުދާރު އަމަލު ހަރުކަށިކޮށް ކޮށްވެރިކުރަމެވެ.\nފެބުރުއަރީ 27, 2021 11:58\nޑޮކްޓަރ ވަހީދުގެ އިދިކޮޅު ކޮމެންޓްކުރިފަރާތްތައް ޕީޕީއެމް އެންޑް ޕީއެންސީގެ ވަރުގަދަ ފަހުލަވާނުންގެ ޑިސްލައިކުން ލަދުގަންނުވާލައިފި 30-3 Anonymous، މަނީމަނީ\n1-23، އަލްޖިބްރާ25-3، ބަހަނ1ީމް20-3، ތިރިބެ 27-3،\nފެބުރުއަރީ 28, 2021 13:28\n2023 ގެ ރައީސް


ނ.ވެލިދޫ ކައުންސިލްގެ އިދާރާ\nމުހައްމަދު ރިފާއު 16 ފެބްރުއަރީ 20180ކޮމެންޓް ހަބަރު، އަތޮޅު ހަބަރު،\nނ. ވެލިދޫ ކައުންސިލުންދޭ ހިދުމަތްތައް ޒަމާނީ ވަސީލަތްތައް މެދުވެރިކޮށް ދިނުމަށްޓަކައި އެކައުންސިލްގެ ރަސްމީ ވެބްސައިޓެއް ގާއިމުކުރުމުގެ މަސައްކަތްކުރަމުން އަންނަ ކަމަށް ވެލިދޫ ކައުންސިލުން ބުނެފި އެވެ.\nއެންޑީ އަށް މައުލޫމާތު ލިބުން ގޮތުން ބިޑް އުސޫލުން ބަޔަކާ ހަވާލުކޮށް ވެބްސައިޓްގެ ޑިޒައިން މަސައްކަތްތައް ވެސް މިހާރު ވަނީ ފަށާފަ އެވެ. އަދި ވަރަށް އަވަހަށް އެ ވެބްސައިޓް މެދުވެރިކޮށް، ރައްޔިތުންނަށް ހިދުމަތް ލިބޭނެ ކަމަށް ބެލެވެ އެވެ.\nމި ވެބްސައިޓްގައި ކައުންސިލުން ހިންގާ ގުރުއާން ކުލާހުގެ މައުލޫމާތުތަކާއި، ވެލިދޫގެ މައުލޫމާތުގެ އިތުރުން ކައުންސިލުންކުރާ އިއުލާންތަކާއި، މުހިއްމު ފޯމުތައް ޑައުންލޯޑްކުރެވޭނެ ކަމަށް ވެސް މައުލޫމާތު ލިބެ އެވެ.


Loaybaa eku hadhiyaa kuree kidney | Mihaaru\nލޯތްބާ އެކު ހަދިޔާކުރީ ކިޑްނީ\n01 ޖެނުއަރީ 2020 - 07:32 1 comment\nމިއީ ހަމަ ހަގީގީ ލޯބީގެ ވާހަކަ އެކެވެ. ކައިވެންޏަށް މި އަހަރު 52 އަހަރު ފުރޭނެ އެވެ. އެކަމަކު ދެމަފިރިންގެ ކައިވެންޏަށް ކިތަންމެ ދުވަހެއް ވިޔަސް ލޯތްބަކަށް ބަދަލެއް ނާދެ އެވެ. ހައި ސްކޫލްގައި ކިޔަވަން އުޅެނިކޮށް، ދިމާވެ އުފެދުނު ލޯބި އަދިވެސް އެ ތާޒާކަން މަތީގައި އެބަ އޮތެވެ.\nއެކަން ސާބިތުކޮށް ދެނީ އުމުރުން މިހާރު 74 އަހަރުގެ އަނބިމީހާ ޕެގީ ނިޕާޒަށް ފިރިމީހާ މައިކް ނިޕާޒް، 80، ކިޑްނީ ހަދިޔާކޮށް، އޮތް ލޯބި އިތުރަށް ފާޅުކޮށް ދިނުމެވެ. އެމެރިކާގެ ޓެކްސަސްގައި ދިރިއުޅޭ މި ދެމަފިރިންނަކީ ފެށުނީއްސުރެ ވެސް ވަރަށް ލޯބިން އުޅެމުން އަންނަ ދެ މީހުންނެވެ.\nއެކަމަކު، ކުއްލި ގޮތަކަށް މި ފަހަކަށް އައިސް ޕެގީ މާ ބޮޑަށް ބަލިވާން ފެށީ އެވެ. ވާ ގޮތެއް ކުރިއަކުން ނޭނގެ އެވެ. އެ ހާސްކަމުގެ ތެރޭގައި ހެދި ޗެކަޕްތަކަކުން އެނގުނީ އޭނާގެ ކިޑްނީގައި ސިސްޓެއް އުފެދި ޕޮލިސިސްޓިކް ކިޑްނީ ޑިޒީޒް (ޕީކޭޑީ) ގެ ޝިކާރަ އަކަށް ވެފައިވާ ކަމެވެ. އޭރު މަސައްކަތް ކުރަނީ ކިޑްނީގެ އެންމެ 14 ޕަސަންޓެވެ.\nއެއީ އާއިލާ އިން ޕެގީ އަށް ވާރުތަކުރި ބައްޔެކެވެ. އޭނާގެ މަންމަ މަރުވީ ވެސް އެ ބަލީގަ އެވެ. އަދި ބޭބެ އަކީ ވެސް ބަލީގެ ތިން ވަނަ ސްޓޭޖްގައި ހުރި މީހެކެވެ.\nޕީކޭޑީއާ އެކު، ޕެގީ އަށް އޮތީ އުމުރުގެ ބާކީ ބައިގައި ޑައިލިސިސް އަދި ކިޑްނީ ޓްރާންސްޕްލާންޓް ހެދުމެވެ. އެކަމަކު، ދިމާވާ ކިޑްނީއެއް ހޯދުމަކީ ފަސޭހަ ކަމެއް ނޫނެވެ. ކަމާ ބެހޭ އިދާރާތަކުގައި ރަޖިސްޓަރީ ކޮށްގެން ޑޯނާ އަކަށް ކުރާ އިންތިޒާރު ގިނަ ފަހަރު ހައެއްކަ އަހަރަށް ވެސް ދިގު ދެމިގެން ދެ އެވެ.\nއެ ފިކުރާއި ހާސްކަމުން ޕެގީ ސަލާމަތް ކޮށްދިނީ ލޯބިވާ ފިރިމީހާ ހަދިޔާކުރި ކިޑްނީ އެވެ. އެކަމަށް އުންމީދު ވެސް ނުކޮށް، އެފަދަ ވާހަކައެއް ވެސް ދައްކާފައި ނުވަނީސް މައިކް ވަނީ އޭނާގެ ކިޑްނީ އަނބިމީހާ ހަދިޔާކޮށް ލޯބިން ހިތްފުރާލައި ދީފަ އެވެ. ޕެގީގެ ޓްރާންސްޕްލާންޓް ކުރިއަށް ގެންދިޔައީ މިދިޔަ ނޮވެމްބަރު މަހުގެ 12 ވަނަ ދުވަހު ޓެކްސަސްގެ ސެއިންޓް ޑޭވިޑްސް ނޯތު އޮސްޓިން މެޑިކަލް ސެންޓަރުގަ އެވެ.\nއޮޕަރޭޝަނަށް ފަހު، ޕެގީގެ ހާލު އަންނަނީ ރަނގަޅު ވަމުންނެވެ. މިކަމާ ބެހޭ ގޮތުން އޭނާ ސީއެންއެން އަށް ބުނީ އޭނާ އަށް ފިރިމީހާ އާ ހަޔާތެއް ހޯދައި ދީފި ކަމަށެވެ.\n"މި އަށް ވުރެ ވަކި ބޮޑު ހަދިޔާއެއް އަންބަކަށް ފިރިއެއްގެ ފަރާތުން ލިބޭނެތަ؟" ޕެގީ ސުވާލު ކުރި އެވެ.\n"މިއިން ދައްކުވައިދޭ ކަމަކީ އަހަރެމެން ދެ މީހުން އުމުރު ދުވަހަށް ވެސް އެކީގައި އުޅޭނެ ކަން. މައިކްގެ ކިޑްނީ އާއި އަހަރެން މެޗް ވުމަކީ މި ލޯބީގެ ނިޝާނެއް. އެއީ ވަރަށް އުފާވި ކަމެއް."\nމައިކް ބުނިގޮތުގައި އަނބިމީހާ އަށް ކިޑްނީ ދޭން ނިންމުމަކީ ދެވަނަ ވިސްނުމަކަށް ދާން ޖެހުނު ކަމެއް ވެސް ނޫނެވެ. އަދި އޭނާ އަބަދު ވެސް ހުންނާނީ ޕެގީގެ ހިމާޔަތާއި ރައްކާތެރި ކަމަށްޓަކައި ކަމަށް ބުންޏެވެ. ދެ މީހުން ގުޅުން ސިފަކުރަމުން މައިކް ބުނީ މިޒާޖުގެ ގޮތުން ދެ މީހުން އަބަދު ވެސް ވަރަށް ތަފާތު ކަމަށެވެ.\n"އަހަރެން މިއީ މާސް އިން އައި މީހެއް ނަމަ ޕެގީ ނިސްބަތް ވަނީ ވީނަސް އަށް. އެހާ ވެސް ބޮޑު ތަފާތެއް އަހަރެމެން ދެ މީހުންގެ މިޒާޖުގައި ހުރޭ. އެކަމަކު މި ގުޅުމުގެ ކާމިޔާބީގެ ސިއްރަކީ ފަނޑުވުމެއް ނެތް އިހުލާސްތެރި ލޯބި،" އޭނާ ބުންޏެވެ.\n"އެ ލޯތްބަށް ދުވަހަކު ވެސް ބަދަލެއް އުނިކަމެއް ނާންނާނެ."\nމައިކް ބުނިގޮތުގައި ދެ މީހުން ކައިވެނިކުރީ އުމުރު ދުވަހަށް އެކީގައި އުޅުމަށެވެ. އުފާތަކާއި ހިތާމަތައް އެކީގައި ހިއްސާ ކުރާށެވެ.\n"އެހެންވެ ޕެގީ އަށް ލިބޭ ހިތާމައެއްގައި ނުވަތަ ދެރަ ކަމެއްގައި އަހަރެންގެ ހިއްސާ ނުވުމަކީ ހިޔާލަށް ވެސް ގެނެވޭނެ ކަމެއް ނޫން،" މައިކް ބުންޏެވެ. "އަހަރެމެން ދެ މީހުންނަކީ މި ގުޅުމުގައި ވަރަށް ކޮމިޓެޑް ދެ މީހުން. އެހެންވީމާ އެންމެ ފަހު ވިންދާ ހަމައަށް އެކަކު އަނެކަކަށްޓަކައި ނޭވާލާނީ."\nއިތުރު ލިޔުންތައް ކައިވެނި ކިޑްނީ ބަދަލުކުރުން އެމެރިކާ\nލޮކްޑައުންގައި ނުކުތީ ބާޒާރުކުރަން، ގެނައީ އަންބެއް\nކޮވިޑް-19 އާ އެކު ޗައިނާގައި ވަރި ގިނަވަނީ\n14 hours ago 125\nރާނާގެ ކައިވެނި އޮގަސްޓް 8 ގައި


އިންސާނުންގެ ވިސްނުމާއި ދިރިއުޅުމަށް އައިސްފައިވާ އެންމެ ނުބައި އެއް ބަދަލަކީ ރޭގަނޑު ރައްޓެހިންނާއިއެކު ވަގުތު ހޭދަކުރުމެވެ. ރެސްޓޯރަންޓްތަކާއި ކޮފީޝޮޕްތަކާއި މުނިފޫހިފިލުވުމަށާއި ކުޅިވަރުކުޅުމަށް ވަގުތު ހޭދަކުރުމެވެ.\nމިފަދައިން ދިރިއުޅެމުންދާ ޒުވާނުން އެބަ ކައިވެނިކުރެއެވެ. ކައިވެންޏަށްފަހުވެސް އެމީހުން ދިރިއުޅެނީ ހަމަ ކުރިންވެސް ދިރިއުޅެމުން އައިފަދައިންނެވެ. ރޭގަނޑުގެ ވަގުތުތައް ހޭދަކުރަނީ ރައްޓެހިންނާއިއެކުގައެވެ. އަނބިމީހާ ގާތަށް ދެވޭކަމަށްވަނީ 12، 1،2ޖަހާފަހުންނެވެ. އެއިރު އަނބިމީހާއަށް އޮންނަނީ އިންތިޒާރުކޮށްކޮށް ވަރުބަލިވެގެން ނިދިފައެވެ. އަދި އެދަންވަރު ގެއަށް ދެވުމުންވެސް ބޭނުންވާ ކަންކަން ކޮށްދޭން އުނދަގޫވުމުން އެބަ ޝަކުވާވެސް ކުރެއެވެ.\nމީގެ އިތރުން ދެން ކުރިމަތިވާ އަދި އެންމެ ނުބައި ކަމަކީ އަނބިމީހާ އެކަނި ގޭގައި އޮންނަން ޖެހުމުން ފޫހފިލުވަން ނުވަތަ ފރިމީހާއަށް އިންތިޒާރުކުރަން ކުރެވޭ ނުބައި އަމަލުތަކެވެ. އެހާލަތުގައި ސޯޝަލް މީޑިއާ ބޭނުންކުރެވުމުން ކުރެވޭ ފާފަތަކެވެ. ހިލޭ ފިރިހެނުންނާއި ގުޅުން އުފައްދަން މަގުފަހިވުމެވެ. ފިލްމް ބަލަން ދެވިހިފުމެވެ.\nތިމާ ރައްޓެހިންނާއިއެކު މަޖާކުރާއިއރު އަނބިމީހާ ބަސްއަހައިގެން ގޭގައި ހަމަ ނިދަންޖެހޭނެކަމަށް ވިސްނުމަކީ މިފަދަ ޝައިޠޯނީ ޒަމާނެއްގައި ކިހިނަކުން ބުއްދިއަށް ޤަބޫލުކުރެވޭނެ ކަމެއް ހެއްޔެވެ؟ އަނބިމީހާއަށް މަގުފުރެދެން ފުރުޞަތުދީ މަގުފަހިކުރުވާފައިވެސް ކަމެއް މެދުވެރިވުމުން ކުށްވެރިކުރަނީ އަނބިމީހާއެވެ. މިއީ ކޮން އިންޞާފެއް ހެއްޔެވެ؟\nވީމާ ކައިވެނިކުރުމަށްފަހު ރޭގަނޑުގެ ވަގުތުތައް އެކުވެރިންނާއިއެކު ހޭދަކުރާ މީހުން އަނބިމީހާއަށް އެދެނީ ވަރަށްބޮޑު އަނިޔާއެކެވެ. ކުރިން މިބުނިފަދައިން އެންމެ ބޮޑު އަނިޔާއަކީ އެމީހުން މަގުފުރެއްދުމެވެ. ކައިެންޏަށްފަހު ރޭގަނޑުގެ ވަގުތުތައް އެކުވެރިންނަށް ދީ އެހައި އަނިޔާވެރިވާން ކައިވެނިނުކުރާށެވެ! މީހުންގެ ލޯބިވާ ދަރިން މިލްކުކޮށް ގެއްލުންދޭން އޮތީ ކޮން ޙައްްެއް ހެއްޔެވެ؟\nމިހައިވަރަށް ފިރިހެނުންނަށް ބަސްބުނަން މިޖހެނީ އެގޮތަށް ކަންކަންކުރާ ފިރިހެނުން ގިނަވުމުންނެވެ. އަނހެނުން އެގޮތަށް ކަންކުރުން މަދުވުމުންނެވެ. އަންހެނުންގެ ތެރޭގައިވެސް އެގޮތަށް ކަންކަންކުރާ އަންހެނުން އެބަ ތިއްބެވެ. ކޮންމެވެސް އެކުވެރިއަކާއިއެކު ރޭގަނޑު ބޭރަށްދާން އާދަކޮށްގެން އުޅޭ އަންހެނުންވެސް ތިބެއެވެ. އެމީހުންވެސް އެކަން ހުއްޓައިލާށެވެ! ފިރިމީހާ ގޭގައި ބަހައްޓާފައި އެކުވެރިންނާއިއެކު ބޭރަށް ނުދާށެވެ!\nއަންހެނުން އެގޮތަށް ބޭރަށް ދިއުން ހުއްޓުވުމުގައިވެސް ފިރިހެނުންނަށް މުހންމު ދައުރެް އަދާކުރެވިދާނެއެވެ. އެއީ އަނބިމީހާ ދާންޖެހޭ، ދާންބޭނުންވާ ތަންތަނަށް އަނބިމީހާ ގޮވައިގެން ދިއުމެވެ. އެއީ ފިރިން ކޮށްދޭންޖެހޭ ފިރިންގެ މައްޗަށް ވާޖިބުވެސް ކަމެކެވެ. ދެމަފިރިންގެ ގުޅުން ބަދަހިކަމާއިއެކު ދެމެހެއްޓޭނީ ވެސް އެކަންކޮށްދީގެންނެވެ.


މަޖިލިސް ރައީސަށް މުސާރަ އާއި އިނާޔަތުގެ ގޮތުގައި އަހަރެއް ތެރޭ ތިން މިލިއަން ރުފިޔާ – Haftha\nTue, 27 October, 2020, 7:46 am\nރައްޔިތުންގެ މަޖިލީހުގައި ބޭއްވި ޕްރެސް ކޮންފަރެންސެއްގައި ރައީސް ނަޝީދު --- ފޮޓޯ: މަޖިލިސް\nމަޖިލިސް ރައީސަށް މުސާރަ އާއި އިނާޔަތުގެ ގޮތުގައި އަހަރެއް ތެރޭ ތިން މިލިއަން ރުފިޔާ\nރައްޔިތުންގެ މަޖިލިސް ރައީސް، ރައީސް މުހައްމަދު ނަޝީދަށް އެއް އަހަރު ތެރޭ މުސާރަ އާއި އިނާޔަތުގެ ގޮތުގައި ތިން މިލިއަނަށްވުރެ ގިނަ ރުފިޔާ ލިބިފައިވާ ކަމަށް އެމަނިކުފާނުގެ މާލީ ބަޔާނުން ދައްކައިފި އެވެ.\nރައްޔިތުންގެ މަޖިލީހުގެ ވެބްސައިޓުން ފެންނަން އޮތް ރައީސް ނަޝީދުގެ މާލީ ބަޔާނުގައި ބުނެފައިވާ ގޮތުން މިދިޔަ އަހަރުގެ މެއި މަހު 27 އިން ފެށިގެން މިއަހަރުގެ މެއި މަހު 28 އަށް އެމަނިކުފާނަށް މުސާރަ އާއި އިނާޔަތުގެ ގޮތުގައި 3.1 މިލިއަން ރ. ލިބިވަޑައިގެންފައިވާ ކަމަށެވެ. އަދި ބޭންކް އިންޓްރެސްޓްގެ ގޮތުގައި 36،029 ރ. ލިބިވަޑައިގެންފައިވާ ކަމަށް ދައްކަ އެވެ.\nރައީސްކަން ކުރައްވާފައިވާ ބޭފުޅުންގެ ރައްކާތެރިކަމާއި އިނާޔަތް ދިނުމުގެ ގާނޫނުގައިވާ ގޮތުން، ކުރީގެ ރައީސަކަށް މާލީ އިނާޔަތުގެ ގޮތުގައި މަހަކު 172،000 ރ. ލިބިވަޑައިގަންނަވަ އެވެ. އަދި މަޖިލިހުގެ ރައީސްގެ މަގާމުން މުސާރަ އާއި އިނާޔަތުގެ ގޮތުގައި 73،000 ރ. ލިބިވަޑައިގަންނަވާނެ އެވެ. އެހެންކަމުން ނަޝީދަށް މަހަކު 245،000 ރ. ލިބިވަޑައިގަންނަވާނެ އެވެ.\nނަމަވެސް މަޖިލިސް ރައީސް ކަމުގައި ހުންނަވާތީ ރައީސް ނަޝީދު ވަނީ ކުރީގެ ރައީސްގެ ހައިސިއްޔަތުން އެމަނިކުފާނަށް ލިބިވަޑައިގަންނަވާ އިނާޔަތުގެ ފައިސާއިން 85،000 ރ. ނުނަންގަވަން ނިންމައިފަ އެވެ. އެއާއެކު އެމަނިކުފާނަށް މިހާރު މަހަކު ލިބިވަޑައިގަންނަވާނީ 160000 ރ. އެވެ.\nމާލީ ބަޔާނުގައި އިތުރަށް ބުނެފައިވާ ގޮތުން، ރާއްޖޭގެ ތިން ބޭންކެއްގައި ރައީސް ނަޝީދުގެ އެކައުންޓެއް ހުރެ އެވެ. އެއީ ސްޓޭޓް ބޭންކް އޮފް އިންޑިއާ (އެސްބީއައި) އާއި ބޭންކު އޮފް މޯލްޑިވްސް (ބީއެމްއެލް) އަދި އިސްލާމިކް ބޭންކުގަ އެވެ. ރާއްޖެއިން ބޭރުގައި އެމަނިކުފާނުގެ އެއްވެސް ފައިސާ އެކަންޓެއް ނެތެވެ.\nމި އެކައުންޓުތަކުގެ ތެރެއިން އެންމެ ގިނަ ރުފިޔާ ހުރީ އެސްބީއައި އެކައުންޓުގަ އެވެ. އެ އެކައުންޓުގައި 1.59 މިލިއަން ރ. އިރު، ބީއެމްއެލްގައި 41،471.71 ރ. އަދި އިސްލާމިކް ބޭންކުގައި 76،979.62 ރ. ހުރި ކަމަށް ދައްކަ އެވެ.\nރައީސް ނަޝިދުގެ ނަމުގައި ލޯނެއް އަދި އެހެން ކުންފުންޏެއްގެ ހިއްސާއެއް އަދި އަމިއްލަ ނަމުގައި ކްރެޑިޓް ކާޑެއް އޮތް ކަމަށް މާލީ ބަޔާނުގައި ނެތެވެ. ނަމަވެސް. ލ. ގަމުގައި ކުރުހިންނަ ނަމުގައި އެމަނިކުފާނުގެ ގޯއްޗެއް އެބަ އޮތެވެ.


Kuni nahthaalumuge nizaamu varugadha kurumah ADB in raajje ah 33 million dollar dhenee | Mihaaru\nޚަބަރު / އޭޝިއަން ޑިވެލޮޕްމެންޓް ބޭންކް\nކުނި ނައްތާލުމުގެ ނިޒާމު ވަރުގަދަ ކުރުމަށް އޭޑީބީން ރާއްޖެ އަށް 33 މިލިއަން ޑޮލަރު ދެނީ\n01 ޖުލައި 2018 - 11:57\nއެ ބޭންކުން ނެރުނު ބަޔާނެއްގައި ބުނީ، އެއީ ހިލޭ އެހީއެއް ކަމަށާއި އެ ކަން ޑިރެކްޓަރުންގެ ބޯޑުން ފާސްކުރީ މިދިޔަ ހުކުރު ދުވަހު ކަމަށެވެ. މި ޕެކޭޖުގެ ދަށުން، ކުނި ނެގުމާއި އެއްތަނުން އަނެއް ތަނަށް ގެންދިއުމާއި ޑިސްޕޯސަލް ސިސްޓަމް ވަރުގަދަ ކުރުމާއި ކުނި އުފުލާ ޓްރަކްތައް ގަންނާނެ ކަމަށް އެ ބޭންކުން ބުނެ އެވެ. އަދި، ޓްރާންސްފާ ސްޓޭޝަންތައް ހެދުމާއި އެއް ރަށުން އަނެއް ރަށަށް ކުނި އުފުލާ އުޅަނދުތައް ގަތުމާއި އެ އުޅަނދުތައް ބޭނުން ކުރަން ޚާއްސަ ހާބަރުތައް ހެދުމުގެ އިތުރުން، ކުނި އަޅާ ސަރަހައްދުގައި ގެންގުޅޭ ހެވީ ވެހިކަލް ގަތުމަށް ވެސް ވަނީ ހަމަޖެހިފަ އެވެ.\nއޭޑީބީން ބުނިގޮތުގައި، ކުނި މެނޭޖު ކުރުމުގެ ޕްރޮޖެކްޓަށް ޖުމްލަ ޚަރަދު ވާނީ 40 މިލިއަން ޑޮލަރެވެ. އެއީ، އޭޑީބީން ދޭ 33.07 މިލިއަން ޑޮލަރުގެ ހިލޭ އެހީގެ އިތުރުން ޖަޕާން ފަންޑް ފޯ ޕަވަޓީ ރިޑަކްޝަން މެދުވެރިކޮށް ޖަޕާނު ސަރުކާރުން ދޭ ދެ މިލިއަން ޑޮލަރުގެ ހިލޭ އެހީ އާއި އޭޑީބީގެ ޓެކްނިކަލް އެސިސްޓެންޓްގެ ގޮތުގައި ދޭ 500،000 ޑޮލަރުގެ ހިލޭ އެހީ އެވެ. އޭޑިބީގެ ބަޔާނުގައި ބުނެފައިވާ ގޮތުން، ދިވެހި ސަރުކާރުން މި ޕްރޮޖެކްޓަށް 4.93 މިލިއަން ޑޮލަރު ޚަރަދު ކުރާނެ އެވެ.\nމި ޕްރޮޖެކްޓް އެއްކޮށް ނިންމާލެވޭނީ 2023 ވަނަ އަހަރު ކަމަށް އޭޑީބީން ބުނެ އެވެ. އަދި ޕްރޮޖެކްޓް ނިމޭއިރު، ކުނި ނައްތާލުން ކުރިއަށް ގެންދާނީ ތިމާވެއްޓާ ރައްޓެހި ނިޒާމެއްގެ ތެރެއިން ކަމަށް ވެސް އެ ބޭންކުން ބުންޏެވެ. މި ޕްރޮޖެކްޓު ނިމުމުން މާލެ އާއި މާލޭ ކައިރި 32 ރަށެއްގެ ކުނި މެނޭޖު ކުރެވޭނެ ކަމަށާއި އޭގެ ފައިދާ ރާއްޖޭގެ އާބާދީގެ 50 ޕަސެންޓް މީހުންނަށް ކުރާނެ ކަމަށް އޭޑީބީން ބުންޏެވެ.\nދެމެހެއްޓެނިވި ގޮތެއްގައި ކުނި މެނޭޖް ކުރެވޭނެ ނިޒާމެއް ގާއިމް ކުރުމަށް ސަރުކާރުން ހިންގަން ނިންމާފައިވާ ގްރޭޓާ މާލެ އެންވަޔަރްމެންޓަލް އިމްޕްރޫވްމަންޓް އެންޑް ވޭސްޓް މެނޭޖްމަންޓް ޕްރޮޖެކްޓަށް ބޭނުންވާ 165 މިލިއަން ޑޮލަރު އޭޑީބީން ހަމަޖެހިފައިވާ ކަމަށް ފިނޭންސް މިނިސްޓްރީން ކުރިން ވަނީ ބުނެފަ އެވެ. ނަމަވެސް މިއީ އޭގެ ތެރެއިން ދޭން ހަމެހުނު ފައިސާ ކަމެއް، ނުވަތަ އޭގެ އިތުރުން ދޭން ނިންމާފައިވާ ފައިސާ ކަމެއް ސާފެއް ނުވެ އެވެ.\nkuni manage kurumuge mashrooah 165 million dollar hama jehijje\nފިނޭންސް މިނިސްޓްރީ މާލެ ކުނި ވޭސްޓް މެނެޖްމެންޓް އޭޑީބީ ވެމްކޯ އޭޝިއަން ޑިވެލޮޕްމެންޓް ބޭންކް\nމިއީ އަދި މަޖާ ކަމެކޭ. އޭޑީބީއިން ބުނާނެ އެޑްމިން ފީއަށް7މިލިއަން ބޭނުންވާނޭ. ދެން އެމީހުން ބުނާ ބަޔަކާ އެ ފައިސާ ހަވާލުކުރަންޖެހޭނީ. ދެން ބުނާނެ އެކްސްޕާރޓުން ގެންނަންޖެހޭނެއޭ. ދެން އެމީހުން ބުނާ ބަޔަކު އެކްސްޕާރޓުންނަށް ގެންނާނީ. އެމީހުންނަށް ބާކީ ހުރި ފައިސާއިން ބައިއަޅާނެ. ރާއްޖެއަށް ލިބޭނީ4ބައިކުޅަ އެއްބައި. އެއީ މިވީތަނަށް މިދޭ ލޯނުތައް ދޭ ގޮތަކީ. ބޮޑު އަދަދު ކިޔާފަ ލޯނުދޭނެ.\nތިޔައީ 508 މިލިޔަން ދިވެހި ރުފިޔާ. އިދިކޮޅަށް ވޯޓުލާނެކަމަށް ހީވާ އެންމެންނަށް ބަހާލިޔަސް ކޮންމެ މީހަކަށް 10،000 ރުފިޔާ ޖެހޭނެ. އިންތިޚާބުގެ ދުވަސްދިޔައީ!\nކަލެޔާ މިވަނީ ކީއްތަ ރީދޫ ގުރޫޕު ބުނަނީ ޔާމީނު ބަލައި ނުގަނެޔޯ އެއްވެސް ބަޔަކު އެކަމަކު ބުނިވަރަކަށް އެއޮށްދެނީ ޑޮލަރ ޑޮލަރ ޑޮލަރ ފެނޭތަ ފެނޭތަ....\nބޭރުގެ ބޮޑެތި ރިބާ ބޭންކުތަކުގެ ބޭނުމަކީ ޤައުމުތައް އިޤްތިޞާދީގޮތުން އަޅުވެތިކުރުން. މިހެންވީމާ ލޯނުދޭނެ ކޮންމެމީހަކު ވެރިކަމުގައި ހުއްޓަސް. އެހެޔޮ އަންނިވިޔަސް ޔާމީން ވިޔަސް ހުސޭނުވިޔަސް\nމަހީކުރީ ބައިނަލްއަގުވާމީ މުޖުތަމައުއިން ޔާމީނު ސަރުކާރު އެކަހެރި ކޮއްފި ކަމަށް!. އެކަމަކު މިލިޔަނުން އެހީ ދޭތަން މިފެންނަނީ....\nއަހަރެން ހާދަ ވަރަކަށް އެބަ ކިޔަމޭ ޔާމީނު ސަރުކާރަށް މިކަހަލަ އެހީ ނުދޭށޭ.\nއިދިކޮޅޭމެން އެޔޮތް ގޮވަނީ ވައްކަން ކުރަނީއޭ ކަޓުވަނީއޭ! ބޭރުގެ އެހީދޭ ފަރާތްތަކުން ދެން ލާރިއެއްނުދޭނޭ! އެކަމަކު މިވާއެއް ނުވާނެއްނޭގުނު! އެމީހުން އަދިވެސް ހަމަ ލާރިދެނީ! 33 މިލިއަން އެއީ 500 މިލިއަން ރުފިޔާ! ޔާމީނަށް އަދިވެސް ބޭރުމީހުން އިތުބާރުކުރޭ! އިދިކޮޅޭމެންނށް ސަލާން!


Balive indhe nuvihanees anekka balive indhefi!\nޑަބަލް ޕްރެގްނަންސީ: ވަރަށް މަދުން ދިމާވާ ހާލަތެއް\nވަރަށް މަދުން ނޫނީ މާބަނޑު މީހުންނަށް ދިމާނުވާ ހާލަތެއް މެދުވެރިވެ އަންހެނަކު ދެ ފަހަރަށް ބަލިވެ އިނދެއްޖެ އެވެ. މިފަދަ "ޑަބަލް ޕްރެގްނަންސީ" އަށް ޑޮކްޓަރީ ބަހުން ކިޔަނީ ސުޕަފީޓޭޝަން އެވެ. މި އަންހެންމީހާ ފިރިހެން ކުއްޖަކަށް ބަލިވެ އިނދެ ދުވަސްކޮޅެއް ވީފަހުން އަންހެން ކުއްޖަކަށް ބަލިވެ އިނީ އެވެ.\nރެބެކާ ރޮބަޓް، 39، ވިހޭ އެއްމާބަނޑު ދެ ކުދިންގެ ތެރެއިން އަންހެންދަރިފުޅު ރޯސަލީ އާއި ފިރިހެން ދަރިފުޅު ނޯހް ގަރުބަގަނެފައި ވަނީ އެއް ކުއްޖަކު ގަރުބަގަންތާ ތިން ހަފުތާ ފަހުން އަނެއް ކުއްޖެކެވެ.\nއެ ކުދިންގެ ސައިޒަށް ބަލާލުމުން އެއީ އެއްމާބަނޑު ދެ ކުދިން ކަމަށް ގަބޫލު ކުރަން ވެސް ދައްޗެވެ. ދެ ކުދިންގެ މެދުގައި ހުރީ އެންމެ ތިން ހަފުތާގެ ފަރަގު ނަމަވެސް ކުދިންގެ ސައިޒުން މި ފަރަގު ވަރަށް ބޮޑަށް ހާމަވާން ހުރީމަ އެވެ.\nސުޕަފިޓޭޝަން ފެނޯމިނަން އަކީ ދުނިޔޭގައި ވަރަށް މަދުން ނޫނީ މީހުންނަށް ދިމާވެފައި ނުވާ ހާލަތެކެވެ. މުޅި ދުނިޔޭން ވެސް "ޑަބަލް ޕްރެގްނަންސީ"ގެ ގޮތުގައި ރެކޯޑް ކުރެވިފައި ވަނީ ޑަޒަނެއްހާ ކޭހެވެ.\nއިންގްލެންޑްގެ ވިލްޓްޝަޔާގައި ދިރިއުޅޭ ރެބެކާ އަށް އޭނާއަށް ލިބެނީ އެއްމާބަނޑު ދެކުދިންކަން އެނގުމުން ލިބުނީ ވަރަށް ބޮޑު ޝޮކެކެވެ. ސަބަބަކީ ބަލިވެ އިންކަން އެނގުމުން އޭނާ ހެދި ފުރަތަމަ ދެ ސްކޭނުން ވެސް ދެ ވަނަ ކުއްޖެއްގެ އެއްވެސް ނިޝާނެއް ފެނިފައި ނުވާތީ އެވެ.\nއިނގިރޭސި ވިލާތުގެ ނޫހަކަށް ދީފައިވާ އިންޓަވިއު އެއްގައި ރެބެކާ ބުނީ އެއްފަހަރު ބަލިވެ އިނދެ ބަނޑަށް އެތައް ދުވަހެއް ވާފަހުން އަނެއްކާ އެހެން ކުއްޖަކަށް ބަލިވެ އިނދެދާނެ ފަދަ ހާލަތު ވެސް ހުންނަ ކަން އޭނާ މީގެ ކުރިން އަޑުއަހާފައެއް ވެސް ނެތެވެ.\nރެބެކާގެ ބަނޑަށް 33 ހަފުތާގައި މިދިޔަ އަހަރުގެ ސެޕްޓެމްބަރުގައި އޭނާ ވިއްސާފައިވަނީ ސިޒޭރިއަން ހަދައިގެންނެވެ.\nވިހޭއިރު ރޯސަލީގެ އެއްމާބަނޑު ފިރިހެންކުއްޖާގެ ބަރުދަނުގައި ހަތަރު ޕައުންޑު 10 އައުންސް ހުރިއިރު ރޯސަލީގެ ބަރުދަނުގައި ހުރީ އެންމެ ދެ ޕައުންޑް ހަތް އައުންސެވެ. އެހެންކަމުން ރޯސަލީ އަށް ދެ މަހާ ބައި ވަންދެން ހޮސްޕިޓަލުގައި ފަރުވާ ދޭން ޖެހުނެވެ. ވިހޭތާ މާ ގިނަ ދުވަހެއް ނުވެ އޭނާގެ ބޭބެ ވަނީ ގެއަށް ފޮނުވާލާފަ އެވެ.\nރެބެކާ އާއި އޭނާގެ ފިރިމީހާ ރީސް ވީވާ، 43، ގެ ސަމާ ކިޔާ 14 އަހަރުގެ އަންހެންކުއްޖެއް ހުރެ އެވެ.\nމިގޮތަށް ބަލިވެ އިނުމުން އެއްވެސް ކަހަލަ ޖެނެޓިކް މައްސަލައެއް ކުދިންނަށް ދިމާވިތޯ ބަލަން އެމީހުން ވަރަށް ގިނަ ޓެސްޓުތައް ހެދި އެވެ. ނަމަވެސް އެފަދަ އެއްވެސް މައްސަލައެއް މި ކުދިންގެ ކިބައިން ފާޙަގަ ކުރެވިފައެއް ނެތެވެ.\nރެބެކާ އަށް ފަރުވާ ދިން ޑޮކްޓަރުން ބުނީ "ޑަބަލް ޕްރެގްނަންސީ" ދިމާވީ ދަރިއަކު ނުލިބިގެން ރެބެކާ ބޭނުން ކުރަމުންދިޔަ ފާޓިލިޓީ ބޭހަކުން ކަމަށް ވެދާނެ ކަމަށެވެ. އެއްފަހަރު ބަލިވެ އިންދާ ދެ ވަނަ ފަހަރަށް ބިހެއް ރިލީޒްވެ އެ ބިހުގައި ވެސް ކުއްޖެއް ގަރުބަ ގަތީ އޭނާ ބޭނުންކުރަމުން ދިޔަ ބޭހުގެ އަސަރުން ކަމަށް ޑޮކްޓަރުން ލަފާ ކުރެ އެވެ.\nސުޕަފީޓޭޝަން ތިއަރީ އަކީ އަދިވެސް ބައެއް ތަޖުރިބާކާރުންގެ މެދުގައި ޚިޔާލު ތަފާތު ވެފައިވާ އަދި ބައެއް މީހުންނަށް ގަބޫލުކުރަން އުނދަގޫ ތިއަރީ އެކެވެ.


Dhangandey adhi sattu'ge landu thakun TC'ah faseyha molheh\nކުޅިވަރު - ދިރާގު ދިވެހި ޕްރިމިއާ ލީގު\nދަގަނޑޭ އަދި ސައްޓުގެ ލަނޑުތަކާއިއެކު ޓީސީއަށް ފަސޭހަ މޮޅެއް\nމި މެޗު ނިމިގެންދިޔައީ 4-0 ގެ ނަތީޖާއަކުން\nކ. މާލެ 25 ޖެނުއަރީ 2020 | ހޮނިހިރު 08:55 2,171\nޓީސީ އަދި ފޯކައިދޫ ބައްދަލުުކުރި މެޗުގެ ތެރެއިން - އެފްއޭއެމް\nދިރާގު ދިވެހި ޕްރިމިއާ ލީގުގައި ޓީސީ ސްޕޯޓްސް ކްލަބް އަދި ފޯކައިދޫ ފުޓުބޯޅަ ކްލަބް ބައްދަލުކުރި މެޗުގައި އަލީ އަޝްފާގް (ދަގަނޑޭ) އަދި އިޝާން އިބްރާހީމް (ސައްޓު) ގެ ލަނޑު ތަކާއިއެކު ޓީސީ އިން ފަސޭހަ ކަމާއިއެކު ފޯކައިދޫ ބަލިކޮށްފިއެވެ.\nގައުމީ ފުޓުބޯޅަ ސްޓޭޑިއަމްގައި ހުކުރު ދުވަހުގެރޭ ކުޅުނު މި މެޗު ޓީސީއިން ކާމިޔާބުކުރީ 4-0 ގެ ނަތީޖާއަކުންނެވެ.\nމެޗު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު ޓީސީގެ ފަރާތުން ފެނިގެންދިޔައީ މޮޅު އެޓޭކިންގ ގޭމެކެވެ. އެގޮތުން މެޗުގެ 14 ވަނަ މިނެޓުގައި ޓީސީއިން ވަނީ ލަނޑު ޖަހާ މެޗުގެ ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ ހުނަރުވެރި ފޯވާޑް އިޝާން އިބްރާހީމް (ސައްޓު) އެވެ. މި ލަނޑަށްފަހު ވެސް ޓީސީއިން ވަނީ ފޯކައިދޫގެ ގޯލަށް ފުލުފުލުގައި ހަމަލާ އުފައްދަމުންނެވެ. އެގޮތުން މެޗުގެ 33 ވަނަ މިނެޓުގައި ޓީސީއިން ވަނީ އިތުރު ލަނޑެއް ޖަހާ މެޗުގެ ލީޑު ފުޅާ ކޮށްފައެވެ. މި ލަނޑު ވެސް އެޓީމަށް ކާމިޔާބުކޮށްދިނީ ސައްޓުއެވެ.\nމެޗުގެ ފުރަތަމަ ހާފު ނިމިގެންދިޔައީ 2-0 ގެ ނަތީޖާއަކުން ޓީސީ ކުރީގައި އޮވެގެންނެވެ.\nމެޗުގެ ދެވަނަ ހާފު ފަށައިގެން ޓީސީއިން އެޓީމުގެ އެޓޭކްތައް އިތުރަށް ވަރުގަދަކުރިއިރު މިހާފު ފަށައިގެން ޓީސީގެ އިތުބާރު ފޯވާޑް އަލީ އަޝްފާގް (ދަގަނޑޭ) އަށް ވަނީ ލަނޑު ޖެހުމަށް ފުރުސަތުތަކެއްލިބި ބޭކާރުވެފައެވެ. ޓީސީގެ ތިންވަނަ ލަނޑު މެޗުގެ 68 ވަނަ މިނެޓުގައި އެޓީމަށް ކާމިޔާބުކޮށްދިނީ ދަގަނޑޭ އެވެ. މި ލަނޑު އޭނާ ކާމިޔާބުކުރީ ވާޑުގެ އެހީތެރިކަމާއިއެކުގައެވެ. މެޗުގައި ޓީސީއިން ކާމިޔާބުކުރި ފަހު ލަނޑު މެޗުގެ 82 ވަނަ މިނެޓުގައި އެޓީމަށް ކާމިޔާބުކޮށްދިނީ ވެސް ދަގަނޑޭއެވެ.\nމި މެޗުގެ އެންމެ މޮޅު ކުޅުންތެރިޔަކަށް ހޮވިގެންދިޔައީ ޓީސީގެ ފޯވާޑް އަލީ އަޝްފާގް (ދަގަނޑޭ) އެވެ.\nމެޗަށްފަހު ވާހަކަ ދައްކަމުން ޓީސީގެ ކޯޗު މުހައްމަދު ޝާޒްލީ ބުނީ މެޗުގެ ނަތީޖާއާއި މެދު ހިތްހަމަ ޖެހޭ ކަމަށާއި މި މެޗުން ފެނިގެންދިޔައީ ޓީސީ މި ވަގުތު އޮތް ފޯމު ކަމަށެވެ. ޓީމުގައި މިވަގުތު ތިބީ ނަތީޖާ ނެރވޭނެ ފެންވަރުގެ ކުޅުންތެރިންކަން ޝާޒްލީ ފާހަގަކުރިއެވެ.\nފޯކައިދޫގެ ކޯޗު އަލީ ނިޝްތާރު މުހައްމަދު ބުނީ ފޯކައިދޫއިން މިވަގުތު އޮތް ހާލަތަށް ބަލައި މި މެޗުގައި ކުޅުންތެރިން ދެއްކި ކުޅުމާއި މެދު ހިތްހަމަ ޖެހޭ ކަމަށާއި ފޯކައިދޫއިން ލީގުގައި ކަނޑައެޅި ޓާގެޓަށް ވާސިލް ވެފައިވާ ކަމަށެވެ.


Thuththu kudhin thakeh niyaavi massala thahugeeg kurumah edhi majileehah - vNews.mv\nތުއްތު ކުދިންތަކެއް ނިޔާވި މައްސަލަ ތަހުގީގު ކޮށްދިނުމަށް އެދި މަޖިލީހަށް!\nރިފާޢަތު Male' | 28 May 2020, 22:53\nމި މޭމަހުގެ ތެރޭގައި ނިޔާވި ތުއްތު ކުދިންތަކެއްގެ މައްސަލަ ތަހުގީގު ކޮށްދިނުން އެދި ނައިފަރު ދާއިރާގެ މެމްބަރު އަހުމަދު ޝިޔާމް މަޖިލީހުގެ ރައީސް މުހައްމަދު ނަޝީދަށް ސިޓީއެއް ފޮނުވައިފިއެވެ.\nމެމްބަރު ޝިޔާމް ފޮނުވި ސިޓީގައި ވަނީ، މެއިމަހުގެ ތެރޭގައި މާބަނޑު އަންހެނެއްގެ ބަނޑަށް ދަރިފުޅު ނިޔާވި ދެހާދިސާއަކާއި އަދި އޭޑީކޭ ހޮސްޕިޓަލުގައި ފަރުވާދިނުން ލަސްވުމުގެ ސަބަބުން ހަތަރުމަހުގެ ތުއްތު ކުއްޖަކު ނިޔާވި ހިތާމަވެރި ހާދިސާތައް ހިނގާފައިވާ ކަމަށެވެ.\nއެގޮތުން މެއި މަހުގެ 14 ވަނަ ދުވަހު އއ. ތޮއްޑޫއިން މާބަނޑު އަންހެނަކު އެއަތޮޅު ރަސްދޫ ހޮސްޕިޓަލަށް ގެނދިޔުމަށް ހުއްދަ ލިބުމުގައި ލަސްތަކެއް ކުރިމަތިވެ އަދި ތޮއްޑޫގައި މާބަނޑުމީހާއަށް ފަރުވާލިބޭނެ ގޮތްނުވެ ދަރިފުޅު ބަނޑަށް ނިޔާވިކަމަށް މައުލޫމާތު ލިބިފައިިވާ ކަމަށް އެ ސިޓީގައި ވެއެވެ.\nއަދި މެއިމަހުގެ 25 ވަނަ ދުވަހު ށ. ނަރުދޫ އިން މާބަނޑު އަންހެނަކު ވިހަންދާނެ ހޮސްޕިޓަލެއް ހަމަނުޖެހި ށ. ފުނަދޫ ހޮސްޕިޓަލުން އޭނާ ވިހެއުމަށް ގެންދަން ހުއްދަ ނުލިބި އެންމެފަހުން ށ. މިލަންދޫއިން އޭނާ ކުޅުދުއްފުއްށީ ހޮސްޕިޓަލާ ހަމައަށް ގެންދެވުނުއިރު ދަރިފުޅު ވަނީ ބަނޑުގައި ނިޔާވެފައި ކަމަށެވެ.\nމީގެ އިތުރަށް މެއިމަހުގެ 22 ވަނަ ދުވަހު އޭޑީކޭ ހޮސްޕިޓަލަށް ގެންދިޔަ ހަތަރުމަހުގެ ކުއްޖާ ނިޔާވެފައިވަނީ ފަރުވާ ދިނުމުގައި އިހުމާލުވެގެން ކަމަށް އެ ކުއްޖާގެ އާއިލާއިން ތުހުމަތު ކުރާކަމަށް މެމްބަރު ޝިޔާމު މަޖިލީހުގެ ރައީސަށް ފޮނުއްވި ސިޓީގައި ވަނީ ވިދާޅުވެފައެވެ.\nކުއްޖާއަށް ދިމާވި ހާލަތަކީ ވަގުތުން ސާޖަރީ ކުރަންޖެހޭ ހާލަތެއް ކަމަށް ޑޮކްޓަރުންގެ ފަރާތުން މައުލޫމާތު ލިބުނީ ކުއްޖާ ނިޔާވި ފަހުން. އެހެންކަމުން އެ ކުއްޖާއަށް ބޭނުންވި ފަރުވާ ވަގުތުން ނުދެވި ގިނައިރު ވެފައިވާ ކަމަށް އާއިލާއިން ބުނެ."\nނައިފަރު ދާއިރާގެ މެމްބަރު މިފަދަ ސިޓީއެއް މަޖިލީހުގެ ރައީސަށް ފޮނުވާފައި ވާއިރު އޭޑިކޭގައި ފަރުވާދެމުންދަނިކޮށް4މަހުގެ ތުއްތު ކުއްޖަކު ނިޔާވި ހާދިސާއާ ގުޅިގެން އެހޮސްޕިޓަލުގައި ކަނޑައަޅާފައިވާ އެސްއޯޕީތަކާ އެއްގޮތްވާ ގޮތުގެމަތިން ތަފްސީލް ރިވިޔުއެއް ހަދަން ފަށާފައިވާ ކަމުގައި އޭޑިކޭއިން ވަނީ ހާމަކޮށްފައެވެ.\nއޭޑީކޭއިން ނެރުނު ބަޔާނެއްގައި ވަނީ އެ ތުއްތުކުއްޖާ ހޮސްޕިޓަލުގެ އެމަރޖެންސީއަށް ގެންދިއުމާއެކު އެމަރޖެންސީ ޑޮކްޓަރުން، ސްޕެޝަލިސްޓުންގެ ލަފަޔާއެކު ކުއްޖާގެ ފަރުވާ ކުރިޔަށް ގެންދަވާފައިވާ ކަމަށެވެ.\nއަދި ކުއްޖާގެ ބަލި ދެނެގަތުމަށްޓަކައި އަލްޓްރާސައުންޑާއި ސީޓީ ސްކޭންވެސް ހަދާފައިވާކަމަށާ، ކުއްޖާގެ ޙާލަތު ބަދަލުވުމާ ގުޅިގެން ފުރާނަ ސަލާމަތް ކުރުމަށްޓަކައި، އެމަރޖެންސީ ފިޒިޝަނަކާއި، ކުޑަކުދިންގެ ޚާއްޞަ ޑޮކްޓަރުންނާއި އޮޕަރޭޝަން ޑޮކްޓަރުންނާއި ހޭނައްތާ ޑޮކްޓަރުންގެ ޓީމަކުން ފަރުވާދީފައިވާ ކަމަށެވެ.\nނަމަވެސް، އެ ތުއްތު ކުއްޖާގެ ފުރާނަ ސަލާމަތް ކުރެވޭގޮތް ވަނީ ނުވެފައިކަމަށްވެސް އޭޑީކޭއިން ވަނީ ބުނެފައެވެ.\nއަހުމަދު ޝިޔާމް ރާއްޖެ މުހައްމަދު ނަޝީދު ރައްޔިތުންގެ މަޖިލިސް ސިޔާސީ